
1.

Hrom z jasného neba nebol by väčšmi prekvapil ako zpráva, že poručík Kovaňkov utiekol z východného Berlína do západného a požiadal o politický azyl. Bolo to neuveriteľné. Nebolo možné tomu uveriť. No na štábe sovietskeho vojenského veliteľstva sa už hodinu pracovalo a Kovaňkovovo miesto bolo ešte prázdne…
Na poludnie sa štábni dôstojníci zhŕkli pri rádiu a počúvali opäť oznámenie západoberlínskeho vysielača o úteku sovietskeho dôstojníka Alexeja Kovaňkova. Hlásateľ hovoril chybnou ruštinou a preto bolo ešte ťažšie uveriť tomu, čo vravel.

Zpráva sa skončila. Ozval sa džez. Všetci hľadeli na Kovaňkovov prázdny stôl.
– Neverím, neverím, a dosť, – povedal ticho kapitán Radčuk. Bol nielen Kovaňkovovým bezprostredným predstaveným, ale aj jeho priateľom – bývali v jednom byte.

– Spal doma? – spýtal sa major Zviagincev.

– Asi do deviatej sme hrali šachy  – kapitán Radčuk zvraštil čelo, keď si spomínal, ako to vlastne bolo.

– Potom povedal, že chce ešte odniesť práčke bielizeň… Balil práve v predsieni kufor, keď ho ktosi telefonicky volal. O chvíľu som počul, ako pribuchol dvere.

– Vzal si aj kufor?

– Neviem, ležal som už v posteli.

– A ráno? Chodievali ste vždy do roboty spolu.

– Obyčajne som ho musel zobúdzať. Včera však spomínal, že vstane veľmi zavčasu, lebo musí ísť po odkaz do hostinca. Prišiel vraj z Moskvy akýsi jeho krajan a zastavil sa tu.

Major Zviagincev pokrčil plecami.

– Čudné… veľmi čudné…

– Neverím, neverím, a dosť, – zaťato opakoval Radčuk.

– A predsa fakt je, že Kovaňkova niet. – kývol poručík Uchanov na Kovaňkovov stôl. – Je tu na štábe iba rok. Poznali sme ho tak dobre?

– Prestaňte už, preboha! – nahneval sa Radčuk.

– Viete veľmi dobre, že je to úprimný chlapec, celou dušou sovietsky. A v Moskve má nevestu.

O druhej popoludní zvolal major Zviagincev všetkých dôstojníkov z oddelenia, v ktorom pracoval Kovaňkov. Okrem majora boli v pracovni dve stenotypistky a neznámy plecnatý mladý muž v dobre ušitom civile.

– Pozhovárame sa, súdruhovia, o Kovaňkovovi. Povieme všetko, čo o ňom vieme a čo si o ňom myslíme.

– Major pozrel na stenotypistky: – Treba to stenografovať. Kto začne? Vy, Radčuk, ako jeho – povedzme – priateľ?

– Prečo „povedzme“? – prudko vstal Radčuk. – Som naozaj Alexejov priateľ.

Stenotypistky s pripravenými ceruzkami ľahostajne hľadeli do svojich blokov. Vtom sa ozval neznámy plecnatý mládenec, čo sedel bokom na diváne:

– Kapitán, charakterizujte, prosím, všeobecne Kovaňkova.

– Poručík Alexej Gavrilovič Kovaňkov, – začal Radčuk vážne ako pri hlásení, – vzorný komsomolec, teraz už kandidát strany, je, podľa mojej mienky, vyspelým a dobre pripraveným dôstojníkom. Poručík Kovaňkov 

– Nie to, nie to! – zaprotestoval neznámy. – Myslel som tak… po ľudsky…

Radčuk postrehol v prosbe neznámeho priateľskú účasť k Alexejovmu osudu a začal rozprávať o priateľovi celkom inak. Vykreslil Aľošu Kovaňkova takého, akého ho všetci na štábe poznali a mali radi pre jeho svedomitú prácu i veselú povahu. Keď poručík Uchanov počúval Radčuka, zahanbil sa za slová, ktoré ráno povedal o Kovaňkovovi. Veď čo ešte bolo treba vedieť okrem toho, čo vedeli všetci? Narodil sa v Moskve v rodine učiteľa. Skončil desaťročnú školu a šiel na vojenské učilište. Potom ho zadelili do okupačnej armády. Vedel veľmi dobre po nemecky, nuž ho vzali hneď na štáb do oddelenia pre styk s dočasnými demokratickými správnymi orgánmi v jednej z východonemeckých oblasti.

Radčuk dohovoril a požiadal, aby si smel sadnúť.

– Ešte čosi, súdruh kapitán, – obrátil sa k nemu znovu mládenec v civile. – Povedali ste, že sa Kovaňkov nedávno spriatelil s nemeckým dievčaťom. Poznáte tú dievčinu?

– Poznám, – prikývol Radčuk akosi váhavo. – Volá sa Renata.

– Aký bol Kovaňkovov vzťah k nej?

– Veľmi dobrý.

– To nie je odpoveď, – usmial sa neznámy.

– Opakujem: veľmi dobrý, a to je najjasnejšia odpoveď na vašu otázku. – Radčuka urazil posmešný tón.

– Bol Kovaňkov do Renaty zaľúbený?

– Myslím, že áno.

– No pred chvíľou ste spomínali, že Kovaňkov má v Moskve nevestu.

– Skutočne mal, ale… – Kapitán sa zarazil. – To je, súdruhovia, veľmi zložité. A tretí nebýva do toho dôkladne zasvätený. Kovaňkov sa mi dva razy zdôveril, no neviem, či mám právo…
– Máte, – riekol tvrdo mládenec. – Ba je to vaša povinnosť.

– Len hovorte, hovorte, – povzbudil ho major Zviagincev.

– Podľa môjho názoru s Kovaňkovovou nevestou to nie je také jednoduché. Keď Alexeja pridelili sem, ona silou-mocou chcela, aby odmietol odísť do Nemecka z rodinných príčin a navrhla, aby sa hneď zosobášili. Ale Kovaňkov sa rozhodol inak. Usúdil, že by nebolo správne, keby sa dôstojníkov život začínal takýmto rozporom. A do Berlína predsa odišiel. Neskôr mu ochotní priatelia z Moskvy napísali, že sa jeho neveste neveľmi cnie… Ba písala mu o tom aj sama. Kovaňkov mi ukázal ten list... Bol to skutočne nepekný, zlý list… No a tak… Pred pol rokom sa zoznámil s Renátou. Pracuje tuším v knižnici. Aj mne ju predstavil asi pred pol rokom.

– Pred druhými túto známosť tajil? – spýtal sa zrazu neznámy.

– Myslím, že áno. Aj mňa prosil, aby som to pred nikým nespomínal. Viete dobre, že sa také čosi u nás nepodporuje.

– A čo vám Kovaňkov rozprával o tom dievčati?

– Raz mi povedal: „Vidíš, čo sa stáva: tú Moskovčanku som poznal tri roky a vysvitlo, že som ju nepoznal. A táto Renata, to je čosi celkom iné…“ A viac ani slova.

Potom hovorili aj iní. Všetci sa vyjadrovali o Kovaňkovovi len v dobrom. Korešpondentka Gaľočka sa tak rozcítila, že sa jej do oči nahrnuli slzy:

– Aľoša bol nádherný, výborný chlapec! Je úplný nezmysel zmýšľať o ňom zle!

2.
[image: image4.png]


Všetci dôstojníci vyšli z pracovne. Ostal tam len major Zviagincev a plecnatý civil.

– No, čo poviete na to? – spýtal sa ho major.

– Zložitý prípad, – odvetil zamyslene civil a vstával. – Pre istotu však zapíšte si môj telefón. Linka 33-07. Volám sa Ryčagov.

– Dozvedeli ste sa niečo z rozhovoru?

– Pravdaže. Teraz viem, kto je to ten váš Kovaňkov.

Zakrátko referoval Ryčagov o rozhovore v Zviagincevovej pracovni svojmu vedúcemu – plukovníkovi Seminovi. Plukovník pozorne načúval, len občas prikývol veľkou, do ligotava vyholenou hlavou. Keď Ryčagov skončil hlásenie, povedal:

– Známa história. Len si spomeňte na doterajšie úteky: Šelyganov – morálne rozvrátený typ, Bunčuk – obyčajný zlodej, ktorý vymietol plukovnú pokladňu, Krupnikov – nepriateľ sovietskeho zriadenia, čo sa dlho a úspešne pretvaroval. A teraz, podľa všetkého, máme do činenia s dobrým chlapcom. Určite to bude zas rozkrádanie verejného majetku. Pri rozširovaní diverzantskej činnosti v našej zóne je pre nich veľmi dôležité získať nášho, a ešte k tomu slušne informovaného dôstojníka.

– Nezabúdajme, že je do toho zapletená aj žena, – upozorňoval Ryčagov. – Tak ako pri tom Šelyganovovi…
– Viem, viem… No prečo hneď išli vykrikovať do sveta o tom Kovaňkovovi? Predtým vždy prešiel aspoň týždeň, kým útek ohlásili. Potrebovali čas, aby utečenca spracovali. Pamätáte? Ešte aj na toho zlodeja a zvrhlíka Šelyganova potrebovali týždeň, kým ho prinútili hovoriť to, čo oni chceli. A tu dobrý, náš chlapec – a tak chytro sa s ním dohodli. Sú tu dve možnosti: alebo sú Kovaňkovovi priatelia papuče a nepoznali ho, alebo… rozkrádanie verejného majetku. A predsa sa mi stále vidí, že ten dôstojník neutiekol. Či je tak alebo onak, treba prípad ihneď vyšetriť. Myslím, že aj keby bol Kovaňkov kradol, podnikneme nielen otvorené odvetné opatrenia. Podáme protest, a okrem toho… slovom, pustíme sa do toho. Pripravte predbežný plán. Musíme sa ponáhľať, lebo ho môžu odviezť ďalej do západného Nemecka, čo by nám prácu veľmi sťažilo. Spolieham sa na vás, súdruh Ryčagov.

– Vynasnažím sa, súdruh plukovník. Dovoľte mi odísť.

Zvyšok dňa presedel Pavol Ryčagov v štábe a študoval spisy o zjavných i zdanlivých útekoch sovietskych vojakov do západnej zóny. Ak išlo o skutočný útek, bolo všetko jasné. Napríklad: v armáde slúžil podliak, morálne rozvrátený človek. Pravdaže, vojenská disciplína sa mu, prirodzene, nepáčila a tak v nádeji, že tam, na Západe, sa mu povedie lepšie, ušiel. Prvé tri-štyri mesiace mu tam skutočne bolo lepšie. Jeho fotografie uverejňovali v novinách, vystupoval v rozhlase, výdatne ho kŕmili a napájali. No potom sa obyčajne všetko skončilo rovnako: odšikovali ho na dajaké zapadlé miesto, ako sa odhadzuje vyžmýkaný citrón na smetisko. A niekedy utečencov aj zneškodnili…

Ryčagov mal fotografiu poručíka Kovaňkova – veselý mládenec s čiernym hustým obočím, pod ktorým sa šibalsky ligotali svetlé oči. Bola to súkromná fotografia. Kovaňkov sa snažil tváriť vážne, no nepodarilo sa mu skryť povahu. Ryčagov si fotografiu pozorne prezrel a potom si pritiahol obal so spismi, kde sa slovo „útek“ striedalo s „pravdepodobným rozkrádaním verejného majetku“. V spisoch sa presne uvádzal iba fakt, že Kovaňkov zmizol. No čo sa s ním stalo, to sa už obyčajne dozvedieť nedalo.

Pritom, ako si Ryčagov prezeral spisy, zbadal, že sa vo viacerých zprávach sovietskej rozviedky spomína meno mistra Hawsona – jedného z najskúsenejších pracovníkov americkej špionážnej služby v Nemecku.

V západnom Berlíne sa Hawson objavil krátko po vojne. Sovietska kontrarozviedka si hneď všimla amerického majora, ktorý vystupoval ako splnomocnenec Červeného kríža. Pod zámienkou, že hľadá v nemeckom tyle Američanov, ktorí sa dostali do zajatia, potuloval sa najmä v oblastiach, kde boli usídlené sovietske vojská.

Keď Hawsona jemne upozornili, že hľadá Američanov tam, kde ich niet, splnomocnenec Červeného kríža ihneď zmizol. No jeho fotografiu zaradili do patričnej kartotéky.

Čoskoro zistili, že sa major načisto prestal starať o osud svojich rodákov a nadobro sa zaoberal organizovaním špionáže v sovietskych okupačných vojskách. Jednou z jeho povinností bola aj „prevýchova“ utečencov z východnej zóny.

Ryčagov sa zahľadel na Hawsonovu fotografiu. Prísna, energická tvár s hlbokými očnými jamkami, riedke, no starostlivo uhladené vlasy. Majora sfotografovali za stolíkom, na ktorom stála kávová súprava. Ryčagov obrátil snímku a prečítal: „Kaviareň Orión. Oproti majorovi sedí neznámy človek.“

Ryčagov sa usmial:

„Tak sa zoznámme, pán major. Kde ste pracovali, kým ste prišli do Nemecka? Oh, zdá sa, že ste svojou prítomnosťou obšťastnili takmer celý svet.“

O deviatej večer vstal Ryčagov spoza stola, pretrel si hánkami ustaté oči a pobral sa domov.

Berlín, obrovské chaotické mesto, spal. Jeho fyzický úraz splýval s úrazom morálnym, ktorý mu zasadili už po vojne ľudia, čo mali vždy iné záujmy ako národy…

Ryčagov kráčajúc pustými ulicami rozmýšľal o tom všetkom. Na stenách domov sa beleli plagáty, ktoré volali Nemcov budovať mierový, demokratický štát. Chladný vietor naháňal po asfalte suché lístie…

Zrazu sa nad západným Berlínom blysli lúče svetlometov a z čiernej oblohy sa na spiace mesto vrhol hukot lietadiel.

Ryčagov sa usmial: „Vzdušný most funguje…“

Tak napríklad i tento vzdušný most, to je tiež časť „politickej vojny“ Západu proti Východu. Západné okupačné veľmoci zaviedli vlastnú valutu, aby dezorganizovali hospodárstvo vo východnej zóne. Tak jestvovali v Berlíne súčasne dva druhy peňazí. To, pravdaže, narobilo v cenách veľký chaos, ktorý vyhovoval špekulantom. Do východného Berlína sa začali hrnúť húfy čiernych obchodníkov. A keď sovietske okupačné úrady zaviedli niektoré obmedzenia na cestách do západnej zóny, aby zastavili túto hospodársku diverziu, na Západe spustili provokačné zavýjanie o „červenej blokáde Berlína“. A – vraj – na záchranu Berlína pred hladom začali Američania letecky zásobovať Berlín potravinami a uhlím. Toto dobrodružstvo nazvali „vzdušným mostom“. Naozaj dobrodružstvo, lebo Berlínčania sa i naďalej kŕmili na účet východnej zóny. O dačo neskôr vyšlo najavo, že „vzdušný most“ fungoval na obe strany: americké lietadlá vyvážali z Nemecka nemecký národný poklad…

Ryčagov chvíľu pozoroval diabolský tanec svetlometov, odpľul si a pobral sa ďalej. A zas rozmýšľal o majorovi Hawsonovi. Možno práve v tejto chvíli hľadí major do šibalských očí poručíka Alexeja Kovaňkova a čaká odpoveď na svoju otázku.

Poručík Alexej Kovaňkov vtedy spal. Áno, spal a snívalo sa mu čosi príjemné. No vtom sa mu viečka zachveli a otvoril oči. Najprv len tak trošičku, potom naširoko. Kovaňkov zodvihol hlavu, poobzeral sa a zase pomaličky klesol na vankúš…

Najdôležitejšie je nezabudnúť na nič, čo sa za posledný čas stalo, nezabudnúť ani na najmenšiu podrobnosť…

Teda večer o deviatej chcel odniesť práčke špinavú bielizeň. V poslednej chvíľke, keď si už obliekal plášť, zacengal telefón. Volala ho Renata a navrhla, aby sa išli poprechádzať hodinku po meste. Povedala: Je taký krásny večer… Večer v skutočnosti ani nebol taký krásny. Bývajú síce ešte i v novembri dni, keď jeseň akoby chcela dokázať, že nie je taká zlá, ako si o nej ľudia myslia, že aj ona môže darovať slnečný deň a večer rozvešať po oblohe hviezdy. No jeseň ostane len jeseňou: ostrý studený vietor bije do tváre, plieska odlepenými plagátmi.

Kovaňkov odniesol bielizeň k práčke a stretol sa s Renatou. Túlali sa po uliciach, ktoré boli k noci čoraz pustejšie. Zhovárali sa o knihách, o hviezdach, o športe, o filmoch. Mlčali o tom, čo ich prinútilo blúdiť mestom v tomto neskorom večernom čase.

Prešli krížom cez Schlosspark a potom ulicami Charlotten a Massower vyšli k stanici metra. Dievčina ukázala očami na belasé neónové písmená nad vchodom. O chvíľu už sedeli v úplne prázdnom vozni podzemnej železnice, ktorý s nimi letel popod Berlín. Na Alexandrovom námestí vystúpili a vyšli na chodník. Námestie bolo zaliate svetlom. Tu ešte nebolo cítiť pozdnú večernú hodinu.

– Poďme k rieke, – navrhla Renata.

– Keď k rieke, tak k rieke, – zasmial sa Kovaňkov.

A opäť sa rozhovorili. O čom – ani si už nepamätal.

Na zákrute k Varšavskému mostu sa Renata zastavila.

– Och, kam som vás zavliekla!

– A čo? Vari je to kraj sveta?

– Takmer kraj, – zvážnela zrazu Renata. – Na tamtej strane je už americký sektor. – Pohodila hlavou k mostu a spýtala sa: – Viete, prečo mám rada toto miesto?

Kovaňkov sa poobzeral. Navôkol nebolo nič zvláštneho.

– Tu som videla prvý sovietsky tank a prvých sovietskych vojakov.

– Škoda, ja som v tom tanku nebol, – zažialil žartom Alexej.

Renata pozrela na hodinky a Kovaňkov zbadal, že sa veľmi znepokojila. Alexej vedel, že pod ruinami domu, ktorý trafila americká mína, zahynula Renatina matka i mladší brat… No teraz mu ani na um nezišlo, že dievčinu znepokojuje čosi iné ako neskorá hodina…

Odrazu pri nich zastal taxík.

– Haló, Renata! – zavolal na dievča mládenec, čo sedel pri šoférovi.

Renata mu zakývala.

Z auta vystúpili dvaja chlapi – urastení, dobre oblečení. Pozdravili sa s Renátou a trochu začudovane pozreli na Kovaňkova. Renata povedala:

– Zoznámte sa. To je môj sovietsky priateľ, a toto sú moji nemeckí priatelia-športovci.

Chlapi podali ruku Kovaňkovovi a predstavili sa. Nezapamätal si mená. Teraz, pravda, vedel, že boli určite falošné.

– Dlho budete strážiť most? – spýtal sa so smiechom jeden z chlapov.

Ale kdeže, už musím ísť domov.

– Sadnite si, odvezieme vás.

– Ideme? – obrátila sa Renata k Alexejovi.

– Môžeme, – neisto prikývol Kovaňkov uvedomujúc si, že je to od neho neopatrné.

Kovaňkov i obaja športovci si sadli na zadné sedadlo, Renata k šoférovi.

– Všimli ste si niekedy tento kostol? – spýtal sa Kovaňkova športovec na ľavej strane.

Kovaňkov sa zohol, aby si obzrel kostol, a vtom zacítil, že mu na tvár hodili čosi vlhké, veľmi ostrej vône…

Ďalej sa už nepamätá na nič, kým sa neprebral v tejto izbe. Ako dlho bol v bezvedomí, nevedel: hodinky mu z ruky odopli. Izba nemala okno. Na stole stál veľký hrnček s kávou, na tanieriku kúsok studenej teľaciny a na drevenej tácni žemľa pokrájaná na tenučké okrušteky. To všetko asi pred dvoma hodinami priniesol a postavil na stôl vysoký kostnatý vojak v americkej uniforme.

– Zavolajte mi veliteľa! – žiadal po nemecky Kovaňkov. No vojak naňho ani nepozrel a vyšiel z izby.

Šťukla zámka.

Kovaňkov pribehol k dverám a zabúchal na ne päsťami. Dvere boli masívne. Údery zneli mäkko, tlmene. Kovaňkov si opäť ľahol na posteľ a oddal sa onomu čudnému polosnu. Zrejme naň ešte účinkoval uspávací prášok. Bolela ho hlava a trápila žalúdočná nevoľnosť.

4.

Už tri hodiny posudzovali Ryčagovov plán. V plukovníkovej pracovni, sivej od cigaretového dymu, sedelo vari desať mužov. Plukovník Semin uzatváral debatu:

– Plán je dobrý, smelý a vtipný. To, čo je ešte nejasné, Ryčagov premyslí. Koho by ste, Ryčagov, potrebovali do svojej operačnej skupiny?

– Subbotina a Poseľskú.

– Tak čo, súdruhovia, schválime?

Ktosi nadhodil:

– Len pamätaj, Ryčagov, že Poseľskú treba krotiť!

– Dobre, – usmial sa Ryčagov. Vedel veľmi dobre, prečo ho pri Nataši Poseľskej na to upozorňujú.

– Stále ma znepokojuje tá posledná zpráva západoberlínskeho rozhlasu, – povedal Semin, – že sa Kovaňkov bojí našej odplaty a preto prosí, aby s ním nerobili tlačovú konferenciu ani nepúšťali k nemu novinárov. Ktovie, či ho už neodviezli z Berlína.

– Od tých veru všetko vystane, – prikývol Ryčagov. – No tak či tak, musíme nájsť čo i len Kovaňkovovu stopu.

O hodinu už začala Ryčagovova operačná skupina pracovať.

Hneď po porade vošli do plukovníkovej pracovne štyria Nemci. Všetci už postarší, urastení, s ráznymi pohybmi. Tváre vážne, s ostrými vráskami, ruky uzlovité, mozoľnaté.

Semin sa s každým pozdravil a ponúkol im stoličky pri stole. Všimol si zachmúrené tváre hosťov a zažartoval:

– A čože sa, prosím vás, tak mračíte?

Všetci štyria sa skúpo usmiali. Šedivý Nemec, čo sedel najbližšie k plukovníkovi, ozval sa hluchým hlasom:

– Bojíme sa, súdruh plukovník, že túto stranícku úlohu nebudeme vedieť splniť.

– Splníte, súdruhovia! Určite splníte! Veď nikto okrem vás nemôže ustrážiť bezpečnosť vašej republiky. My – na rozdiel od západných veľmocí – nemienime ostať u vás dlho a vnucovať vám svoju vôľu. Vy už rokujete o svojej ústave. Čoskoro bude uzákonená. – Semin sa usmial: – Pravda, tým, čo vyčíňajú v západnom Nemecku, sa to bude sotva páčiť.

– Majú dosť toho, čo sa u nás dosiaľ spravilo, – prikývol šedivý Nemec. – Bezpečnosť nášho nového života je skutočne veľmi vážna vec, a my nemáme skúsenosti. Oni majú skúsenosti aj školené kádre ešte z Hitlerových čias.

– Skúsenosť možno nadobudnúť. Viete, čo povedal Thälmann: Najlepšiu skúsenosť možno získať v boji… A keď už hovoríme o tej skúsenosti, čosi vám porozprávam: V dvadsiatom roku ma ako dvadsaťročného robotníckeho mládenca zo železničnej výhrevne zaviedli do Dzeržinského pracovne. Povedali mu: „Tuto je ešte jeden z demobilizovaných straníkov.“ Dzeržinskij ma pozdravil a vraví mi: „Sadnite si, pozhovárame sa o vašej novej práci.“ Vari päť ráz začínal tento rozhovor, no vždy ho vyrušili – ktosi vošiel, zas cengal telefón, potom vbehol spolupracovník, že eseri majú tajnú schôdzku a nieto koho ta poslať. „Ako to, že nieto koho poslať? Tu máte výborného, smelého a šikovného súdruha,“ a ukázal na mňa. „Dajte mu pištoľ a choďte s ním.“ Šli sme a chytili ako kurence piatich teroristov. A o tri dni som už chodil na akcie v skupine ako „starší“. Keď som sa neskôr stretol s Dzeržinským, vždy sa smial: „Ach, súdruh Semin, cítim sa pred vami vinný – dosiaľ som vám neporozprával o novej robote!“

Nemcom sa rozjasnili tváre, pozreli jeden na druhého, potom na Semina. Jeden povedal:

– Bol som pred dvadsiatimi piatimi rokmi pri Thälmannovi v horúcich dňoch, hneď po rozbití hamburského povstania. Ťažko nám bolo na duši, no Thälmann sa zrazu zasmial a hovorí: „Tá čierna svorka ani netuší, akú príučku nám dala. Keď nadíde náš čas, musíme uderiť skutočne, frontom roztiahnutým po celom Nemecku! Ale potom ich budeme biť, prihovárajúc sa im: „Ďakujeme, páni, za univerzitu v dvadsiatom treťom!“

Nemec si sťažka vzdychol:

– Ach, keby tak bol teraz Thälmann s nami!…

– Strana je s vami – to znamená, že aj Thälmann je s vami! – povedal presvedčivo plukovník. – A ja vám pripomínam ešte jeden Thälmannov výrok: Revolucionár – to je masové povolanie, lebo inak niet ani revolúcie. A teraz tak isto platí: Obranca revolúcie je povolanie masové, lebo inak revolúciu neubránite. Vám strana prikázala ochraňovať bezpečnosť výstavby socializmu a ja verím, že túto svätú úlohu splníte čestne!

– Váhame nie azda zo zbabelosti, ale preto, že si uvedomujeme zodpovednosť, – prehovoril opäť šedivý Nemec. – My tu, – a ukázal na svojich druhov, – boli sme ešte včera obyčajnými straníckymi funkcionármi u nás v závode. Vieme, ako treba obrábať kov aj ako hovoriť s ľuďmi, čo ho obrábajú. Naše vzdelanie je veru chudobné: akurát písať a rátať.

Semin nezdržal úsmev:

– A ja viem o vašom vzdelaní čosi celkom iné. Napríklad každý z vás pobudol desať až pätnásť rokov v žalári alebo v koncentračnom tábore. Nie je to pravda? Ej, ej, súdruhovia, nepekné od vás, že tajíte akademické vzdelanie!

– Ľudia, ktorých sme už presvedčili, – povedal veselšie šedivý, – hľadia na nás a čakajú radu: kde začať? A my sami hľadíme jeden na druhého: kde treba začať?

– Ruské príslovie hovorí, že začiatok je najťažší. Pomôžeme vám teda. Práve teraz pracujeme na istej zložitej operácii, ktorá v konečnom dôsledku smeruje k obrane vašej bezpečnosti. Vaša pomoc sa nám veľmi zíde. Pošlite ku mne dnes večer zo päť energických spolupracovníkov. Zapojíme ich do našej akcie. To bude ich začiatok aj škola.

5.

Knižnica bola v kamennom domčeku, čo stál vzadu vo veľkom dvore. Na prízemí požičiavali knihy a na celom prvom poschodí bola čitáreň.

Nataša Poseľská vošla do knižnice a hneď v chodbe natrafila na dievča v modrej košeli Sväzu mládeže. Dievčina sa chystala práve pribiť na stenu oznámenie návštevníkom knižnice, že od prvého do piateho v mesiaci bude požičovňa kníh zatvorená pre inventarizáciu knižného fondu.

– Môžem vám pomôcť? – ponúkla sa Poseľská. Kabelku si položila na dlážku a prichytila dievčaťu oznámenie, čo sa jej zošmyklo po stene.

Vo dvojici plagátik raz-dva pritĺkli. Dievča zoskočilo zo stoličky a poďakovalo sa za pomoc.

– Nestojí to za reč! Ja som pomohla vám a teraz poradíte vy mne. Kde by som našla vašu spolupracovníčku Renatu Zellerovú?

– Ach, zle ste trafili! Už tretí deň neprišla do roboty! Asi ochorela.

– Neviete náhodou, kde býva?

– Spýtajte sa riaditeľky, tretia kancelária vpravo.

Poseľská zaklopala na dvere. Znútra sa ozvalo basové „ďalej“.

Riaditeľka, tučná žena s malými smiešnymi štetkami fúzikov pri kútikoch, pozrela pozorne na hosťa.

– Prepáčte, že vás obťažujem so súkromnou záležitosťou, – usmiala sa previnilo Poseľská. – Nemohli by ste mi dať, prosím, domácu adresu Renáty Zellerovej? Som jej spolužiačka a pricestovala som z Lipska.

V liste mi kázala, aby som prišla zo ňou sem, ale, tuším, práve ochorela.

Riaditeľka mlčky vytiahla zo stola lepenkový zošit, polistovala v ňom a tým istým basom chladne povedala: 
– Zapíšte si: Müritzova ulica tri, byt číslo sedem. Povedzte, prosím, Renate, že nás jej absencia znepokojila. Prišla veľmi nevhod. Práve inventarizujeme. Poproste ju, aby mi oznámila, či bude môcť od prvého zase pracovať.

– Určite jej to poviem a ak je chorá, sama vám zatelefonujem.

Nataša si napísala číslo riaditeľkinho telefónu, poďakovala sa a vyšla.

Müritzova ulica sa začínala pri parku. Nataša si vštepovala do pamäti všetko, s čím sa cestou stretla, Prešla popri dome, v ktorom bývala Renata Zellerová, a pobrala sa do parku. Sadla si na lavičku, odkiaľ dobré videla celý dom číslo tri, a zamyslela sa… Hej, do domu ísť nemôže. V byte môžu byť Renatini spoločníci a hocaká vymyslená zámienka pre návštevu môže v nich vzbudiť podozrenie. Prvé informácie o byte treba získať za pomoci aktivistov uličného výboru. Nataša z automatu zatelefonovala do svojho oddelenia, vrátila sa na lavičku a ďalej pozorovala dom číslo tri. Natašu takéto zdržiavanie jedovalo. Oveľa rýchlejšie by bolo zájsť jednoducho do Renatinho bytu a zistiť si všetko, čo treba. No Nataša pamätala, ako ju plukovník vyhrešil za istý nerozvážny krok a povedal: „U nás rýchlejšie neznamená lepšie!“

Ľudia sa k rozviedke dostanú všelijako. A Nataša skončila školu cudzích jazykov a poslali ju do Nemecka, do sovietskej armády. V Berlíne sa stala tlmočníčkou v oddelení rozviedky. V oddiele, v ktorom pracovala, čoskoro zbadali, že Nataša je nielen dobrá tlmočníčka, ale má aj bystrý postreh a dôvtip. Na rozdiel od ostatných tlmočníkov plnila si povinnosti tak, že pri práci neostávala pasívnou. A tak si spolupracovníci zvykli sa s ňou radiť a neskôr jej ukladali aj menšie príkazy, ktoré rýchle a šikovne plnila. Za rok sa stala Nataša operačným pracovníkom a dnes si už ani nevedela predstaviť, že kedysi robila aj niečo iné.

6.

Na čiernom trhu v západnom Berlíne sa živo obchodovalo. Pestrý zástup zaplnil neveľké námestie uprostred zrúcanín. Vietor v rumoviskách víril biely prach a zahaľoval ním celé námestie. Hlúčok ľudí bol akýsi – čudný. Vyzeralo to, akoby sa dospelí hrali nejakú hru, pri ktorej nikto nesmie postáť na mieste dlhšie ako minútu. Prostriedok húfu sa neprestajne hemžil, šmelinári sa premávali krížom-krážom a polohlasne ponúkali tovar:

– Mám kávu. Za východné marky.
– Predám cigarety, beriem východné marky.

– Kúpim východné marky.

– Švajčiarske hodinky. Najradšej za východné peniaze.

Nikoho neudivovalo, že si špekulanti obľúbili východné marky. Všetci dobre vedeli, ako výhodne ich možno zmeniť v amerických zmenárňach. Pravda, nie všetci šmelinári chápali, že ich tento čierny trh zavliekol do premyslenej širokej diverzie proti východonemeckej valute.

Policajt pokojne stál na veľkom kameni a zvrchu si obzeral mrviaci sa zástup. Vyzeral ako pamätník seba samého. Pravda, občas „pamätník“ zostúpil z podstavca, zamiešal sa do zástupu a chytil prvého šmelinára, čo sa mu naďabil pod ruku. Obeť odviedol do zrúcanín a tam časť zárobku z obchodníkovho vrecka prešla do vačku „pamätníka“. Špekulant sa potom zase pokojne zamiešal do haravary na námestí a jediným výsledkom policajtovho zásahu bolo, že poškodený šmelinár zvýšil ceny za svoj tovar.

Na tomto rínku sa dalo kúpiť všetko – od žuvacej gumy po americký revolver najnovšieho typu. Na trhu obchodovali najviac Američania, a to čiste pre vlastný zisk. Svoje špekulačné zámery ani veľmi neskrývali. Nechápali, prečo by sa mali s nimi tajiť, veď je to základný zákon života v ich krajine, ktorá považuje súkromnú iniciatívu za matku „biznisu“, A teraz sa špekulovalo o to lepšie, že samo velenie prikázalo zásobovať čierne trhy tovarom, ktorý v meste chýbal, a predávať ho za východné peniaze. Bol to veľmi, veľmi výhodný „biznis“.

Vladimir Subbotin uprostred davu na námestí vyzeral ako veľmi úspešný obchodník – výborne ušitý čierny jesenný plášť, čierny klobúk, kožené rukavice, v ústach drahá anglická cigara, v ruke masívna palička s rúčkou zo slonoviny. Stál na jednom mieste, akoby dával všetkým naokolo najavo, že on svoj tovar nemieni hľadať – príde k nemu sám. A tovar skutočne prichádzal. Nejeden šmelinár sa zastavil pri Subbotinovi:

– Mám kus anglického súkna…

– Predávam francúzsku bielizeň…

No Subbotin na špekulantov ani nepozrel, iba čo sotva badateľne krútil hlavou. Trpezlivo čakal na to, čo potreboval…

Vladimir Subbotin sa dostal k rozviedke trochu neobyčajnou cestou. Začiatkom tisíc deväťsto štyridsiateho druhého roku odišiel ako dobrovoľník na front. Nemal vtedy ani sedemnásť rokov, no každý hádal tomu mocnému vysokému mládencovi viac. O tri dni po príchode na front sa v isté mrazivé ráno za fujavice dostal do prvého boja. Nič ešte nechápal, proste s puškou v ruke bežal s ostatnými po sypkom snehu. Zrazu všetko zmizlo. Prebral sa až v nemeckej poľnej nemocnici.

Sotva sa mu rana zacelila, previezli ho do zajateckého tábora. Bol to len zberný tábor – zajatci tu dlho nepobudli. Subbotin však nečakal na ďalšiu prepravu – v noci zrazil strážneho, vytrhol mu automat a ušiel. Týždeň blúdil horami a močiarmi bieloruského Polesia, kým prišiel k jednému partizánskemu oddielu Keď sa veliteľ dozvedel, že Subbotin vie výborne po nemecky, zveril mu veľmi riskantnú osobitnú úlohu. Subbotin sa prihlásil na hitlerovskom veliteľstve v meste Orša ako dezertér, ktorý sa sklamal v sovietskom zriadení a chce slúžiť Nemcom. Tak sa stal tlmočníkom na veliteľstve. Odvtedy vedeli partizáni o všetkom, čo sa robilo v nepriateľskom štábe, a podľa toho podnikali bojové akcie.

Tak sa dostal Subbotin k prieskumníckej práci a už jej ostal verný.

… V priechode medzi ruinami zastala williska. Z auta vyskočil americký dôstojník. Podal šoférovi svoju brigadírku, vyhrnul si golier na plášti a zamieril na námestie.

Subbotin ho hneď zbadal, podišiel doprava a postavil sa tak, aby Američan musel prejsť popri ňom.

– Zaoberám sa transakciami vo veľkom, – povedal ticho po nemecky Subbotin, keď sa Američan priblížil k nemu.

– Presnejšie – čím? – spýtal sa taktiež po nemecky dôstojník.

– Poďme nabok, – navrhol po anglicky Subbotin a odbočil bližšie k zrúcaninám.

Sadli si na tehlový múrik a začali sa zhovárať o obchode.

– Zaujímam sa iba o obchod vo veľkom.

– No dobre, a čo potrebujete? – vyzvedal netrpezlivo Američan.
– Lacné hodinky, pančuchy, ale rozhodne iba väčšie množstvo tovaru.

– Hodinky vám môžem ponúknuť aj hneď – pol tucta.

– Šesť kusov? To nie je moja miera. Tak stovku – nepoviem, a predovšetkým lacné, pritom slušne na nich zarobíte.

– Nerozumiem.

– To je jednoduché. Som z východného Berlína a mám styky so sovietskymi dôstojníkmi. Platia ohromné sumy za verkle.

– Východnými markami?

– Prirodzene.

Rozhovor prešiel do obchodného vyjednávania a skončil sa tak, že Subbotin predsa len kúpil od Američana tých šestoro hodiniek.

7.
Novinársky klub v západnom Berlíne zaberal horné poschodia dosť vysokého domu. Nadzemná železnica bola práve vo výške okien klubového baru. Do rôznojazyčnej haravary v sále sa ešte miešal rachot vlakov zo železničného mosta. Stalo sa tu už zvykom, že ak stolovníci nechceli počúvať kolegu – rozprával staré novinky alebo dačo nezaujímavé – začali sborove kričať: „Kde je vlak?“ A táraja charakterizovali: Typický motorák.

Pavol Ryčagov vošiel do baru, poobzeral sa po stolíkoch a rozhodne vykročil k dvom mladíkom.

– Ak sa nemýlim, Francúzi? – spýtal sa ich.

– Nemýlite sa, – prikývol jeden z nich.

– Mohli by ste pomôcť svojej mladšej sestre – Belgii? – pokračoval Ryčagov. – Práve som prišiel z Bruselu, no len na tri dni. Potrebujem hoci len maličkú zprávu, ale senzáciu. Horia nám noviny.

Francúzi sa zasmiali. Ryčagov sa im hneď zapáčil, nuž sa za stolom rozprúdil nenútený rozhovor.

– Och, veru nie je také ľahké uloviť senzáciu. Berlín sa už prejedol senzácií. Aj my tu sedíme a dumáme, čím by sme ohúrili staručké Francúzsko.

– Hoci len maličkú senzáciu! Noviny mi horia!

– To nie je novinka. Aj my dostávame denne od šéfov aspoň po dva telegramy.

– Pýtajú od nás každý deň dvesto riadkov na titulnú stranu o hrôzostrašnom živote vo východnom Berlíne. Najmodernejšia téma. A Francúzi si potom pri čítaní odpľúvajú…

– Zaujímavé, – pokrútil hlavou Ryčagov. – Veď tam na Východe je naozaj hrozná diktatúra Ruska.

Francúzi žmurkli na seba a rozosmiali sa.

– Sestrička, počúvaj, ty si alebo naivka, alebo nás chceš nalapať… Nevedieš náhodou vo svojich novinách svadobnú rubriku?… No, no, len sa neuraz! Jedno je však isté – nevieš nič o politike. Spýtaj sa vo voľnom čase Nemcov, aké zriadenie sa im lepšie páči. Nerozumieš?

– Neprisadol som si náhodou ku komunistom? – spýtal sa Ryčagov s úsmevom, no i trochu ustrašene.

– Neboj sa, sestrička, sem komunisti nechodia.

– No poraďte, čo napísať do tých novín, – dobiedzal po malej odmlke znovu Ryčagov.

Francúzi len pokrčili plecami.

– V rozhlase som počul, že od červených utiekol akýsi dôstojník. Nedalo by sa z toho urobiť sto päťdesiat riadkov plus foto?

– Z toho nič nebude. Tu mistri čosi taja. Ani Američania nevedia nič o tom oficierovi. Tvária sa dôležite a hovoria, že je to mimoriadne významný utečenec. Táraniny! Všetci ti utečenci nestoja za deravý groš. Prebehnú vždy akoby vyberane nezaujímavé typy. Niekedy to vyzerá, ani čo by červení sami vytriedili kadejaký brak a vyhnali ho sem. Napíšte o tom, to by bola senzácia!

– A možno je to tentoraz ozaj nejaká senzácia, keď to tak utajujú?

– Jedno z tohto: alebo je ten utečenec úplný idiot, že s ním nemôžu robiť tlačovú konferenciu, alebo vie skutočne viac ako druhí a teraz ho Yankeeovia doja, ako sa dá. A až potom, taký vydojený, začne haniť sovietske poriadky. Ak chceš, ja ti už teraz môžem nadiktovať, čo povie. Moje noviny červených nijako nezbožňujú, ale aj ony už prestali uverejňovať také sprostosti.

– A vy ste tu už dávno? – spýtal sa druhý Francúz.

– Priletel som dnes ráno, – odvetil Ryčagov.

– Aha,, teda sestrička ešte nestačila schudnúť! Bračekovia sa neurazia, ak postaví na stôl fľašku vína. Vypiješ si a možno ti zíde na um niečo súce.

– Pán hlavný! Dve fľaše vína! – rozkázal hneď Ryčagov.

8.

Nataša Poseľská sa za pomoci uličného výboru dozvedela, že Renata Zellerová už tretí deň nie je doma. Odcestovala vraj do Frankfurtu nad Odrou k sestre, ktorá ochorela.

Nataša poprosila, aby skontrolovali, či je Renata skutočne vo Frankfurte. Čoskoro dostala odpoveď: Áno, býva v sestrinom byte a takmer ustavične je v nemocnici.

Poseľskú to veľmi prekvapilo: bola presvedčená, že Renátu vo Frankfurte nenájdu. No na druhej strane nič ju neusvedčovalo zo spolupráce na Kovaňkovovom únose, teda sa nemala prečo skrývať. Podozrivé bolo len to, že do Frankfurtu odišla hneď ráno po Kovaňkovovom zmiznutí. Teraz však aj to jediné podozrenie zakolísalo: keby bola Renata pomáhala pri únose, iste by sa bola schovala… Ale možno práve v tom je úskok? keby si bola istá, že niet dôkazov proti nej, prečo by utekala na Západ? V každom prípade by bolo stačilo odísť z Berlína… Slovom, odpoveď z Frankfurtu Poseľskú veľmi zarazila.

Nemeckí súdruhovia, čo pomáhali Rýčagovovej operačnej skupine, sa dozvedeli, že Renata Zellerová žila v Berlíne v rodine svojej vzdialenej príbuznej Augusty Milchovej, ktorá pracovala ako vedecká pracovníčka v Múzeu ľudového umenia.

Augusta Milchová bola vdova, členka komunistickej strany. Jej manžel zahynul v koncentračnom tábore v Buchenwalde. Teraz žila so svojou staršou sestrou Lýdiou Egertovou, ktorá viedla domácnosť. Sestrin muž – Henrich Egert bol účtovníkom v istom stavebnom podniku. Detí nemali. Spolupracovníci doniesli Poseľskej aj zprávu, že Augusta Milchová pre čosi nebola spokojná so správaním Renáty Zellerovej. Domovník z ich činžiaku povedal, že podnájomníčka rodiny Milchovej sa vracala domov obyčajne až po polnoci. Tieto informácie veľmi odporovali všetkým doterajším posudkom Renate i tomu, čo o nej rozprával Kovaňkov svojmu priateľovi.

Poseľská prišla do Múzea ľudového umenia v taký čas, keď tam nebolo ani jedného návštevníka. Pokladníčka kamsi odbehla, no kontrolórka Nataši navrhla, aby si najprv prezrela zbierky, že si lístok môže kúpiť aj potom.
Poseľská si svedomite popozerala všetky siene a potom sa vybrala do reštauračnej dielne, kde pracovala Augusta Milchová.

Vo veľkej svetlej miestnosti sedeli piati. Všetci spýtavo pozreli na Poseľskú, keď vstúpila.

– Mohla by som sa zhovárať so súdružkou Milchovou?

– Ja som Milchová.

Poseľskej vyšla v ústrety asi päťdesiatročná žena v bielom plášti.

– Prezrela som si vaše múzeum, – začala Poseľská.

– Zaoberám sa tak trochu hlinenými nádobami. Chcela by som sa vás na niečo opýtať.

– Nech sa páči ďalej.

Milchová zaviedla Natašu ku svojmu stolu.

– A prečo ste sa obrátili priamo na mňa?

– Ach, to mi poradila Renata Zellerová. Keď sa dozvedela, že zbieram hlinené nádoby, vravela mi, aby som navštívila vaše múzeum a zašla si za vami ako za odborníkom.

Milchová ju počúvala so zachmúrenou nepreniknuteľnou tvárou.

– A čo by ste radi vedieť?

Poseľská zbadala, že len čo spomenula Renátu, žena sa stala neprívetivou.

– Zistilo sa už presne, kedy človek začal používať hlinené nádoby?

– Presne nie, – odpovedala sucho Milchová. – Archeológovia ešte skúmajú ďalej. V tých obdobiach dejín, ktoré archeológia má už rozpracované, všade sprevádza človeka hlina.

– Nádoby?

– Nielen nádoby, ale aj zbrane, sošky a hračky.

– A klasifikuje sa nejako umenie dávnych majstrov hliny?

– Iba ak vo všeobecnosti, a to tiež často sporne. Mimochodom, najcennejšia zbierka starých hlinených predmetov bola v západnom Berlíne, no nedávno ju odviezli. – Augusta Milchová sa ironicky usmiala. – Zrejme sú milovníci hliny aj na Západe a „vzdušný most“ ako každý iný most funguje v oboch smeroch… A vy ste Renatina priateľka?

– Kedysi sme chodili spolu do školy, ale potom som ju stretla len dva razy.

– Ste športovkyňa?

– Prečo? – začudovala sa Nataša.

– Myslela som, že ste sa stretli s Renátou niekde pri športe.

– A Renata športuje? Ani sa mi nepochválila.

– A mne tvrdila, že bude majsterkou v plávaní. No tak sa mi zdá, šport jej bol iba zámienkou, aby sa mohla po večeroch túlať vonku.

– Ale! Také čosi! Ktovie, kde trénuje?

– Tuším v plavárni odborov v stavebníctve. Teraz však nie je v Berlíne.

– A kam odišla?

– K sestre do Frankfurtu. Volala ju telegraficky.

Poseľská vstala zo stoličky.

– Prepáčte, súdružka Milchová, že som vás vyrušila v práci.

– Nič sa nestalo. Nech sa páči prísť k nám o týždeň, budeme vystavovať zaujímavé exponáty zo sedemnásteho storočia.

9.
V plukovníkovej pracovni sa pod Seminovým vedením rozoberali prvé zprávy, ktoré získala Ryčagovova operačná skupina.

Poseľská, Subbotin i sám Ryčagov rozprávali Seminovi, čo urobili, a čakali od neho rady.

– Je zavčasu hodnotiť vašu prácu i hovoriť o niečom s určitosťou, – povedal plukovník. – Zatiaľ sa ešte len približujete k cieľu. Zdá sa mi, že vy, súdružka Poseľská, ste k podstate prípadu, ktorý nás zaujíma, bližšie ako ostatní. Musíte byť nanajvýš obozretná. Na plaváreň treba ísť, s tým súhlasíme. Celkom možné, že je vaša verzia správna a šport bol skutočne druhým životom Renaty Zellerovej, kde sa mohla zrodiť aj jej spolupráca na zločine. Tam niekde nablízku môžu byť aj iní spoluvinníci na Kovaňkovovom zmiznutí.

Plukovník sa zahľadel do svojich zápiskov a potom sa obrátil k Ryčagovovi:

– A teraz o vašej práci, súdruh Ryčagov. Tí francúzski novinári teda poznajú mistra Hawsona?

– Veľmi dobre. A všetko, čo o ňom vraveli, zhoduje sa i s našimi informáciami. Medziiným mi povedali, že novinári prezývajú Hawsona „Otec utečencov“.

– Celkom vtipné, – usmial sa Semin. – A vedia, kde Hawson sídli?

– Spomínali akúsi zónu „ypsilon“, kde robia Američania všetko, čo chcú utajiť.

– To vieme aj bez Francúzov. A vieme aj to, že Hawson má ešte jednu kanceláriu kdesi v strede západného Berlína. Treba sa o tom Hawsonovi dozvedieť viac.

– Skúsime, – ticho súhlasil Ryčagov.

– Chcete zostať naďalej belgickým novinárom?

– Áno, ešte asi tri dni.

– Zistili ste si presne, že tu nie je skutočný redaktor z tých novín?

– Celkom určite. Odvolali ho ešte pred pol rokom. Noviny trpia zrejme finančnými ťažkosťami.

– Nebolo by zlé zoznámiť sa s dákym americkým korešpondentom, samozrejme nie s nejakým esom.

– Aj o tom som už rozmýšľal, – povedal Ryčagov.

– Francúzi mi poradili fotoreportéra Otta Stassena a sľúbili, že mi ho predstavia. Spolupracovníci ho volajú „Deravá Pokladnička“ – všetko prepije.

– Pozrime ich, akí jazyčnici! – Potom sa plukovník obrátil k Subbotinovi:

– No, šmelinár, teraz sa pozhovárame, o vašich cestičkách. S vami už máme výdavky a hrozíte nám ešte väčšími obchodnými operáciami.

– Čo sa dá robiť, – zachmúril sa Subbotin.

– Treba však pouvažovať, či nám vôbec stojí za tie výdavky? Kde pracuje? V administratíve? V propagande? Alebo len tak vo vojsku? Zahádže nás tu hodinkami a nakoniec zistíme, že nám v našej akcii nijako nepomôže… – Plukovník sa na chvíľu odmlčal, potom pokračoval: – Tak vravíte, že ste mu navrhli kombináciu so sovietskymi peniazmi a jeho to vôbec nezarazilo?

– Ani trochu. Najprv som mu ponúkol západné marky. Odmietol. Potrebuje len východnú menu. A keď sme sa už dohodli, opýtal som sa ho, či by nechcel za hodinky, sovietske peniaze. Hneď pristal, že mu to vyhovuje – pozná vraj istého plukovníka, ktorého zaujímajú sovietske peniaze. Sľúbil, že napozajtre donesie odpoveď.

Stretnete sa zas na trhu?

– Áno, tam.

– Dobre, ale hneď ho odveďte z námestia. Je to nebezpečné miesto. Zlodeji sú národ veľmi všímavý, pozorný. Stretávajte sa radšej v nejakej kaviarni, kam chodia vážni priekupníci. A nezabudnite, že plukovník, ktorý potrebuje sovietsku valutu, nás veľmi zaujíma. Tam by ste sa mohli stretnúť s naším najbližším protivníkom. Rozumiete, čo vám chcem povedať?

10.

V hale s plaveckým bazénom bolo veľmi teplo a sparno. Chlórová voda zapáchala ešte aj vo vestibule.

Poseľská pozorne skúmala vyhlášky a rozvrhy. Okolo nej šumel neprestajne veselý rozhovor mládeže a z baru doliehala tanečná hudba. Nakoniec Poseľská našla, čo hľadala: rozvrh tréningových hodín, kde bola zapísaná aj Renata Zellerová. Patrila do skupiny Almy Gutzovej. A dnes večer mala Renata práve trénovať.

Vedľa Poseľskej zastali dve dievčatá.

– Ach! – vykríkla jedna, pozerajúc na rozvrh.

– Zase sme sa dostali obidve k Alme Gutzovej. Strašné!

Druhá mykla plecom a povedala:

– Čert vezmi Almu; hlavné je, aby sme si zaplávali!

– Dievčatá, – obrátila sa k nim Poseľská, – poraďte mi, ku ktorému trénerovi sa mám zapísať?

– Och, tu je taký idiotský systém, že nemôžete mať trvalo jedného trénera. Pracujú všetci v niekoľkých bazénoch a stále sa vymieňajú.

– Chcela som ísť k Alme Gutzovej, no počula som práve, že nie ste s ňou spokojné. Prečo?

– Poviem ti otvorene, – chytila jedna dievčina Poseľskú pod pazuchu. – Tej Alme by lepšie svedčalo, keby trénovala tance v západnom Nemecku ako plávanie! To je exemplár!

– Má okolo seba vždy húf takých, ako je ona, – pridala druhá. – Mimochodom, ty by si mala u nej senzačný úspech.

– A to prečo? – začudovala sa Poseľská.

– Pánboh ťa neurazil krásou!

Dievčatá sa zasmiali a odbehli.

Poseľská podišla ku stolíku, nad ktorým visela tabuľka: Zápis do tréningových skupín. Ohnivoryšavá dáma vybrala zo stolíka hrubú knihu.

– Chcete sa zapísať? Ste členkou odborov v stavebníctve?

– Som študentka z vysokej školy technickej, zo Staviteľskej fakulty… Chcela by som trénovať u Almy Gutzovej.

Ryšavá dáma pozrela na Poseľskú letmým, no prenikavým pohľadom.

– Rozumiem.

– Čomu rozumiete? – rozhnevala sa Poseľská.

– Neomočili ste si ešte nohy vo vode, a už všetko viete. Ste zapísaná. Choďte sa do šatne vyzliecť a potom do bazéna číslo dve. A tento ústrižok dajte Gutzovej. Príjemné plávanie!

Poseľská nechápavo pokrčila plecami a pobrala sa k šatniam.

Keby sa Poseľská bola chcela skutočne zaoberať plávaním, istotne by sa nebola ukázala v takých plavkách, aké mala na sebe, keď vyšla zo šatne. Dlho chodila po obchodoch, kým konečne našla tento výplod ľudského nevkusu. Predierala sa pomedzi športovcov a vzbudzovala všade pozornosť strakatými plavkami.

– Koho hľadáš, prepelička? – zavolalo na ňu urastené chlapčisko.

– Teba určite nie! – odsekla Poseľská.

Alma Gutzová vysvetľovala čosi pri štartovacom podstavci dievčatám, čo stáli okolo nej. Poseľská sa hneď dovtípila, že je to ona. Bola to trochu tučnastá, asi tridsaťročná žena. Dalo by sa povedať, že je aj pekná, keby nie úzkych pier, čo dodávali jej tvári nevľúdny výraz.

Keď Alma skončila, dievčatá poskákali do bazéna.

– Vy ste, prosím, Alma Gutzová? Pridelili ma do vašej skupiny.

Alma Gutzová sa k nej obrátila a pomaly si ju obzerala od päty po hlavu.

– Ach, skadeže si, krásavica? – hlbokým hlasom zarecitovala Alma a podávala Nataši ruku.

– Volám sa Anna, – predstavila sa Poseľská. – Anna Lorchová, študentka stavebného inžinierstva.

– Sadni si! – Alma Gutzová ukázala na štartovací podstavec. – Aké nádherné plavočky! Čo stáli!

– Neviem, to kúpil otec, tuším v americkom sektore.

– Och, vidím, ty máš šťastie! – Anna Gutzová požmolila v prstoch plavky. – No a čo vieme robiť vo vode?

– Nič.

– Ako že nič? Nevieš plávať?

– Tak obyčajne plávať viem, a dlho.

Poseľská jej mohla porozprávať, ako preplávala na stávku, keď chodila do desiatej triedy, v Gorkom Volgu, no, pravda, radšej čušala.

– Ukáž rukami, ako najradšej plávaš.

Poseľská ukázala.

– Ach, to je takzvaný ruský štýl. Ten musíš načisto zabudnúť.

– Prečo sa volá ruský? – zarazila sa Poseľská. – Tak ma učil plávať môj otec, a ten je ríšskym námorným dôstojníkom.

– Ale, také dačo! – Alma Gutzová sa doslova vpila ostrými očami Poseľskej do tváre. – Povedala si, že môžeš dlho plávať. Budem ťa teda trénovať na dlhé trate, dobre?

– Súhlasím.

– Tak sa pustíme hneď do roboty. Šikovne do vody! Plávaj, kým vládzeš. Ja si stopnem čas a pozriem, ako vyzeráš vo vode, – ťapla Gutzová Poseľskú po chrbte.

Poseľská sa hodila do vody a aby neukazovala svoj ruský štýl, plávala na boku, vymršťujúc nad hladinu len jednu ruku. Nepočítala, koľko ráz už preplávala bazén, no všimla si, že mnohí okolo vody stíchli a pozorovali ju.

– Nádherné! – povedala Alma Gutzová a obzerala si štíhlu, ako uliatu Natašinu postavu, keď vyšla z bazéna. – Prisahám na Alaha, že o rok uvidíš svoju fotografiu v novinách. Choď sa obliecť a príď do baru. Pozhovárame sa.

V bare sedeli za malým stolíkom hneď pri orchestri. Almu tu poznali všetci.

– Ak môžete, trúbte tichšie, – zakričala hudobníkom.

Dirigent podišiel ku kraju pódia a podával jej ruku.

– Vaše želanie je nám rozkazom!

Alma Gutzová objednala kávu a zákusky.

– Nebolo by od veci zriediť si kávu rumom, – obrátila sa Alma k Poseľskej, – ale tu cez deň nepodávajú tuhé… A ty máš rada ostré?

– Veď chcem byť športovkyňou! – vyhla priamej odpovedi Nataša.

– Hlúposti, nemám rada športovcov-askétov. Moja mienka je, že športovec má žiť normálnym plnokrvným životom. A čo má z toho taký askét, ktorý zabudol, čo je život, keď aj vypotí dáky svetový rekord?

– To je teda pravda, – trochu zarazene prikývla Poseľská.

– No vidíš, vedela som, že sa dohodneme. A teraz o našej robote: trénujem naraz v troch bazénoch. – Alma žmurkla a pomrvila prstami na znak toho, že si potrebuje zarobiť. – Cvičím celé húfy beznádejných teliec. To je už osud všetkých cvičiteľov. Čo sa dá robiť, keď je živobytie také drahé!… No keď sa k nám dostane exemplárik s takou budúcnosťou ako ty, stavíme naň. Predsa je len dôležité, aby sa raz popri mene rekordéra spomínalo: tréner Alma Gutzová. Ja stavím na teba, to teda znamená, že sa musíš stať mojím tieňom a trénovať odrazu v troch bazénoch. Oficiálny rozvrh tu síce bude visieť, ale ty prídeš ta, kde ti ja prikážem. Dohodnuté?

– Pravdaže!

– Tam v tých druhých bazénoch musíme podhodiť pár mariek, aby neškúlili na teba, že si cudzia. Budeš môcť?

– A koľko asi?

Alma povedala sumu nie veľkú, ale ani nie práve najmenšiu.

– Dáš to mne a ja rozdám, komu treba. Dnes večer si musíš s nami posedieť a zatancovať s trénermi z tých dvoch bazénov. Myslím, že nás to nebude nič stáť – sú to gavalieri. No tu je taký zvyk. Volajú to „večer pred štartom“. Prídeš?

– Veľmi rada.

– Tak teda večer o desiatej v kaviarni Palace!

11.
Pri druhom stretnutí sa Američan správal celkom inak. Subbotin s ním premárnil dobrú hodinu, čo trkotali v kaviarni pri Olympijskom štadióne. Američan hmlisto spomínal akési ťažkosti a o obchode so sovietskymi valutami ešte stále ani slova. Subbotin spozornel: zdalo sa mu, že Američan prosto preťahuje čas. No načo to potrebuje?

– Nuž čože, vám platia žold, ale pre mňa čas sú peniaze. Chcem vedieť – máte záujem, alebo nie?

– Potrebujem záruku, – povedal Američan nepresvedčivo, akoby opakoval cudzie slová.

– Akú záruku ešte chcete? – rozhneval sa naoko Subbotin. – Ja riskujem hlavu, nie vy! Ja by som mal pýtať záruku, nie vy!

– Dobre, ale uznajte, pán Hertzmann (tak sa Subbotin predstavil), že sto alebo dvesto hodiniek – to je kopa peňazí. Nemusíte sa preto uraziť. Obchodujeme spolu, ale takú cennosť vám predsa nemôžem zveriť bez záruky.

– Bože môj! – rozhorčil sa Subbotin. – Veď beriem tie hodinky len na tri dni! Určite ich rozpredám. Potrebujem len tri dni dôvery! Keby si obchodníci navzájom nedôverovali, polovica obchodov by sa neuskutočnila!

Subbotin zbadal, že spolustolovník dáva očami komusi znamenie, a zavolal čašníka.

Američan už vopchal ruku do vrecka, že zaplatí, keď ho Subbotin pristavil.

– Ja zaplatím. Vy predsa za to nemôžete, že sme tu zbytočne premárnili čas. Veď máme obaja tak málo času! – povedal žartom Subbotin a vyplatil účet.

– Mimochodom, ja som nezháňal záruku, keď som bral od vás pol tucta hodiniek, a bol by som mal prečo. Prosím – presvedčte sa… – Subbotin vybral z vrecka jedny hodinky, ktorými ráno náročky buchol, aby sa zasekli.

Američan prezrel hodinky, potriasol ich a priložil si ich k uchu.

– Nie je možné! Tovar som dostal zo spoľahlivých rúk!

– Zato nič, stáva sa! – zasmial sa Subbotin a vstal.

– Vráťte hodinky tým spoľahlivým rukám a druhý raz žiadajte záruku!

– Ale ste škodovali!

– Kdeže! Jednoducho tých ostatných päť som predal drahšie! Obchod je obchod. Do videnia, veľmi ľutujem!

– Ešte chvíľku! – náhlivo zastavil Američan Subbotina a otvorene už komusi kývol, aby prišiel k nim.

K stolíku bez pozdravu podišiel asi štyridsaťročný muž v drahom, voľne ušitom obleku.

– Zoznámte sa, pán Hertzman. Tento pán sa zaujíma o sovietsku valutu.

– Pán plukovník! – Subbotin pochlebnícky hľadel na neznámeho a potom hnevlivo zazrel na Američana. Subbotin hneď pochopil, že sa nezmýlil: toto je určite plukovník, ktorého Američan spomínal.

– Volám sa Cooper! – povedal rozhorčene nový spolustolovník. – Cooper, a dosť! Jasné?

– Jasné! – usmial sa Subbotin.

– Odkiaľ máte sovietske peniaze?

– Obchodujem so sovietskymi dôstojníkmi.

– Zaujímavé! Veď tí dostávajú žold v markách. Skade majú sovietsku valutu?

– To už nie je moja starosť! Ja sám najradšej obchodujem v markách. Je to teraz najvýhodnejšie. No oni mi takmer zakaždým ponúkajú sovietske peniaze. Vášmu kolegovi som to spomínal len tak pre informáciu: možno by ste tu potrebovali aj také peniaze?

Cooper chvíľu mlčal a potom sa opýtal:

– Ako obchodujete so sovietskymi dôstojníkmi?

– Veľmi jednoducho. Majú klub, a v klube pracuje môj človek.

– Kto je to? – spozornel hneď Cooper.

Subbotin sa zasmial:

– Ach, to je firemné tajomstvo!

Za stolíkom zavládlo ticho. Cooper pozorne skúmal Subbotina a tvár mu začínala rumenieť.

– Smrdí to dobrodružstvom! – povedal rozhnevane Cooper. – Hľadajte si na to iných somárov!

Vstal a neobzrúc sa, vyšiel z kaviarne. A hneď za plukovníkom pobral sa aj druhý Američan.

Subbotin prekvapene bubnoval prstami po stolíku: šťuka sa vyšmykla! Po prežitom napätí pocítil zrazu únavu i zlosť, že sa mu plán nevydaril. Subbotin sa veru v tej chvíli nenazdal, že sa mu toto neúspešné stretnutie zíde, a ešte ako!

12.

Otto Stissen, čiže „Deravá Pokladnička“, nebol veru takým sprostáčikom, ako ho vykreslili francúzski novinári. Ryčagov to vycítil hneď, keď mu ho predstavili.

Stretli sa zas v tom novinárskom klube, ba ešte t pri tom istom stolíku. Keď vošiel Otto Stissen do baru, Francúzi ho hneď zavolali.

– Zoznámte sa, Stissen. Toto je náš belgický kolega. Paul René. A toto je najobjektívnejší majster fotoobjektívov Otto Stissen, kráľ fotoreportérov.

– Najvtipnejší návštevník tohto baru, veľký milovník žien.

– Stop! – skríkol Stissen a zodvihol ruku. – Naraz dva typické motoráky! Kde je vlak?

Všetci sa zasmiali. Ryčagov sa obradne uklonil:

– Veľmi ma teší.

– A ja ešte neviem, či sa mám tešiť, a či plakať, – zažartoval Stissen a tuho stisol Ryčagovovi ruku. – Nerád ohlasujem súčet, keď ešte nepoznám sčítance. – A Stissen sa rozosmial tak, ako sa vedia smiať len Američania – na plné hrdlo, no nikoho neurážal. Potom si prisadol a bez ohľadu na Francúzov pri stole začal si otvorene obzerať Ryčagova.

– Čože si ma tak obzeráte? – usmial sa Ryčagov. – Nie som na predaj!

– Cha-cha-cha! To nebolo zlé! Ja len tak, z čírej zvedavosti. Človek ako človek, ale prišiel z krajiny, o ktorej, čestné slovo, neverím, že existuje. Cha-cha– cha! Dva razy som letel ponad Belgicko a vždy som prosil letcov, aby mi ukázali tú tajomnú veľmoc, ale letci mi vždy povedali: Belgicko si z výšky nemožno obzrieť, lebo sa mihne popod krídla ako volejbalové ihrisko. Cha-cha-cha! Dobre povedané, čo, Francúzi?!

– Áno, sme maličká krajina, malý národ, – prikývol smutne Ryčagov.

– Zato ty hlavu nevešaj! – začal mu zrazu tykať Stissen. – Pozri na Anglicko – taký istý šiling ako tvoje Belgicko a hľa, ako vŕtajú nosom v oblakoch! Tam sa poduč, Belgičan. Cha-cha-cha!

– Stissen, Belgičan potrebuje len maličkú senzačku, – povedal jeden z Francúzov. – Nemáte náhodou dačo navyše?

– Belgičan postaví koňak, – pridal druhý Francúz.

– Ak je tak, dalo by sa o tom hovoriť, – povedal Otto Stissen a oči sa mu zaligotali.

Francúzi vypili ešte po kalíšku rumu, vyhovorili sa na prácu a zmizli.

– No tak, čo ťa zaujíma? – vyzvedal Stissen.

– Všetko, moje noviny horia. Šéf povedal: Choď do Berlína a pošli dačo ostré.

– To nie je také jednoduché, – a vypil za sebou dva kalíšky koňaku. – Sprav, ako robia naši. Poskladaj dačo sám. Napríklad: Hans Schneider, ktorý prebehol od komunistov do západného demokratického sveta, nášmu korešpondentovi rozprával, že… a teraz váľaj, váľaj, koľko sa ti len zachce, – a prevrátil smädno ešte jeden kalíšok. – Tam toho môžeš nakrútiť!… Alebo o červenom terore. O tej, akože ju, no… o tej Kolyme! Nemecký vojnový zajatec XYZ utiekol zo strašnej Kolymy a rozprával nášmu korešpondentovi… Takého niečoho tiež možno nasúkať až-až! Cha-cha! Lenže, pravda, to sú všetko táraniny. A už sa aj prejedli. Senzácia má byť ako nôž, vrazený znenazdajky čitateľom pod rebrá!

Ryčagov s údivom pozoroval, ako sa mu Stissen mení priamo pred očami. Akosi sa zrazu celkom zošúveril a opil, iba očká, maličké, bystré, sa mu iskrili, ožili, stali sa smädnými, dychtivými. Stissen mal asi štyridsaťpäť rokov, no už plešivel. Tvár mal kedysi akiste peknú, teraz bola však popretkávaná nesčíselnými sklerotickými žilkami a s cviklovočerveným hrubým nosom vyzerala veľmi neprívetivo, až odpudzujúco.

– Belgia, zaplať ešte fľašu! Možno predsa len vyhrabem pre teba dačo z vrecák.

Otto Stissen pil a Ryčagov so záujmom pozoroval ďalšie zmeny na spoločníkovi. Stissen začal rozprávať rýchlejšie a nesúvislejšie, a súčasne sa zdalo, že si veľmi dobre uvedomuje, čo vraví.

– Belgia, páčiš sa mi. Na tom vašom volejbalovom ihrisku vyrastajú tuším súci chlapíci.

– Ďakujem, – usmial sa Ryčagov.

– Ty sa voláš Paul? Výborne! Zapamätaj si: senzácia je predovšetkým to, čo sa nestáva každý deň. Tak napríklad my – ešte včera sme sa nepoznali – a dnes sme už priatelia. Aj to je zaujímavé, no nešteklí to nervy, niet v tom senzácie. Ale daj mi po papuli a zmizni aj s mojou zrkadlovkou – to by už bolo voľačo!

– Ja by som chcel dačo bez ruvačky, – usmial sa Ryčagov. – Vy možno…

– Tykaj mi! My Američania nemáme radi… Sme otvorení chlapi. Čo by som len pre teba vymyslel?… Fotoaparát máš?

– Nie, a ani neviem fotografovať.

– Škoda. No možno sa tvoje noviny zaobídu aj bez obrázka.

– Pravdaže.

– Potom to sprav takto: ráno sa postav na hociktorú stanicu mestskej dráhy. Uvidíš malé divadlo. Naši ľudia budú rukami nemeckej polície vytriasať novinárske stánky.

– Prečo?

– Aby nepredávali východné noviny.

– Ako to? Či nemôže každý čítať, čo sa mu zachce?

Stissen sa rozrehotal a jeho chachot sa zlial s rachotom železnice.

– Počúvaj, chlapče, si typický motorák! Na kýho čerta našim treba, aby západní Nemci vedeli, ako žijú východní? Koláč je rozseknutý a teraz chytá každý svoje.

Ryčagov pokrútil hlavou:

– Nie, tie kiosky sa mi nepáčia. Potrebujem čosi také… extra príťažlivé… Možno má Hawson niečo nové? – spýtal sa opatrne Ryčagov. – Francúzi mi hovorili…

– Nezmysel! To, čo Hawson povie nahlas, nikomu netreba. Senzácia je to, o čom mlčí. Chápeš, priateľu?

– Francúzi mi rozprávali o akomsi ruskom dôstojníkovi-utečencovi…

Stissen len hodil rukou:

– S tým Rusom je to veľmi hmlisté. Ktosi dal o ňom zprávu do rozhlasu a Hawson besnel… – Stissen vybral z vrecka fotografiu a hodil ju Ryčagovovi. – To je on, náš tajomný Hawson. Nosím ho so sebou pre prípad, že by sa predsa len trafila dáka senzácia…

Na snímke bol muž športového vzhľadu a držal na remeni mocného buldoga.

– Vzal som ho pred jeho domom. Pod tú snímku by sa šikoval text: Mokrica a Móric. Mokricou voláme Hawsona pre večné mokré ruky a Móric – to je buldog. Dvaja starí mládenci na prechádzke.

– A nemožno dostať od neho interview? – spýtal sa nesmelo Ryčagov.

Stissen chvíľu mlčal a potom sa rozrehotal:

– Ach, naozaj vôbec nepoznáš Mokricu! Náš reportážny kráľ Harry Damp hovorieva: Ľahšie je dostať interview od myši, ktorú zožral kocúr, ako od Hawsona. Cha-cha-cha! Vtipné, čo?

– Vôbec neprijíma novinárov?

– Prečo nie? Určite prijme! No nepovie ani slova, čo by mohlo ísť do novín! Cha-cha-cha! – Zrazu Stissen zvážnel a zadíval sa na Ryčagova. – Počúvaj, chlapče, to je dobrá myšlienka! Poďme k Mokrici! Teraz iste doma obeduje. Je to tu neďaleko. Ručím ti, že nás prijme. Ty budeš naňho útočiť a ja vás sfotografujem. Obrázok dám do svojho časopisu s textom: „Belgický novinár beznádejne útočí na pevnosť.“ Bude to smiešne a Američanom sa to bude páčiť. Akýsi Belgičan sa pokúša obkľúčiť „Železného majora“. Tak čo, ideme?

Ryčagov v mihu premyslel situáciu, o ktorej mohol pred nedávnom iba snívať. Bolo tu síce jedno „ale“ – fotografia, ktorá ostane Stissenovi. No možno sa mu ju podarí vytiahnuť od Deravej Pokladničky.

„Riskujem,“ rozhodol sa Ryčagov a veselo súhlasil.

13.
Na schôdzku v kaviarni Palace prišla Poseľská úmyselne skôr, ako bolo treba. Sadla si do kresla hlboko v sále, no videla odtiaľ dobre vchod z ulice. Spoza otvoreného obrázkového časopisu mohla nebadane pozorovať.

Zrazu vošiel do kaviarne vysoký mládenec v modernom jasnežltom kabáte. Strhol si z hlavy baret, otriasol z neho mokrý sneh a pobral sa do šatne. Potom sa dlho upravoval pred zrkadlom; takmer ženskými pohybmi si prihladil vlasy, dlhé bokombrady na sluchách, obočie, opravil si kravatu, potiahol sako. Keď už dokončil „toaletu“, zahľadel sa do sály, pozrel na hodinky a vykročil pomedzi stolíky. Pomaly sa priblížil k Nataši a pozorne na ňu pozrel:

– Ach, prepelička! Zdravím ťa!

Bol to ten mládenec, čo do Poseľskej zabŕdol ešte pri bazéne. Nataša ani nezavrela časopis, len na neho chladne pozrela.

– Bože, načo tá prísnosť! Ty si nová pipka z hniezdočka Almy Gutzovej, pravda?

– Nepoznám vás.

– To bolo treba povedať hneď, prepelička, – podišiel mládenec k Poseľskej. – Arnold Schockmann, rekordér, tréner, tanečník, človek nepolitický. A ty, ak ma pamäť neklame, si Anna Lorchová… No vidíš, ja viem všetko.

Mládenec podvihol kreslo a sadol si k Nataši.

– Alma a Žigmund meškajú dvanásť minút. To je niečo strašné! Vždy sa oneskoria a vždy práve dvanásť minút! Zdá sa, že im nikdy nestačí čas na bozkávanie.

A skutočne, prišli presne o dvanásť minút neskôr. Alma Gutzová vošla do kaviarne s urasteným chlapom, ktorého Nataša nepoznala.

– Pozrite občas na môj voz, – zbytočne hlasno povedal chlap vrátnikovi.

– Prosím ťa, kto by potreboval tvoj starý veterný mlyn? – zakričal mu Arnold.

Chlap Arnoldovi len zakýval a odišiel za Almou do šatne.

– Vy ste sa už tuším zoznámili. No, čo som povedala!? – usmiala sa Alma Gutzová a pozdravila sa s Natašou a Arnoldom. – Zoznámte sa, Anna, – povedala, postrkujúc k Nataši svojho spoločníka. – To je kráľ trénerov, básnik motýlika Žigmund Lisowski.

„Básnik motýlika“ sa podobal viac na boxera – bol to plecnatý obor so zamračenou tvárou a neveľkým pričapeným nosom. Hranatý masívny podbradok mu pretínala modrastá jazva. Celá spoločnosť sa usadila pri stole dolu v sále. Objednával Arnold. Kým sa zhováral so skloneným čašníkom, Žigmund Lisowski zabával ženy a prizeral sa Nataši.

– No, ako sa tu cítite, Anna? – obrátil sa nečakane k Nataši Žigmund.

– Výborne. Veľmi rada chodím do tejto kaviarne.

– Ach, teda vy ste tu už boli?

– Pravdaže! Za tie tri minúty som si to tu nemohla obľúbiť.

– Si chlapák, Anna! – zatlieskala jej Alma. – Nauč ho zhovárať sa po ľudsky. Žigmund je preslávený tým, že sa vždy hlúpo vypytuje.

– Čo sa stalo? – vpadol do rozhovoru Arnold. – Zrejme sa už Žigmund stačil niečo opýtať.

– Áno, ale Anna mu dala po nose! – smiala sa Alma. – A ty, Anna, si zapamätaj: ak sa Žigmund podujme naučiť ťa motýlika, bude to pre teba ozajstné šťastie. Nebi ho potom veľmi bolestivo.

Zahrala hudba. Alma išla tancovať so Žigmundom, Poseľská s Arnoldom.

– Aký je ten život zvláštny, – šeptal Natašin gavalier. – Ešte dnes ráno som nevedel, ako zabijem večer, všetko mi bolo odporné ako jeseň a zrazu si z bazénu vyplávala ty, nádherná Afrodita, a teraz by som chcel, aby sa tento večer neskončil…

Arnold ustavične trkotal a pritom sa snažil priblížiť tvárou k Natašinej.

– Upozorňujem vás, – povedala Nataša posmešne, – že nestrpím, aby ma bozkávali v prvý večer známosti. Také náhlenie prezrádza obyčajne zbabelosť a plytkosť.

– Och! – Arnold sa odtiahol. – A aký večer si žiadaš pre prvý bozk?

– Taký, keď sa mne samej zachce bozkávať.

– Vidím, že máš ostré pazúriky, prepelička.

Po tanci rozhovor akosi viazol. Nataša sa tomu potešila: aspoň v pokoji porozmýšľa, čo robiť ďalej. Pripili na zdravie Anne Lorchovej, na to, aby sa jej fotografia objavila vo všetkých novinách.

– Alma mi povedala, že ste čertovsky vytrvalá, – obrátil sa k Poseľskej Žigmund. – Pre motýlikára je to základ úspechu. Základ! – tresol na stôl obrovskou železnou päsťou.

– Neboj sa, Anna, on je dobrý. – zasmiala sa Alma Gutzová, keď zbadala, ako Nataša nastráchane hľadí na Žigmundovu päsť.

– Urobíme to tak, – pokračoval Žigmund a spod zvrašteného obočia uprene hľadel na Poseľskú. – Najprv ťa popreháňa Alma, vybrúsi ti techniku, a potom sa ťa ujmem ja.

Alma zatlieskala:

– Anna, zakrič hurá! Už vyše roka, čo sa sám nikomu neponúkol.

Na to sa nedalo nepripiť.

– No a čo bude so mnou? – spýtal sa Arnold predstierajúc krivdu. – Dovolávam sa spravodlivosti! Annu treba rozdeliť na trojo.

– Čuš! – hrubo ho zahriakol Žigmund.

Arnold zdvihol ruku.

– Kapitulujem, nemám nijaké nároky! No ako by nemala nároky Alma!

– Čuš! – zopakoval výhražne Žigmund.

Chvíľu všetci mlčali, prehĺtajúc zlosť. Znovu zahrala hudba. Alma pozvala tancovať Arnolda. Poseľská čakala, že ju pojme do tanca Žigmund, no len čo sa Arnold s Almou vzdialili, Lisowski si utrel servítkou ústa a naklonil sa k nej.

– Tvoj otec je vraj Dönitzov človek. Je to pravda?
– Áno, môj otec je ríšsky námorný dôstojník.

– Ako sa volá?

– Myslím, že Lorch, keď je mi otcom! – zasmiala sa Poseľská, ale v skutočnosti jej stislo srdce a poplašene čakala, ako sa vyvinie rozhovor ďalej. Previerky „otca“ sa vlastne nebála – otec bol už dávno „pripravený“ a bývali vedno na bezpečne zistenej adrese.

– No áno… Lorch… pravdaže! – usmial sa Žigmund. – A ty študuješ?

– Hej. Budem stavebnou inžinierkou.

– Chceš stavať domy?

– Všetko, čo bude Nemecko potrebovať…

– Nehovoríš celkom čisto po nemecky, tak ako aj ja. Ale ja som rodom Poliak.

– To sa vám len zazdalo… – a od taj chvíle Poseľská starostlivo dbala na svoju reč.

– Čo robí tvoj otec teraz?

– Slúži. Pravda, na zemi.

– Kde?

– U Rusov.

Po tomto smelom kroku Nataša znepokojene čakala, čo jej prinesie.

– Teda tak! A čím je?

– Čestné slovo, neviem.

– Prečo ste vo východnom Berlíne?

– Ťažko preniesť na západ náš dom, ktorý postavil ešte starý otec. Tatko vravieva: Západ sám príde k nám.

– Aha, a Rusi k vám chodievajú často?

– Málokedy, otec nemá rád ich návštevy.

– Ale predsa chodievajú?… A kto?

– Akísi inžinieri. Jeden je dokonca do mňa zaľúbený.

– Výborne! – Žigmund sa vystrel a spokojne hľadel na Natašu.

– Čo je výborné?

– Všetko je výborné! – odvetil neurčito Žigmund.

Vtom sa vrátila k stolu Alma s Arnoldom a rozhovor sa zas pretrhol.

– Zdá sa, že Arnold mal pravdu – naozaj mám na teba nárok! – s predstieraným hnevom povedala Alma.

– O čom ste tak dôverne besedovali?

– Žigmund mal milión otázok.

– A všetky hlúpe? – zvolal Arnold.

– Zhovárali sme sa vážne, veľmi vážne, – riekla zamyslene Nataša.

– Žigmund a vážny rozhovor!… Neverím! – štebotala Alma.

„Len sa pretvarujte! Len sa čudujte! Viete veľmi dobre, o čom sa mal Žigmund so mnou zhovárať!“

Po celý večer nepovedal už Žigmund Poseľskej ani slova. A ani ona s ním nedebatovala – uvedomila si, že musí byť veľmi ostražitá a trpezlivá.

Presne o jednej po polnoci Poseľská vstala:

– Prepáčte, priatelia, ale už musím ísť.

Všetci ju začali prehovárať, aby ešte zostala.

– Ja ťa nepustím! – kričal Arnold.

– Prečo si myslíte, že ste jediný muž, ktorého poznám? – pozrela Nataša posmešne na Arnolda.

– Anna, pokazíte nám večer, – hnevala sa Alma.

Nataša sa k nej sklonila a zašepkala jej do ucha:

– Nedá sa nič robiť. Mám priateľa, a ten je žiarlivý, ako napokon všetci chlapi. Dohodli sme sa, že príde po mňa o jednej po polnoci. No buďte spokojní – ešte asi týždeň a dám mu odchod. Nadobro sa mi sprotivil tým večným vzdychaním a žiarlivosťou.

– Pozvite ho sem, – navrhla Alma.

– Z toho by bola bitka! – zasmiala sa Nataša a vážne dodala: – To netreba, chápete, netreba! – Alme pošepkala do ucha: – On je Rus.

Poseľská sa so všetkými rozlúčila a vyšla, no hneď za ňou vstal aj Žigmund. Dohonil ju pri šatni. Pomáhal jej obliecť kabát a pritom ticho povedal:

– O našom rozhovore nikomu ani slova!

Žigmund odprevadil Natašu až na ulicu. Auto Natašinho „priateľa“ stálo asi desať krokov od vchodu.

– Idem k autu sama, aby nebol škandál. Do videnia!

A pobehla k vozu, pribuchla dvere a auto v tej chvíli zmizlo v tme. Mladý muž za volantom, s klobúkom soteným po americky do tyla, pozrel na Natašu a spýtal sa:

– Čo myslíš, všimli si číslo voza?

– Určite. Veď je jasne osvetlené.

– Výborne. Predsa som sa len trochu strachoval, že sa prilepia na teba.

– Nič strašné by sa nestalo. Zahral by si ctiteľa, čo zo žiarlivosti mlčí a trucuje, a bolo by.

– A nakoniec nebolo by zlé porozvážať ich domov A tak sa dozvedieť ich adresy.

– Jeden z nich má vlastné auto, – povedala Nataša.

– Ach, to bol iste ten starý „vanderer“ tam pri vchode. Pre každý prípad som si ho sfotografoval. Pozri, či nejdú za nami.

Nataša sa obzrela.

– Nie, nikoho nevídať.

– Tak ideme domov!

Auto sa prudko skrútilo do bočnej uličky.

Mládenec za volantom bol Vladimír Subbotin. Po neúspechu na obchodnom fronte pridelil ho plukovník Semin k Nataši Poseľskej. Od toho dňa bol zas ruským dôstojníkom, ctiteľom Anny Lorchovej.

Nataša sa zasmiala:

– Keby si vedel, ako to na nich zapôsobilo, keď som sa im priznala, že ma pred kaviarňou čaká Rus!

14.

Ryčagov sa bál, že Deravá Pokladnička podnapitý skazí celé interwiev s majorom Hawsonom. Ryčagov nepočul, akú adresu povedal Američan taxikárovi, nuž sa aspoň snažil zapamätať si ulice, ktorým sa viezli. Nebolo to ľahké – taxík uháňal rýchle a ulice sa už zahaľovali do skorého jesenného súmraku. Nebolo to veru tak blízko, ako povedal Stissen – sedeli už v taxíku dvadsaťsedem minút. Dom, pred ktorým sa auto zastavilo, bol obyčajným obytným domom a po oboch bokoch priliehali k nemu také isté stavby. Otto Stissen si cestou stačil zdriemnuť. Keď taxík zastal, naplašil sa, otvoril oči a začudovane sa obzeral naokolo. Potom si zrejme spomenul, kde sú, mlčky vystúpil a podišiel k bráne.

Ryčagov vyplácal taxikára a pritom sa ho spýtal:

– Ako sa volá táto ulica?

– Rambergova.

– A metro je ďaleko odtiaľto?

– Tu hneď.

– Belgia, kde si toľko? volal už Stissen. – Poď chytro!

Vo výťahu poúčal Ryčagova:

– A buď smelý, Hawson nemá rád bojkov!

Dvere im otvorila staršia Nemka s okrúhlym čepčekom na parádnych vlasoch.

Stissen ju bez slova odtisol nabok a tak vošli do predsiene. Spopod stolíka sa ozvalo vrčanie a vystrčila sa ošklivá buldočia papuľa.

– Móric, ticho! – zakričal naň Stissen.

Vtom sa už otvorili jedny z dvier a Ryčagov uvidel Hawsona. Mal na sebe prešívaný župan a v rukách držal otvorenú knihu.

– Á, Deravá Pokladnička! Čože zas potrebuješ? – spýtal sa Hawson, a pozorne si obzeral Ryčagova. – Nepoplietol si si adresu? Veď tu bývam ja, a nie miss whisky.

– Nič som si nepoplietol, – pokojne a triezvo odvetil Stissen. – Keďže je po obede škodlivé spať, doviedol som k tebe belgického kolegu, ktorý sa ťa chce na čosi povypytovať. Zoznámte sa – novinár Paul René.

Keď Ryčagov videl, že sa mu Hawson nechystá podať ruku, uklonil sa začudovaný, že si Stissen zapamätal jeho belgické meno.

Hawson sa obrátil k Ryčagovovi:

– Neviem, koľko vzal od vás Stissen za protekciu, no mal vás upozorniť, že návšteva u mňa – to je strata času.

Vyzeralo to ako návrh stratiť sa kadeľahšie. Ryčagov nesmelo zaprosil:

– Mister Hawson, prosím vás, venujte mi pätnásť minút.

– Poďte ďalej! – Hawson ustúpil z dvier a vpustil Stissena a Ryčagova. Hawsonova kancelária, do ktorej vošli, bola veľká izba, no bol tam iba jeden stôl a pred ním neporiadne porozkladaných päť veľkých kresiel. Na politúrovanej stolovej doske stála zažatá lampa s denným svetlom a popolník, z ktorého sa vinul pod tienidlo beláskavý pásik dymu. Viac tam nebolo ničoho. Steny boli polepené jednofarebnými tapetami. V krbe tlela červená kôpka kamenného uhlia.

Hawson si sadol za stôl, zakvačil do seba tenké prsty a pozrel na Ryčagova.

– Pýtajte sa!

Ryčagov sa usmial:

– Mister Stissen ma vystríhal, že o tom najzaujímavejšom vy mlčíte. Bolo by čudné, keby ste teda mali inú povesť.

– To by ma proste nebolo, – nedbanlivo utrúsil Hawson.

– A preto vás vopred prosím o prepáčenie za hlúpe otázky.

– Pýtajte sa!

– Prečo vás volajú „Otec utečencov“?

Po žltom suchom obličaji majorovom mihol sa tieň úsmevu. Ukázal na Stissena, čo obskakoval okolo nich s fotoaparátom, a povedal:

– Zo všetkých prezývok, ktoré novinári tak štedro rozdávajú, iba Stissen dostal presné, a preto každému pochopiteľné meno: Deravá Pokladnička.

Stissen prikývol a zamieril objektív na Hawsona a Ryčagova.

– Neodpovedali ste mi na otázku, mister Hawson, – upozornil majora Ryčagov.

– Ozaj? – začudoval sa naoko Hawson. – Ach áno. Hlúpa prezývka. Keby som ja bol otec, musela by byť kdesi aj mať. A kto je to?

Veru áno, dobývať pevnosť Hawson nebolo také ľahké. Ryčagov to už chápal.

– Stáva sa, že ujdú aj Američania na východ?

– Stáva, – odvetil pohotove Hawson.

– Mnohí?

– Nepočítal som ich.

– A prečo utekajú Američania?

– To sa musíte opýtať ich.

Otto Stissen sa ticho zasmial a ďalej sa oháňal fotoaparátom.

– Kto prebehol posledný z východu? – spýtal sa Ryčagov a očami sa vpil majorovi do tváre.

– Ten, po ktorom už neprebehol nikto ďalší.

Ryčagov mal chuť menovať Kovaňkova a zistiť, ako na to priezvisko zareaguje, no také čosi mohlo vzbudiť v majorovi podozrenie. Ryčagov sa teda rozhodol zamanévrovať obchvatom:

– Rusi sú presvedčení, že ich ľudí aj kradnú. Majú na to nejaký dôvod?

– Rusi?

– Áno.

– Tak prečo sa na to pýtate mňa? Ja sa na takých hollywoodských podujatiach nezúčastňujem.

– Vy sám azda nie, ale možno vaši ľudia.

Hawson zarazene pozrel na Ryčagova a hlasite zavolal:

– Pani Elza!

Do izby vošla staršia žena, ktorá im otvorila dvere.

– Pani Elza, pomáhali ste niekedy uniesť nejakého Rusa?

Žena začudovane vyvalila oči:

– Čo to vravíte, mister Hawson?!

– Ďakujem. Prepáčte. Môžete ísť.

Žena odišla. Hawson povedal:

– A nikoho iného nemám.

– Áno, mister Hawson, musím potešiť svojich čitateľov a presne uverejniť tento rozhovor, hoci po pravde vyzerám pritom ako úplný idiot.

– To je vaša starosť, – povedal Hawson a pozrel na hodinky. – Môj poobedňajší oddych sa skončil. Prepáčte…

Ryčagov sa i so Stissenom vrátil do Klubu novinárov.

– Och, chlapče, vyzeral si ako mača, čo debatuje s buldogom. – Ryčagov len hodil rukou:

– Zapime žiaľ!

– To je už chlapská reč!

Stissen sa opil veľmi rýchle, no teraz sa celkom zmenil: začal sa mračiť a zazerať.

– Vieš, čo je Amerika? – spýtal sa z ničoho nič.

– Že tam všetci robia biznis? Volovina! Iba si myslia, že robia.

– No predsa, – odporoval Ryčagov, – u vás má iniciatíva úplnú voľnosť.

– Idiot! Môj dedo, jeden z prvých osídlencov, umrel ako žobrák. A môj otec chcel čelom prebiť múr, tiež robil biznis, no umrel a nechal nevyplatenú hŕbu zmeniek. A ja teraz robím kotrmelce… Čo sa smeješ? Vrátiš sa domov a šéf ťa kopne, vieš kam?

– To je veru možné, – vzdychol smutne Ryčagov.

– A ja na tebe predsa zarobím.

– Koľko?

– Ak bude mať starý pečienku v poriadku, aj päťdesiat dolárov.

– Dám sto.

– Za čo?

– Za film s mojím obrázkom. Pochopte, ak ten obrázok uverejníte, môj šéf určite zaasistuje nohou.

– Vážne, chlapče, sto?

– Vážne. Iba že v markách.

– To je jeden čert. Daj sem!

Ryčagov dostal film, zaplatil Stissenovi a vyrovnal aj účet s čašníkom.

– Si muž činu, – povedal Stissen pri rozlúčke. – Ak by si ma potreboval, nájdeš ma tu každý deň okolo poludnia. Príď, urobíme ešte dáky obchod. – Hodil rukou a neisto vykročil do nočnej temravy, ktorú roztápali len mihotavé neónové reklamy.

15.

Plukovník Semin vravieval: Trpezlivosť je pre nás matkou múdrosti. No všetci vedeli, že ak Semin spomína toto príslovie, práca sa nedarí.

Kým Subbotin, Ryčagov a Poseľská referovali o svojej práci, plukovník ani raz nezdvihol ťažké viečka a nepozrel na spolupracovníkov pred sebou.

Posledná rozprávala Poseľská. Bola veľmi vzrušená. Keď počúvala zprávy ostatných súdruhov z operačnej skupiny, bola čoraz väčšmi presvedčená, že ona sa dostala najbližšie k jadru prípadu, najmä po dnešnom raňajšom stretnutí s Arnoldom Schockmannom.

– Ešte pri tréningu som zbadala, – rozprávala Poseľská, – že ma čaká a že je nervózny. Keď som vyšla z bazénu, Alma Gutzová mi rýchle povedala pár pripomienok, potom sa ostražito poobzerala a pošepkala mi, že sa dnes večer musím stretnúť so Žigmundom Lisowskim. Vyhovárala som sa, že mám dnes večer robotu, no Alma veľmi prísne a mnohoznačné zdôraznila: „Anna, musíš sa s ním stretnúť. Pochop, to nie je ľúbostná schôdzka a môže pre teba znamenať veľmi veľa!“ Tvárila som sa, že rozmýšľam, ako to urobiť, a nakoniec som sľúbila, že sa budem snažiť prísť na schôdzku. Keď som vyšla zo šatne, vo vestibule som zbadala Arnolda. Zrejme na mňa čakal. Vedno sme vyšli na ulicu. Celú štvrť sme prešli mlčky a iba potom sa ma opýtal, čo robím večer a či by sme sa nemohli zísť. Povedala som, že nemôžem. Akosi čudne sa zasmial a riekol: „Aha, chápem!… Stretnutie s kráľom motýlika Lisowskim!“

– „Povedzme,“ odvetila som neurčito. Chvíľu mlčal a potom vybuchol: „Anna, čertovsky sa mi páčite, preto vám poviem otvorene: dávajte si pozor na Lisowského! Okrem motýlika vás môže postaviť na štart k takému čosi, kde si môžete aj dva razy vykrútiť krk!“ Požiadala som ho, aby mi to bližšie vysvetlil, a ešte som ho podpichla poznámkou, že nemám rada mužov, ktorí zo žiarlivosti ohovárajú svojich, často len domnelých sokov. Dlho na to nereagoval, a tak sme kráčali mlčky. Keď sme sa lúčili pri technike, ešte poznamenal: „Anna, prezradil som vám, čo som považoval za potrebné; viac nepoviem ani slova.“

… V kancelárii dobrú chvíľu vládlo ticho. Nakoniec ho prerušil Semin:

– Začneme s Ryčagovovým materiálom. Jeho stretnutie s Hawsonom a najmä presné zprávy o majorových pochôdzkach po meste sú pre nás veľmi cenné, lebo sa právom domnievame, že Hawson sa zaoberá poručíkom Kovaňkovom. Zistilo sa, že Hawson chodí každý deň nielen do zóny „ypsilon“, ale ešte aj na inú adresu, o ktorej sme dosiaľ nevedeli. Porozmýšľajte, Ryčagov, ako by ste sa o tom dome dozvedeli viac. So Stissenom sa už netreba stretať. Čo pre nás mohol urobiť, už urobil. Teraz nech sa zaoberá svojím biznisom bez nás…

Potom plukovník preletel pohľadom celú skupinu:

– Najdôležitejšie teraz je zistiť –. pokiaľ možno čím najrýchlejšie – ktorá cesta vedie k cieľu a nechať bokom všetko, čo nás od cieľa odvádza. Nech nám je poučením Subbotinov neúspech so šmelinárom. Teoreticky sme, pravda, mohli predpokladať, že medzi americkými dôstojníkmi-špekulantmi sa nájde 1 taký, čo by nám mohol byť užitočný. No nebolo také ľahké nájsť toho pravého. Prvý Subbotinov známy z rínku bol zrejme malou rybou. Dalo by sa s ním síce obchodovať, no bez úžitku pre nás. A ten Cooper bol vtáčikom Ž celkom inakšieho hniezda. O sovietske peniaze sa tam už nezaujímajú obchodníci. Cooper vám, zdá sa, uveril, že ste špekulant a nič viac, no predsa len usúdil, že ste nenádejná figúra. Aj v tej záruke bol háčik – nešlo mu toľko o záruku materiálnu ako o politickú.

– Azda bolo treba pridať viac politiky? – spýtal sa Subbotin.

– Politiky… – plukovníkove viečka sa zachveli

– Semin pozrel karhavo na Subbotina. – Považovať ich za hlupákov je tá najväčšia chyba.

– Ani géniov som medzi nimi nevidel, – vybuchol Subbotin.

– Pravda, robili chyby a ešte ich aj robia, – povedal plukovník po chvíli rozmýšľania, – no zdá sa mi, že čím ďalej, tým redšie. Ešte pred rokom by sa bol teň Cooper strmhlav vrhol na obchod, a teraz? – Sami vidíte. Máme do činenia s rozvážnym, skúseným protivníkom. Preto nám musí byť ľahká práca vždy podozrivá. A keď tak počúvame Poseľskú, zdalo by sa, že nám zajtra donesie kľúč od domu, kde skrývajú Kovaňkova. Zato sa nehnevajte, súdružka Poseľská! Možno vysvitne, že ste náhodou naďabili na ľudí, ktorí nás objektívne zaujímajú, no nemusia mať s Kovaňkovovým únosom nič spoločného. A môže sa stať, že sa každým krokom budete vzďaľovať od cieľa, za ktorý bojuje vaša operačná skupina. Veď okrem toho, že Renata Zellerová trénovala v skupine Almy Gutzovej, nemáme nijakú inú nitku. Ešte stále nevieme, či Renata skutočne pomáhala pri únose. Pre vás, súdruh Subbotin a súdružka Poseľská, je teraz najdôležitejšie priblížiť sa k cieľu. Jeden z vás musí bezpodmienečne odcestovať do Frankfurtu nad Odrou. Spojte sa tam s nemeckými súdruhmi. Renátu Zellerovú treba pozorovať a zistiť, či je pravdivá príčina, pre ktorú odcestovala z Berlína…

16.
Do Frankfurtu nešiel Subbotin sám. Vo vozni naproti nemu sedel nervózny kapitán Radčuk. Požiadali ho, aby – ako jediný Kovaňkovov spolupracovník, ktorý pozná Renátu Zellerovú – odcestoval aj on. Vo Frankfurte pomôže Subbotinovi zoznámiť sa s Renátou Zellerovou.
Za neprívetivého jesenného rána vystúpilo z vlaku do hlučnej podzemnej chodby iba zo desať cestujúcich. Medzi nimi Radčuk a Subbotin.

Nemocnicu, kde ležala Renatina sestra, našli rýchle. Subbotin zašiel na miestne veliteľstvo štátnej bezpečnosti. Radčuk ho čakal v malej kaviarni oproti nemocnici. Kaviareň bola pustá. Dve dievčatá-čašníčky si zvedavo obzerali osamelého návštevníka, zamračeného mladého muža, sediaceho pri nedotknutej šálke kávy.

Radčuk oblokom roztržito pozoroval raňajší život na ulici. Oblohu i ulicu akoby zastierala šedivá sieťka z drobného dažďa. Keď prišla električka, na dverách sa ‚ rozcvendžal drobučkým cengotom malý zvonček.

„Že by bola Renata Zellerová ‚nepriateľom?“ dumal Radčuk a nemohol tomu uveriť, hoci všetko, čo rozprával Subbotin, vrhalo na dievča silné podozrenie.

Zvonček zarinčal ostro a hlasito. Do kaviarne vošla dievčina v nepremokavom plášti. Kapucňu si posotila dozadu a Radčuk skamenel: bola to Renata Zellerová. Spoza pultu jej vyšla v ústrety čašníčka:

– Vitajte! Už sme si mysleli, že dnes neprídete, že už asi vaša sestra vyzdravela. Prichádzali ste vždy presne-presnulinko o deviatej. Ako sa má sestrička? Beriete ako obyčajne?

– Áno, áno, – prikývlo dievča netrpezlivo. – Za termosku kávy a tri čerstvé žemle.

– Počkáte päť minút? Bude hotová čerstvá káva. Nech sa páči, sadnite si…
Renata položila kabelku na pult a sadla, si za stolík. Radčuk nevedel, čo má robiť. A Subbotin – ako na jed – ani čo by sa bol prepadol pod zem.

Renata sa poobzerala v zrkadle, pripudrovala si nos, pozrela na náramkové hodinky, potom zas na veľké elektrické hodiny nad vchodom do kaviarne a neprítomným pohľadom obletela celú kaviarenskú sieň. Zrazu sa jej oči rozšírili: zbadala a spoznala Radčuka. Renata vstala, roztržito, si zapínajúc plášť a pomaly kráčala k Radčukovi.

– Dobrý deň! Nezmýlila som sa?

– Nie, nezmýlili ste sa, – odvetil jej nevľúdne Radčuk a krivo zazrel na Renatu.

Dievča zbledlo ako stena a v pomykove si sadlo bokom na stoličku.

– Viem, čo si myslíte, – povedala ticho a po chvíľke mlčania dodala: – Ale vy neviete… nič neviete…
Radčuk mlčal – nevedel, čo robiť, čo povedať, keď v tej trápnej chvíli vošiel do kaviarne Subbotin. Rýchle podišiel k ich stolíku.

– To je Renata Zellerová, – predstavil ju hlasne Radčuk.

Subbotinovi sa nepohol ani sval na tvári.

– Tvoja známa? – spýtal sa veselo a vystrel k nej ruku. – Serioža. Dovolíte, aby som si prisadol?

Subbotin sa zahľadel na Renatu, ktorá sedela nehybne, so sklonenou hlavou.

– Čo ste sa poškriepil!? – spýtal sa rýchle Subbotin. Radčuk a Renata mlčali, čašníčky zvedavo pozorovali, čo sa robí pri stolíku.

– Súdruhovia, ja nie som vinná, – zašepkala Renata.

– Ja za to vôbec nemôžem…
Zo Subbotinovej tváre razom zmizla veselá maska. Pochopil, že tu netreba hrať.

– Všetko vám porozprávam, všetko…

– Idete k sestre? – spýtal sa vecne Subbotin.

– Áno.

– Dobre. Keď sa však uvoľníte, zájdite na veliteľstvo štátnej bezpečnosti a povedzte im všetko. Pôjdete?

– Pôjdem, – rozhodne prikývla Renata. Vstala, zaplatila čašníčke a vyšla.

Subbotin a Radčuk hľadeli oblokom za ňou, ako pomaly prešla cez ulicu a zavrela za sebou nemocničnú bránu.

Renata Zellerová rozprávala:

– Keď sa skončila vojna, mala som jedenásť rokov a staršia sestra Alica, čo tu teraz leží v nemocnici, dvadsaťtri. Celú vojnu sme prežili v Berlíne. Mama a mladší brat zahynuli pri bombardovaní v Štyridsiatom štvrtom roku. Otec bol nacistom a mal význačné postavenie v Hitlerovej ríšskej kancelárii. Naposledy som ho videla v štyridsiatom piatom roku, začiatkom marca. Onedlho k nám prišiel jeho spolupracovník a povedal, že otec umrel ako hrdina. Priniesol nám jeho vyznamenania a veľkú sumu peňazí. Tak sme sa konca vojny dožili len my dve. Sestrin manžel – vojenský letec zmizol bezo stopy…

Renata pozrela na ľudí v kancelárii zahmleným pohľadom, odpila za dúšok vody a pokračovala:
– Sestra mi bola všetkým – matkou i priateľkou. Mala som ju rada a verila som jej, hoci som nevedela, aká je v podstate. Je totiž veľmi uzavretá povaha. Často som ju videla hlboko zamyslenú. Vedela tak presedieť celé hodiny. Do vlaňajška bývala v Berlíne. Bola predavačkou novín na letisku Schönfeld a potom sa presťahovala sem, do Frankfurtu. Tu vtedy ešte žila jej svokra, tak sa presťahovala k nej…

Prečo sa presťahovala? Po matkinej a bratovej smrti sme bývalí obidve v Berlíne u vzdialených príbuzných. Sestra sa s nimi neveľmi znášala. V tej rodine boli všetci zamestnaní a nenávideli nacistickú minulosť Nemecka a sestra, naopak, žila ustavične minulosti. Pre ňu ako pre ženu leteckého dôstojníka a dcéru bohatých a významných rodičov bolo utrpením sedieť v novinovom stánku, ako jej prikázali. Treba ju však chápať. Vcelku ja som takmer vždy nadŕžala sestre… Skončila som školu a začala som navštevovať knihovnícky kurz. Potom som nastúpila do zamestnania v knižnici – bývala som ďalej v rodine tých príbuzných, ktorí sa podobrali prevychovať ma. To je ich zásluha, že tu teraz sedím a všetko čestne rozprávam. No ak sa ich spýtate na mňa, povedia vám iba zlé. To preto, že som ich rady vždy už vopred zamietla, grobianila som im a navzdory robila vždy to, čo sa mne zachcelo. Odchádzala som z domu a vracala som sa neskoro domov, no za ten čas som chodila po uliciach a rozmýšľala o tom, čo mi povedali. Chceli, aby som sa dala zapísať na večernú vysokú školu, ale ja som začala závodne plávať.

Asi pred štyrmi mesiacmi som sa náhodou zoznámila s Kovaňkovom. Sedeli sme jednoducho vedľa seba v kine. Tá známosť zohrala v mojom živote veľkú rolu. Zaujímavé bolo, že mi Kovaňkov hovoril to isté, čo aj doma, no bez kriku, vyhrážok, tak prosto, veselo, priateľsky. Verila som mu a veľmi som si priala, aby sa vo mne nesklamal. Keď sa sestra dozvedela o mojej známosti so sovietskym dôstojníkom, zúrila. Pravda, neskôr ju hnev prešiel, vzala Kovaňkova na milosť a začala sa oňho veľmi zaujímať…

A teraz musím vyrozprávať najstrašnejšiu udalosť zo svojho života. Raz ráno, keď som vyšla z domu, pristavil ma elegantne oblečený pán, asi tak päťdesiatročný. „Vy ste Renata Zellerová?“ spýtal sa ma. „Nesiem vám list od sestry. Musíme sa pozhovárať.“ Povedala som mu, že prídem neskoro do roboty. „Nebudem vás zdržiavať,“ odvetil. „Prečítajte si list v knižnici a ja vás večer dočkám. Prídete – dobre, neprídete – vaša vec.“ Povedal, kde ma bude čakať, a odišiel.

Sestrin list bol krátky. Oznamovala mi, že muž, ktorý mi odovzdal list, je dobrým priateľom našej rodiny a má mi povedať čosi veľmi závažné. „Povie ti iba pravdu,“ písala sestra a tie slová podčiarkla.

Pochytila ma zvedavosť. Po práci som sa stretla s neznámym. Prvé, čo mi povedal, ma do hĺbky duše otriaslo: oznámil mi, že náš otec žije a je neďaleko, v západnom Nemecku. A podal mi darček od otca – obálku s peniazmi. Potom povedal, že otec žije jedinej túžbe – uvidieť svoje dievčatá, a hoci je preňho veľmi ťažké a nebezpečné ukazovať sa vo východnej zóne, predsa raz príde za nami. Potom ma požiadal, aby som napísala otcovi pár riadkov – dal mi aj papier a pero. Dlho som rozmýšľala, nevedela som, čo písať. Nakoniec som napísala, aká som šťastná, že žije a že by som ho veľmi rada uvidela. „Poďakujte sa za darček. Vaša vďaka bude súčasne dôkazom, že som vám peniaze odovzdal.“ Tak som teda pripísala. „Ďakujem, tatko, za peniaze, samozrejme, zídu sa mi.“

Od tej chvíle sa môj život doslova prevrátil. Celý čas som premýšľala o otcovi, spriadala nádeje, že budeme bývať všetci spolu – otec, sestra i ja. Vo dne v noci mi tá túžba nedala pokoja. Potom prišiel za mnou ešte jeden posol od otca. Priniesol mi jeho fotografiu a zas peniaze. Vtedy som napísala otcovi dlhý list. Onedlho mi už tretí človek priniesol otcovu odpoveď. Písal, že sa onedlho uvidíme…

A raz ma pri knižnici stretol neznámy, čo mi priniesol prvý chýr o otcovi, a rozprával mi, že otec sa rozhodol načisto opustiť Západ a usídliť sa vo východnej zóne, no bojí sa, že ho tu uväznia. Preto sa chystá najprv vyjadriť tunajším úradom svoju lojálnosť a svoje nové presvedčenie. Chce to vraj urobiť prostredníctvom sovietskeho dôstojníka, s ktorým sa priatelím. Áno, áno, otec o tom priateľstve vedel. Odkiaľ?… Sama netuším.

Otec písal, že nedôveruje nikomu, iba tomu dôstojníkovi. Dúfa, že mu v mene nášho priateľstva pomôže alebo priamo povie, že tu niet pomoci a že ho v nijakom prípade nezradí. Slovom, otec sľúbil urobiť všetko, len aby sa stretol s mojím ruským priateľom. A ja som všetkému uverila…

Náhlili ma, no práve vtedy sa okolnosti tak zhŕkli, že sme sa s Kovaňkovom nemohli stretnúť – alebo ja som mala veľa práce, alebo zas on nemohol. Nie, nie, Kovaňkov nevedel o stretnutí nič… Nevedel to ešte ani v ten večer, keď som ho pozvala na prechádzku po meste, hoci – keď som mu telefonovala, stál pri mne otcov posol.

Kovaňkov pristal na prechádzku. Posol povedal: „Príďte k Varšavskému mostu a tam nasadnite do auta, ktoré vás odvezie až k otcovi… Veľmi som sa začudovala i zaradovala, lebo v aute, ktoré k nám podišlo, keď sme stáli s Kovaňkovom pri moste, v jednom z pasažierov som spoznala známeho z plaveckých tréningov. Bol to Arnold Schockmann. Auto sa pohlo dolu nábrežím. Keď sme sa vzdialili asi na päťsto metrov od mosta, uvidela som, že Kovaňkov zrazu klesol. Neznámy chlap naň hodil prikrývku a kázal šoférovi zastaviť. „Vylezte!“ skríkol na mňa a Arnolda. Vystúpili sme. Vyšiel aj neznámy, odtiahol nás nabok a obrátil sa ku mne: „Tento ruský dôstojník chystal pre tvojho otca väzenie, no zavčasu sme to vyňuchali. Tebe však prikazujeme, aby si o všetkom mlčala. Najlepšie bude, ak ešte dnes odcestuješ k sestre do Frankfurtu. Veď je ozaj ťažko chorá.“ Potom povedal ešte čosi Arnoldovi a vrátil sa do auta. Voz sa rýchlo rozbehol k Varšavskému mostu. A to je všetko, čo viem…

– Áno, pravdaže, s Arnoldom som sa zhovárala, lepšie povedané on sa zhováral so mnou. Ja som bola totiž taká zničená, že som nemohla slova prehovoriť. Arnold zavolal taxík a odviezol ma domov. Celou cestou do mňa hučal, že sa môžeme zachrániť len mlčaním.

– Áno, odcestovala som do Frankfurtu ešte v tú noc prvým vlakom, čo sa mi pritrafil.

– Na to vám neviem odpovedať. Leží v nemocnici a hlavný lekár vraví, že je to s ňou veľmi vážne.

– Nie, okrem hlavného lekára som sa s nikým nezhovárala. On je tam vždy – keď vojdem do nemocnice, sám ma odprevadí k sestre a keď vychádzam, ide so mnou až ku bráne.

18.

Zigmund Lisowski zvolal schôdzku do antikvariátu ukrčeného pod bránou malého, za vojny zničeného domu.

Poseľská len ťažko našla ten obchodík. Na úzkych dverách visela ceduľka nie väčšia ako zošitový list.

V obchode páchlo myšami a stolárskym glejom. Celú ľavú stenu so schodíkmi uprostred zakrývali police, plné kníh. V zadnej stene boli za súkenným závesom dvere. Z dvier sa vynoril akoby podľa ich rozmerov pristrihnutý chlapík – tučnastý kraťúch v špinavej belasej kombinéze.

– Čo by ste rada, madame? – spýtal sa, upierajúc na Poseľskú vypuklé zaslzené oči.

– Ukážte mi nejaké francúzske romány.

– Hneď, prosím! – Kraťúch vzal z police niekoľko roztrhaných kníh a rozložil ich po pulte. – Prepáčte, ale Francúzov máme málo. Sú to všetko čisto historické diela.

Kníhkupec sklonil ako slnko ligotavú hlavu a hľadel na Poseľskú, listujúcu v knihách.

Nataša bola v rozpakoch: meškala desať minút a Lisowského tu nebolo.

– Vezmem si, prosím, túto, – povedala nerozhodne.

– A možno, madame, netreba vyhadzovať peniaze.

Nataša prekvapene pozrela na antikvára, ktorý ukázal na zadné dvere a ticho povedal:

– Pán Lisowski vás čaká tam vzadu.

Za dverami bola maličká izbička a v nej posteľ, stôl a jedna stolička. Na posteli sedel Lisowski. Keď Nataša vošla do izbietky, pozrel na hodinky.

– Rada chodíš neskoro?

– Dva vlaky mi ušli v metre preplnené – ľudia idú z roboty.

– Sadni si, – ukázal jej Lisowski na stoličku. – Nie je to ľúbostná schôdzka, nebudeme teda márniť podaromnici čas. Chcel by som sa s tebou pozhovárať o tvojom otcovi.

– A to prečo? – spýtala sa Poseľská a rýchle rozmýšľala, ako sa správať k tomuto neočakávanému želaniu.

– Ak dobre vidíš…

Nataša zbadala, že sa „kráľ trénerov“ zmiatol a nevie, ako začať rozhovor. No potom mykol hlavou, am čo by chcel striasť rozpaky.

– Neviem cifrovať, poviem ti to otvorene. Som z tých, čo nekapitulovali s Keitlom a sú prichystaní spraviť pre Nemecko všetko, čo sa len dá. Tvoj otec je ríšsky námorný dôstojník? Áno?

– Bol, – spresnila Nataša.

– Ako to, bol? Nemecký dôstojník je vždy dôstojníkom, kým je živý, – zadeklamoval pohotovo Lisowski a v očiach mu vzbĺkol a vzápätí hneď zhasol zlostný oheň.

– No a čo by ste odo mňa chceli? – spýtala sa Nataša.

Lisowski pozrel na ňu podráždene, no i trochu podozrievavo.

– Predovšetkým si uvedom, že si Nemka, – zasmial sa.

– Viete, čo vám poviem? – Poseľská hľadela smelo Lisowskému do chladných očú. – že kategoricky odmietam zaoberať sa politikou. To vie o mne aj otec, aj moji priatelia a treba, aby ste to vedeli aj vy. Robím to, čo sa mi páči. Páči sa mi šport, tak športujem. Páči sa mi chlapec – chodím s ním dáky čas.

– S Rusom? – posmešne sa uškeril Lisowski.

– Dnes Rus, zajtra Egypťan. Záleží len na tom, či sa mi páči. Ostatné ma nezaujíma a vy, čo sa zaoberáte politikou, nestojíte za veľa, ak sa nemôžete zaobísť bez takýchto ľudí.

– Ale tvoj otec, to je chlap? – akosi unavene vyzvedal po dlhej chvíli mlčania Lisowski.

Nataša mu z očú vyčítala sklamanie. A vtedy sa rozhodla podhodiť mu kúsok nádeje.

– Pozhováram sa s otcom, – dodala.

– O čom? – spozornel Lisowski.

– O všetkom. Ja som sa s ním totiž ešte nikdy nezhovárala o politike. Akosi ma teraz samu zaujíma, čo si otec o tom všetkom myslí.

– A kto je – mimochodom – ten Rus, čo sa ti teraz páči, – spýtal sa zrazu Lisowski.

– Muž. Mladý, zaujímavý.

– Čím je?

Poseľská sa zasmiala.

– Ani sa mi neprisnilo spýtať sa ho na také čosi a tak vyzvedieť aj jeho plat. Manželstvo zatiaľ nespomíname. On však naznačil, že je vojenský inžinier, akýsi poradca, či čo.

– Aký poradca?

– To už veru neviem! – rozhorčila sa úprimne Poseľská. Chvíľu mlčala a potom nesmelo pozrela na Lisowského: – Teraz už zrejme nebudete so mnou trénovať motýlika?! Škoda.

– Naozaj? – usmial sa Lisowski. – Ale nie, prečo, budeme trénovať. Tak sa teda pozhováraš s otcom?

– Dohodnuté.

Lisowski sťažka vstal z postele.

– Vyjdeš von sama. Prepáč, že ťa neodprevadím.

– To je robota pre môjho Rusa, – zažartovala Nataša.

– Vari ťa zas čaká? – nevedel Lisowski zakryť, že sa zľakol.

– Ale kde! Už len to chýba, aby ma odprevádzal na schôdzky s inými mužmi.

Nataša vyšla z obchodíka spokojná sama so sebou. Iste neurobila nič také, čo by jej mohol plukovník Semin vyčítať na najbližšej porade.
19.

Hawson prichádzal každé ráno do Henellovej ulice. Auto nechal stáť na Meibachovom námestí, prešiel krížom cez boulevard a dolu Henellovou ulicou do štvorposchodového domu stavaného v starom štýle a zmizol za mocnou, no ošarpanou bránou. Po oboch stranách brány viselo množstvo tabuliek oznamujúcich, kto v dome býva. Zubný lekár, advokát, učiteľ hudby, profesor venerológ a mnoho iných užitočných ľudí. Chýbala iba tabuľka s menom majora Hawsona, ktorý mal na prvom poschodí filiálku svojej agentúry.

– Je skromný, nechce si vytŕčať firmu, – usmial sa ironicky plukovník Semin, keď mu Ryčagov ukázal fotografiu brány.

… Major Hawson otvoril hlavný vchod, vystúpil hore schodmi po prvú zákrutu a otvoril si kľúčom dvere. Vošiel do predsiene jasne osvetlenej žiarivkami. Na konci chodby sedeli pri malom stolíku s vystretými nohami dvaja vojaci. Jednému visel na prsiach automat, druhý mal na opasku puzdro s revolverom. Na majora Hawsona vojaci ani nepozreli – zdalo sa, že spia.

Hawson vošiel do jednej z izieb, kde akýsi mladík sedel na rohu stola a diktoval čosi stenografistke. Neprerušil diktát, len kývol Hawsonovi rukou a ukázal na stôl. Uprostred stola ležala svetložltá mapa na spisy. Major si sadol, otvoril mapu a začal čítať. Mladík podišiel k nemu a podráždene povedal:

– Bol som už dva razy za ním – a stále nič…
– Trpezlivosť, Gerhard, – tíšil ho Hawson a čítal ďalej.

– Rapoce ako papagáj ustavične to isté: Pustite ma na slobodu!

– Teda pôjdem, skúsim to s ním ja.

… Už vyše hodiny pokúšal sa Hawson zlomiť Kovaňkova, no – ako po všetky predchádzajúce dni – bezvýsledne. Major mal však železnú vôľu: neprestal sa dobrodušne usmievať, ale v duchu zúril; toto chlapčisko by malo mať – podľa všetkých vonkajších príznakov – nestálu, mäkkú povahu.

– Porozmýšľajte, Kovaňkov, o všetkom, čo sa s vami stalo, triezvym rozumom dôstojníka. Naše dva svety stoja proti sebe… – Major Hawson narazil ukazovákom na ukazovák. – Ani vy ani my nechceme sa dožiť nečakaného prekvapenia, a preto máme – vy aj my – inštitúcie, ktorých úlohou je vyzvedieť, čo si potajme mysli ten druhý. A tieto inštitúcie pracujú, pravda, čím najtajnejšie, no bez prestania aj vtedy, keď si naši diplomati štedro vymieňajú úsmevy. I to, čo sa teraz deje s vami, je celkom zvyčajná súčasť tejto neuhasínajúcej tichej vojny. Pred mesiacom prebehol k vám kapitán americkej armády Radger. Nevedel toho veľa, no aj tak sa vám iste zišiel. Teraz musíte priniesť taký úžitok zas vy nám.

– Už som vám povedal: odo mňa sa ničoho nedočkáte. A pustite ma čím skôr na slobodu!

Kovaňkov chápal veľmi dobre, že Hawson chce, aby to, čo sa s nimi stalo, nevidelo sa mu už takým neobyčajným. Ale z toho nič nebude! Keď vojna, tak vojna! Kovaňkov stisol zuby a zahľadel sa naň s hnevlivým úsmeškom. Hawson sa neprestal dobrodušne usmievať:

– No, no, poručík, načo také vzletné slová. Nieto tu, ako vidíte, sovietskych filmárov, a mne tu s kolegami je vaše vlastenectvo úplne smiešne. Radšej sa pustime do roboty. Veľmi dobre vieme, že vaša informovanosť je taká úzka ako pásiky na vašich výložkách. Netreba, aby ste predávali vlasť, to konečne ani nie je vo vašich silách. My by sme sa od vás radi dozvedieť len celkom základné veci: Kde sa tlačia východné marky? V Berlíne, Lipsku alebo azda v Moskve?

Kovaňkov mlčal a hľadel kamsi ponad Hawsona.

– Dobre. Ešte jedna otázka: Koľko potravín sa denne priváža zo Sovietskeho sväzu do Berlína? Stačí aj približne.

– Nebudem odpovedať, iba čo podaromnici tratíte čas, – odvetil pokojne Kovaňkov.

– Nuž, aj tak dobre, – nedal sa vyviesť z rovnováhy Hawson. – Do zajtra urobíme prestávku. No predsa porozmýšľajte o tom, že ak nebudete odpovedať, vydáme vašu priateľku Renátu Zellerovú východnej vláde ako spoluúčastníčku na vašom únose, hoci, môžem vás ubezpečiť, Zellerová v tom nemá vôbec prsty. No do videnia, poručík, do zajtra!

Pri dverách sa Hawson potkol o natiahnuté strážcove nohy a pozrel na vojaka pohľadom plným utajovanej zlosti.

Hawson sa vrátil do svojej pracovne a sadol si za stôl. Vrela v ňom bezmocná zúrivosť. Major chápal, že sa od tohto zaťatého chlapčiska podobrotky nič nedozvie. Bude ho zrejme treba previezť do oblasti „ypsilon“ a postúpiť na „horúce spracovanie“. V krajnom prípade to skoncuje nakrátko: alebo bude Rus hovoriť, alebo ho umlčí raz navždy, aby s ním nebolo viac nepríjemností… Ale to už nepatrilo do Hawsonovej kompetencie.

Včera večer bol u generála. Generál sa ho spýtal:

– Tak ako to vyzerá s Rusom?

– Zatiaľ mlčí, – priznal sa Hawson.

– A mohli by ste mi povedať, ako dlho bude trvať to vaše „zatiaľ“?

Hawson neodpovedal. Generál začal mykať plecom, a to nikdy neveštilo nič dobré.

– Nanič robota, major. Strašne dlho ste tú operáciu pripravovali, stála hŕbu peňazí a teraz, keď ho už máte, vymysleli ste si to svoje „zatiaľ mlčí“.

– Viete dobre, generál, že doteraz…

– Čo doteraz? – okríkol generál majora. – Ten. Utečenec? Môj adjutant je lepšie informovaný o východnej zóne, ako všetci vaši prebehlíci dohromady. Tento vari bude tiež pol roka mlčať a potom vám dá senzačné informácie o cenách chleba vo východnej zóne.

– Viete dobre, generál, že je to dôstojník zo štábneho oddelenia, ktoré nás veľmi zaujíma. A keďže sa k nám dostal nedobrovoľne, treba času, aby sa spamätal a rozhovoril sa.

– Do čerta! – mykol generál plecom a hodil ceruzku na stôl. – Už vtedy som sa vás spytoval, prečo ste si vybrali práve tohto dôstojnícka? Vraj po prvé preto, že je mladý a po druhé preto, že sa proti predpisom priatelil s Nemkou. Vy ste to hovorili, však? Výborne, teda ešte netrpím sklerózou a pamäť mi slúži dobre. No a potom ste uchytili toho Rusa, čo je ochotný umrieť za krásne ideály. V tom prípade vám budem srdečne blahoželať: vyrobíte pre Rusov ďalšieho hrdinu…

– Pousilujem sa, aby sa to skončilo inak, – zamrmlal Hawson.

– Zdá sa mi, major, že si nesprávne vysvetľujete tunajšiu situáciu. My robíme v západnom Nemecku to, čo potrebuje Amerika. Rusi nechávajú Nemcom čoraz voľnejšie ruky a snažia sa zjednotiť krajinu. A toto úsilie podporujú všetci Nemci. To je jasné – ako že dvakrát dva sú štyri. My musíme podrývať ruské pozície v Nemecku. Ten váš Rus bude len vtedy hoden vynaložených úsilí, keď nám ako štábny dôstojník pekne pokojne a jasne porozpráva, čo potrebujeme. Ak nie… – generál mykol plecom, odmlčal sa a potom dodal: – Pravda, dlho čakať nemôžeme.

A tým sa rozhovor s generálom skončil. Nie, Hawson nemôže poslať Kovaňkova na posledné „horúce spracovanie“ – Kovaňkov musí hovoriť tu!

20.

Porada operačnej skupiny u plukovníka Semina bola búrlivá. Narazili na seba dva smery – jeden, aktívnejší, už s reálnymi výsledkami, druhý – zdanlivo pasívny, ktorý zastával Ryčagov.

Subbotin a Poseľská boli presvedčení, že natrafili na pravú stopu.

– Veď sa tak či tak vrátime k Hawsonovi! – rozohňovala sa Poseľská. Obracala sa k Ryčagovovi, ale úkosom blysla na Semina. – Vrátime sa, keď budeme bezpečne vedieť o poručíkovom únose všetko. A to nám potom pomôže aj pri útoku na Hawsona. Súdruh plukovník, či nie je tak?

– Vypočujme Ryčagova, – navrhol pokojne Semin.

Ryčagov vstal, dlaňou si prihladil vlasy a povedal:

– Viete, akou cestou som sa dal ja. Vieme, čo zistila Poseľská a Subbotin. No myslím, že teraz je ešte nebezpečné ponáhľať sa s uzávermi. Treba nevyhnutne ešte raz rozobrať celú operáciu. – Ryčagov hovoril pokojne, presvedčivo, hľadiac pritom chvíľu na každého účastníka porady. Nakoniec sa zahľadel na Poseľskú. – Ja si myslím, že celú našu robotu musíme hodnotiť z jediného hľadiska – či sa približuje k cieľu. A naším cieľom je poručík Kovaňkov. Kovaňkov je v západnom Nemecku. Ta Poseľská, hoci sa učí motýlika u Lisowského, neviem, či za poručíkom dopláva.

Ryčagov uznával, že Subbotin a Poseľská objavili veľmi zaujímavých ľudí, ktorí sú zrejme členmi tajnej nepriateľskej organizácie, a že odhaliť túto organizáciu bude veľkou a ťažkou prácou. No napriek tomu Ryčagov pokračoval:

– No povedzte, ak aj túto organizáciu odhalíme, dostaneme sa čo len o krôčik bližšie ku Kovaňkovovi?

Nie. Iba ak sa dozvieme presnejšie podrobnosti okolo únosu a zistíme účastníkov prepadnutia. Ale to Kovaňkovovi život neuľahči! Či ani také čosi jednoduché nemôžete pochopiť?

Poseľská a Subbotin mlčali. Plukovník Semin chvíľu čakal a potom sa spýtal Ryčagova, čo navrhuje robiť ďalej.

– Musíme sa dostať do Hawsonovho „gazdovstva“, – povedal prísne Ryčagov. – Mohli by sme to spraviť takto…

Ryčagovov plán bol taký zaujímavý, že Poseľská aj Subbotin zabudli na svoju porážku a vzrušene počúvali.

Áno, bol to naozaj zaujímavý a smelý plán, no miestami riskantný. A tak – keď Ryčagov skončil – rozhostilo sa v miestnosti dlhé mlčanie.

21.

Renata nevedela, aká choroba v skutočnosti postihla jej sestru. Povedali jej len toľko, že sa sestrin zdravotný stav náhle zhoršil, a preto k nej začas nemôže nikto chodiť.

Renata chodievala každé ráno povyzvedať sa do nemocnice, ale odpovedali jej vždy rovnako:

– Vašej sestre je ešte vždy veľmi zle.

Ale skutočnosť bola inakšia…

Nemeckí súdruhovia z miestneho veliteľstva verejnej bezpečnosti zistili, že Renatina sestra je celkom zdravá. „Chorú“ odhalili tak šikovne, že ani jej spoločníci netušili, že by sa bol niekto dozvedel o ozajstnej chorobe Alice Zellerovej.

Na miestnu správu zdravotníctva prišiel raz prostý list. Istá zdravotná sestra poukazovala na to, ako nehospodárne sa obsadzujú nemocničné izby. Okrem iných prípadov spomenula, že v istej oddelenej izbe leží známa hlavného lekára, hoci by mohla ležať aj v spoločnej izbe.

Správa zdravotníctva vymenovala zvláštnu komisiu, ktorá mala sťažnosť vyšetriť. Raz ráno sa znenazdania zjavila v nemocnici komisia a začala prezerať izby. Komisia prišla asi o desiatej a o pol dvanástej zmizol hlavný lekár. Prešmykol sa tak šikovne, že ho pracovníci bezpečnosti nezbadali.

Asi o pol hodiny lekárske konzílium zistilo, že Alica Zellerová simuluje, a dali ju previezť z nemocnice rovno na veliteľstvo verejnej bezpečnosti. Alica Zellerová pochopila, že sa jej hra končí, a odmietla odpovedať na otázky…

Tri dni sa pracovníci bezpečnosti bezúspešne snažili pohnúť ju k priznaniu. Alica zaryto mlčala. Bolo jasné, že chce získať čas – asi pre spoločníkov, aby sa stačili skryť. Byt sestier Zellerových bol pod stálym dozorom…

… Renata prichádzala každé ráno do nemocnice a potom sa vracala domov – do sestrinho bytu.

V to ráno bolo ošklivé počasie. Nízko, akoby ponad samé strechy leteli špinavé kusy mračien a padal drobný mokrý sneh. Renata si vyhrnula golier na kabáte a pustila sa z nemocnice rovno domov.

„Čo sa to stalo s Alicou?“ vystrašene rozmýšľala.

V poslednom čase si Renata čoraz častejšie pripomínala tú čudnú stopovateľovu otázku, v ktorej sa jasne zračilo podozrenie. A bolo to naozaj čudné: sestra je veľmi chorá, ale vyzerá výborne. A prečo preukazuje hlavný lekár Alici aj Renáte takú nezvyčajnú starostlivosť?

Renatine dumy o sestre sa spájali hneď so znepokojujúcimi spomienkami na posledné týždne, najmä na najstrašnejšiu príhodu tam v Berlíne pri Varšavskom moste. A to všetko sa vlastne začalo tým, že za ňou prišiel akýsi neznámy a priniesol jej Alicin list. Teda aj Alica vie, že otec žije. No ak je to pravda, prečo Alica raz, keď sa jej Renata spýtala na otca, znervóznela, začala nariekať na srdce a tak vyhýbala priamej odpovedí?…
Renata zamyslená prišla až ku križovatke. Chodievala touto cestou pravidelne každý deň, takže ju už dobre poznala. Mechanicky zostúpila z chodníka na ulicu. A vtom sa prihodilo niečo nepochopiteľné – ako strašný sen.

… Renata začula zľava silnejúci hukot motora. Obzrela sa. Priamo na ňu sa valilo nízke čierne auto a za ním hneď druhé – veľké, tmavozelené. Čiasi mocná ruka zdrapia Renatu za plece a strhla ju späť. Obe autá preleteli popri samom okraji chodníka. Veľký zelený voz predbiehal čierny a pritlačil ho k okraju cesty. Čierne auto vyskočilo na chodník, narazilo do liatinového stĺpa a obrátilo sa na bok. Z dvierok sa vytiahol vysoký plecnatý chlap v krátkom koženom kabátci. Zatackal sa a zrazu neočakávane bystro vyskočil na chodník a zmizol v najbližšej bráne. Zo zeleného auta vyskočili štyria chlapi s revolvermi. Traja pribehli k prevrátenému vozu a jeden sa rozbehol do brány za utečencom.

Všetko sa zhŕklo vo chvíli. Renata sa zatiaľ nestačila ani spamätať. Mladý muž, čo stál pri nej, sa k nej naklonil:

– Nezachytilo vás?

– Nie.

– Dobre, že som vás stačil strhnúť. Podajte ruku…
22.

Zákazník bol neobyčajne nudný a zlostný. Antikvár nemohol nijakovsky vystihnúť, čo potrebuje tento pán s tvárou prísnou ako kazateľ.

– Potrebujem niečo z oblasti histórie.

– Nech sa páči, tu je história, celá kopa histórie.

Dobrú polhodinu sa zákazník kutral v tej hromade a prelistoval každú knihu. Nakoniec vysvitlo, že potrebuje vlastne len dejiny hudby. Hľadá vraj historické romány o živote veľkých hudobných skladateľov, napríklad Beethovena, Mozarta a najradšej by chcel Wagnera.

– Ľutujem, to nemám, – strácal trpezlivosť antikvár. Stál opretý o police a zlostne hľadel na zákazníka, čo krátkozrako oňuchával knihy. No keď zákazník zdvihol hlavu, antikvár sa naň milo usmieval.

– A nemohli by ste prijať objednávku na také knihy? – spýtal sa zachrípnutým hlasom zákazník.

– Veľmi rád. – Antikvára potešilo, že sa konečne zbaví nepríjemného návštevníka, nuž sa prikotúľal k vysokému písaciemu pultu a otvoril špinavý zošit.

– No prosím.

Zákazník nadiktoval adresu a dal sa zas ňúrať v knihách. Akoby náročky vybral najtenšiu a podal ju antikvárovi:

– Zabaľte mi ju, prosím. Aby som vás nadarmo neunúval. – Na zákazníkovej tvári sa po prvý raz blyslo čosi podobné úsmevu. – Čo stojí?

– Päť mariek, – odvrkol obchodník.

– Nech sa páči. – Zákazník si pedantne omotal okolo krku šál, pozapínal kabát na všetky gombíky, vyhrnul golier a vyšiel z obchodu.

Antikvár nahnevane tresol päsťou na pult a vrátil sa za záclonu.

V izbe, kde kedysi čakal na Poseľskú Žigmund Lisowski, sedel teraz asi tridsaťročný chudý muž. Mal na sebe obdratú koženú kazajku a na stole ležala pred ním čiapka-thälmanka. Antikvár hodil na stôl päť mariek, čo práve dostal.

– Cena mojej trpezlivosti. Ešte chvíľu – a bol by som ho zastrelil.

Mladý muž vzal dokrčenú bankovku a starostlivo ju vyrovnával dlaňou.

– Ale. Kurt, nepoznávam vás. To vám tak zlacneli nervy? Zdá sa, že vás preplácame. – Muž hovoril celkom dobre po nemecky, ale akosi starostlivo, ako zvyknú cudzinci.

Antikvár zmietol bankovku zo stola. Mladému spoločníkovi sa pritom zablysli oči.

– Pán Krammer, zákazník zrejme preplatil vaše nervy.

– Nechápem, čo vlastne chcete, – rozhneval sa antikvár. – Čo robíte zo seba nadčloveka a tárate nezmysly?! Nervy, nervy! Viete dobre, čo sa stalo vo Frankfurte. Žigmund Lisowski doslova vyskočil z pasce a Karol sa – na šťastie – pritom dorazil na smrť. Priveľmi ľúbil sám seba a bol by nás popredal ako barany – na kusy.

– A vy ste presvedčený, že je naozaj mŕtvy?

– Tak to bolo v novinách.

– A čo, ak to uverejnili úmyselne, aby uchránili zvyšky vašich nervov?

– Myslíte? – antikvár vystrašene pozrel na spoločníka.

Vtom sa ozval spod postele zvuk podobný pritlmenému cenganiu. Antikvár i hosť sa mykli a prekvapene pozreli jeden na druhého.

– Kto to môže byť? – roztržito zatiahol antikvár. – Veď sme všetkých upozornili, že treba vchádzať priamo cez obchod. – Antikvár sa zamyslel a potom si uľahčene vydýchol: – To bude asi Žigmund. Len on nevie dnešné heslo.

Obchodník sa nemýlil. Pod posteľou sa v rovnakých prestávkach ozvali štyri tupé údery. Z temnoty podzemného vchodu sa vystrčila Lisowského hlava. Mlčky sa vyštveral z pivnice, prisadol si k stolu a chmúrne pozrel na antikvára.

– Tvoj Karol, – zašepkal nakoniec zachrípnuto, – je baba a odroň!

– No dobre, dobre, – kývol rukou antikvár. – Je mŕtvy, už inakší nebude…

– Ako sa to vlastne stalo? – spýtal sa vecne mladý chlap.

– Už predtým sme s ňou mohli aspoň dva razy skoncovať, ale Karolovi sa, samozrejme, vždy videlo, že je na ulici priveľa ľudí.

– A prečo ste si nesadli za volant vy? – spýtal sa rýchle chudý.

– Robievam to, čo mi prikážu! – odvrkol Lisowski.

– Ach, chápem! Zabudol som, že pre Nemcov je disciplína druhým náboženstvom. A môj príkaz o otcovi Anny Lorchovej?

– Nemôžeme príliš naliehať, lebo ho vyplašíme, – pokrútil hlavou Lisowski.

– No dobre, povedzme. Tak ako sa to vlastne zomlelo?

Lisowski teda pokračoval.

– V rozhodujúcej chvíli Karolovi zlyhalo zapaľovanie. Zaostali sme, potom chcel Karol šialenou rýchlosťou dobehnúť zameškané a upútal pozornosť polície. Keď sme už boli asi na desať metrov od Zellerovej, zbadali sme za sebou policajný voz. Karol stratil nervy a ešte pridal plyn. Tak sme preleteli popri Zellerovej a narazili sme na políciu, čo nás predbiehala. Od nárazu nás odhodilo na chodník a tam sme tresli do stĺpa.

– Karol je teda mŕtvy?

– Hej. Narazil hruďou na volant a hneď mu z úst vytryskla krv. Od toho sa obyčajne umiera, – uškrnul sa Žigmund.

O chvíľu prišli do izbietky za závesom ďalší dvaja chlapi. Antikvár zamkol vchod do obchodu a na dvere povesil tabuľku: ŠIEL SOM NA OBED.

23.

… Už niekoľko dní nemeckí súdruhovia sústavne pozorovali malý antikvariát. Nebolo to ľahké. Dom, v ktorom bol obchodník, stál uprostred zrúcanín. Jedno pozorovateľské stanovište bolo asi dvesto metrov pred domom, kde kvôli lepšiemu maskovaniu začali rozoberať zrúcaniny a odvážať materiál. Silne zväčšujúcimi ďalekohľadmi mohli dobre pozorovať vchod do antikvariátu. A nielen pozorovať, ale aj fotografovať zvláštnym prístrojom. Toto stanovište volali Murár. Druhá pozorovateľňa bola v strede zbombardovanej štvrte za antikvariátom na vrcholku obrovského kamenného pomníka. Volala sa Pyramída. Tú na hromade rozbitých tehál postavili pancierový kryt s kruhovou pozorovateľnou.

Keď vyšiel z antikvariátu protivný zákazník, službukonajúci na pozorovateľni Murár sa chystal spustiť filmovací prístroj, no jeho spoločník ho zastavil:

– Netreba, to je Johann Remke.

„Protivný zákazník“ – Johann Remke sa pomaly pustil k pozorovateľni číslo dve.

O chvíľu zbadalo stanovište Pyramída druhého muža, ako sa zastavil pri ruinách rozváľaného domu a dlho sa obzeral navôkol. Potom – presvedčený, že ho nik nevidí – zohol sa a zmizol v polozrútenom obloku na prízemí.

– Volám operačný bod číslo jedna. Hovorí Pyramída. Práve vošiel…

– Mister Forster vám odkazuje, že pracujete veľmi zle… – začal chudý muž v obnosenej koženej kazajke, keď sa všetci pozvaní zišli u antikvára. – Zdá sa, že zas opakujete hlavnú chybu svojho neúspešného vodcu: prílišné sebavedomie na úkor zdravého rozumu. Tá príhoda vo Frankfurte je ozaj zaujímavá: dvaja skúsení ľudia nedokážu odpratať dievča. Policajti, čo sa hnali za vami, nezbadali, že chcete zraziť Zellerovú?

– Myslím, že nie. Náš človek, čo všetko pozoroval, povedal, že dievča odpadlo. Akýsi chodec mu pomohol vstať a potom odišlo domov…

– A jej sestre veríte?

– Úplne, – povedal antikvár. – Hlavný lekár z nemocnice jej dal jed. Keď uvidí, že jej už nemôžeme pomôcť, zmĺkne.

– To mala spraviť dávno. A čo sa týka hlavného lekára, ten je už dávno tu. Tak sa stiahol z dobrého strategického miesta ešte jeden náš človek. Teraz je Frankfurt pre nás bielou škvrnou. A to všetko preto, že sa nemôžete zbaviť provincionálnej teatrálnosti, ktorú tak zbožňovalo vaše gestapo. Načo bolo treba volať mladšiu Zellerovú do Frankfurtu a tam predstierať chorobu staršej? Nemohli ste skoncovať s mladšou tu?

– To hlavné sme urobili: ruského dôstojníka máte, – povedal stroho antikvár.

Chudý muž však ani okom nemihol.

– S otcom tej vašej športovkyne ste sa už konečne spojili? – obrátil sa k Lisowskému.

– Hej, raz som sa s ním zhováral.

– No a?

– Nepáči sa mi. Mlčí. A keď hovorí, vykrúca sa ako had.

– Kedy sa s ním ešte stretnete?

– Dohodli sme sa na nedeľu. Príde sem popoludní o druhej.

– Dobre.

– Teraz sa musíme pustiť do celkom novej, ale nie veľmi ťažkej roboty. – Chudý chlap starostlivo udusil cigaretu. – Vojna vyhnala do života mnoho výrastkov, čo nemajú rodičov. Treba ich nazbierať čím najviac. Povedzte im: Choďte do západného Berlína, Bellermannova ulica devätnásť, tretie poschodie byt číslo pätnásť. Nech sa tam hlásia u Wolfganga Klotza, ten dá každému z nich dobrý a ľahký zárobok. Potrebujeme stovky, takých chlapčísk. Môžu narobiť červeným kopu nepríjemností.

Chudý cudzinec sa zrazu odmlčal a pozrel prísne na antikvára:

– Kto to klope?

– Neviem, – odvetil roztržito starec. Vstal a pobral sa do obchodu.

– Počkajte! – skríkol chudý. – Otvorte rýchle podzemný východ! Vari bolo málo…

Zdvihli príklop.

– Teraz choďte otvoriť, – rozkázal chudý a postavil sa k okraju tajného východu. – Ak by hrozilo nebezpečenstvo, povedzte hlasno „áno“. Choďte!

Nebezpečenstvo prišlo naraz z dvoch strán. Z obchodu sa ozvalo hlasité „áno“ a v tmavej podzemnej chodbe sa zablyslo ostré svetlo a ozval sa brechot.

– Vyhodiť zbrane! – rozkázal ticho chudý a prvý vyšmaril revolver von vetráčikom. – Zakryť východ!

Do izby vtrhli spolupracovníci nemeckej bezpečnosti.

– Ruky hore!

Všetci štyria poslušne zdvihli ruky.

– Čo je? – spýtal sa chudý a usiloval sa nohou posunúť posteľ na miesto. – Sme antikvárovi komisionári. Čo od nás potrebujete?

Spod dlážky sa ozývali hlasy a zúrivý psí štekot.

– Vyjdite, páni komisionári, cez obchod! Rýchle, prosím!

24.

Major Hawson sa ledva opanoval. Koľko ráz sa už pokúšal zlomiť poručíka Kovaňkova, no dosiaľ vždy márne. Tento Rus je mladý, taký poburujúco mladý! A Hawson si s ním nevie poradiť.

– Mister Kovaňkov, zrejme si neuvedomujete, akú príležitosť vypúšťate z rúk! Trojminútové prehlásenie v rozhlase – viac od vás nechceme. A potom vás čaká kariéra, akú vám budú mnohí závidieť. Ak chcete, máte zabezpečený život v hocktorej krajine. Stačí, ak do mikrofónu poviete, že sovietske oznámenie o zásobovaní východného Nemecka je iba propaganda.

– Nadarmo sa unúvate. Som sovietsky dôstojník a my, netárame nezmysly,

– Potom môžete odísť do Ameriky alebo kam chcete aj s Renatou Zellerovou. Čaká len na vaše rozhodnutie. – Major Hawson sa prvý raz vytasil s týmto tromfom.

– Nedočká sa.

Hawson pozrel do čistých belasých očí a nahnevane rozmýšľal, čo by zlomilo tohto ako dievča ružovučkého mládenca. Major nijako nechápal, že pred ním nesedí len mládenec, ale i komsomolec, ktorý pred necelým mesiacom dostal legitimáciu kandidáta komunistickej strany. Keby Hawson vedel, čo to znamená, prestal by zrádzať poručíka rozprávkovou kariérou.

– Nemôžeme vás do nekonečna nahovárať, môžeme vás aj prinútiť povedať to, čo my chceme. – Hawson sa po prvý raz vyhrážal. Pozrel prísne na Kovaňkova, no ani teraz nezbadal v jeho očiach strach či zmätok:

– Už dávno som sa na to pripravil, – pozrel Kovaňkov posmešne na majora.

Hawson vstal.

– Porozmýšľajte do zajtra.

Major sa vrátil do svojej pracovne. Na stole našiel šifrovanú zprávu: „Zatkli antikvárovu skupinu a s nimi aj našu spojku Granta. Zo skupiny – podľa predbežných zpráv – ostal na slobode iba Arnold Schockmann…“

Práca vyzvedača je vždy spojená s rizikom, a preto Hawson, ako by ho ani nebol rozhneval ruský poručík, pokojne prečítal zprávu a potom ju zamkol do trezoru. Osud stratených ľudí ho neznepokojoval. Hawson už dávno „nazýval takýchto ľudí vyrazenými kartami. S ľútosťou pomyslel iba na zlikvidovaný antikvárny obchodík. Ako šikovne bola tá skupina zamaskovaná!

Hawson zavolal sekretárku a nadiktoval jej pre veliteľstvo hlásenie o neúspechu antikvárovej skupiny. Ešte nebola zpráva ani zašifrovaná, keď sa ozval telefón – priame spojenie s berlínskym veliteľstvom.

Hawson zdvihol slúchadlo.

– Počúvam… áno… Kedy?… Hneď prídem.

Major zložil počúvadlo a prikázal sekretárke, aby ešte zatiaľ nedávala hlásenie šifrovať.

– Potom dodiktujem závažné doplnky, – povedal a začal sa starostlivo obliekať.

25.

Na veliteľstve panoval ako obyčajne hluk a stisk.

V šerej chodbe pred okienkami, v ktorých sa vydávali rôzne informácie, stáli rady nemeckých civilov.

Hawson sa ani neobzrel, prešiel chodbou na samý koniec a vyviezol sa výťahom na tretie poschodie. Keď vychádzal z kabíny, stretol plecnatého dôstojníka s neúmerne malou hlavou a drobnými ostrými črtami tváre. Cestou po chodbe dôstojník vysvetľoval Hawsonovi:

– Prišla asi pred hodinou. Celkom pekná a nie sprostá. Ale s nami sa nechce zhovárať. Povedala, že potrebuje niekoho z vašej správy a odkázala vám, že prišla vo veci antikvariátu.

– Vo veci antikvariátu? Tak to povedala? – zastal zrazu Hawson.

– Áno, presne tak.

– A ako volá našu správu?.

– Politická polícia. Nech sa páči sem, – otvoril dôstojník pred Hawsonom jedny z dvier.

Keď dievča zbadalo vo dverách Hawsona, vstalo.

Major si ju nedbanlivo prezrel a sadol si tak ako bol, v kabáte, na stoličku.

– Čo tam máte nového? Ale krátko, prosím, nemám času.

– Vy ste z politickej polície? – spýtala sa nedôverčivo dievčina.

– Ak tak chcete, nuž áno. Len, prosím, stručne, nemám kedy…

Hawsonovo správanie Poseľskú trochu zmiatlo. Myslela si, že jej príchod vzbudí väčší záujem a tak bude môcť dopodrobna vyrozprávať starostlivo premyslený príbeh, ako prebehla do západnej zóny.

– Volám sa Anna Lorchová. Môjho otca, bývalého námorného dôstojníka Wilhelma Lorcha, včera večer zatkli v súvislosti s odhalením skupiny spojenej s antikvárom na Helmuthovej ulici.

– A odkiaľ viete o tej skupine a o akomsi antikvárovi? – spýtal sa posmešne Hawson.

– Aj ja som bola s nimi v spojení, – povedala Poseľská, čudujúc sa Hawsonovei nedôvtipnosti.

– Zaujímavé, čo to boli za ľudia, a napokon prečo nás to má zaujímať?

– Tí ľudia boli: Žigmund Lisowski, Alma Gutzová, antikvár, Arnold Schockman a iní. Dobre ich všetkých poznám.

– Ale ja ich nepoznám, – vyhŕkol podráždene Hawson a pozrel na hodinky. – Čo chcete odo mňa?

– Prosím o politický azyl, – vydýchla ustato Poseľská. Bola veľmi zmätená: že by sa bola operačná skupina tak zmýlila a antikvár nebol v skutočnosti v spojení s Hawsonovou agentúrou?

– Nieto nič jednoduchšieho! – zasmial sa Hawson a vstal. – Prosím, azyl ste už dostali. – Potom kývol na dôstojníka pri stene. – Oni vám za päť minút vybavia všetky formality. A to je všetko, čo chcete odo mňa? – Hawson nečakal na odpoveď a odišiel.

Poseľská zišla s dôstojníkom na prízemie. Tam jej dali registračný lístok.

– Potom lístok odovzdajte tuto, – ukázal dôstojník na úradníka za vysokým pultom. – Tu dostanete aj potrebné doklady. Prepáčte, prosím, musím odísť. – Prísny výraz dôstojníkovej tváre byľku zmäkol zdvorilým úsmevom: – Želám vám veľa úspechu!

Potom sa dôstojník pobral k výťahu a vyviezol sa hore na tretie poschodie. V jednej z kancelárií ho netrpezlivo čakal Hawson:

– No, čo spravila?

– Vypĺňa kartotéku. Prepáčte, že som vás volal, ale myslel som si, že vás bude zaujímať. Nazdával som sa…

– Pravdaže nás zaujíma, a ešte ako! – prerušil dôstojníka Hawson.

– Ale veď…

– Tak treba. Musíme ju dva-tri dni pozorovať, či to nie je provokácia. Dajte jej dačo peňazí, ubytujte ju v hoteli, navrhnite nejaké zamestnanie. No všetko robte tak, aby jej ani na um nezišlo, že sa s ňou robí azda výnimka. Prosto tak sa staráme o každého, a hotovo. A hlavné je sledovať ju. Musíme vedieť o každom jej kroku. Dnes je streda? V sobotu ju privezte ku mne na Hennelovu ulicu.

26.

Bol to starý hotel tretej triedy. Poseľskej pridelili úzku izbietku s oblokom do malého, haraburdím zaprataného dvora. Nataša si pozorne, skúmavo prezrela celú izbu, no nenašla nič podozrivého. Sadla si do kresla a zamyslela sa…

Nie je celá operácia zmarená? No vtom si spomenula na starú plukovníkovu radu: Nenáhliť sa! „Dobre teda, nebudem sa náhliť. A pokúsim sa všetko si overiť!“

Kufor uložila do skrine, obliekla sa a vyšla z hotela. Pustila sa po frekventovanej ulici, dlho postávala pred výkladmi a pri reklamách. Tak bezpečne zistila, že ju stopujú. Rozveselilo ju to. Keď poslali za ňou stopovateľa, to znamená, že nie je pre nich taká bezvýznamná,; ako sa jej snažil dať najavo major Hawson.

V hoteli čakala Poseľskú nová radosť: bez ťažkostí zbadala, že kým bola na prechádzke, otvorili a prezreli jej kufor. Teraz už bola Nataša presvedčená, že major Hawson ľahostajnosť voči nej len predstieral. Nuž len preverujte, mister Hawson!

Večer zišla Nataša Poseľská do hotelovej reštaurácie. Tesná miestnosť s nízkou povalou bola preplnená návštevníkmi, cigaretovým dymom, vŕzgajúcou hudbou a nerovnomerným hukotom vravy. Nebolo jediného voľného stolíka, Odkiaľsi z dymu vynoril sa zrazu pred Natašou uhladený mladík so žltou tvárou.

– Potrebujete miesto pod nočným slnkom? – spýtal sa správnou ruštinou.

– Nerozumiem, čo vravíte, – odvetila mu Nataša po nemecky.

– Ach, vy ste Nemka? – začudoval sa švihák a prešiel na biednu nemčinu. – A našej kompánii sa pre čosi zazdalo, že ste Ruska. Ak si chcete sadnúť, poďte so mnou. – Bez okolkov chytil Natašu za ruku a ťahal ju za sebou do tmavého kúta za pódiom s hudbou. Švihákovou „kompániu“ boli dve dievčatá a jeden mládenec. Všetci hovorili len chabou nemčinou. Keď ich švihák predstavoval Nataši, povedal, že sú všetci Rusi a pracujú v západnom Berlíne.

Dosť dlho sa rozhovor krútil okolo bežných vecí. Švihák, akoby sa bol pozabudol, spýtal sa čosi po rusky aj Nataše a hľadiac jej do očí, čakal odpoveď. A keď Nataša mlčala, pľasol sa po čele:

– Stále zabúdam, že neviete po rusky!

Táto hra bola pre Poseľskú namáhavá a bolo nebezpečné ju prehrať. Ak vložené ruské slovo nerobilo vetu nezrozumiteľnou, odpovedala. No ak ruské slovo nieslo hlavný význam, Nataša nechápavo zdvihla obočie:

– Ako ste to povedali? Nerozumela som.

Niektoré ruské slová Nataša „poznala“ – to súhlasilo s jej rozprávaním o tom, prečo ušla na Západ – tam na Východe mala predsa Anna Lorchová blízkeho priateľa Rusa.

Poseľská sa navečerala, zaplatila a vyšla hore do izby.

Na druhý deň šla Nataša – ako jej radili na veliteľstve – do sprostredkovateľne práce a dala sa zapísať do zoznamu.

Na tretí deň večer, keď sa už chystala spať, vošiel bez klopania do izby dôstojník, ktorý ju sprevádzal na veliteľstve. Ani nepozdravil, len hneď prikázal:

– Oblečte sa, prosím. Musíme ísť na jedno miesto. Chcú sa s vami zhovárať.

Dôstojník sám šoféroval a celou cestou mlčal. Auto letelo a Poseľská, čo ako sa snažila, nezapamätala si cestu. Na chvíľu sa voz zastavil pred akousi bránou, div do nej nenarazil reflektormi, no vráta sa hneď roztvorili. Poseľská si spomenula na Hawsonov dom na Hennelovej ulici, čo opísal Ryčagov. Zdá sa, že ju priviezli k Hawsonovi…

Toho večera bol Hawson nesmierne zdvorilý a pozorný. Usadil Poseľskú do kresla, ponúkol jej kávu, cigarety. Keď zbadal jej rozpaky, rozosmial sa.

– Prosím, prepáčte nám, slečna Lorchová, no bolo to treba. Uznáte sami, že veriť v takých prípadoch hneď na prvé slovo je nemysliteľné. Museli sme si zistiť aspoň minimum – že ste skutočne Anna Lorchová. Teraz sa už môžeme zhovárať otvorene. Chcel by som sa vás spýtať na niekoľko veci: koho z antikvárovej skupiny ste poznali najlepšie?

– Žigmunda Lisowského, Almu Gutzovú a Arnolda Schockmanna.

– Prepáčte, ale Arnold Schockmann nie je zavretý?

– Rozhodne ešte dva dni po zlapaní antikvárovej skupiny bol na slobode.

– Vy ste pracovali s Lisowským?

– Háčik je v tom, že sme ešte nepracovali. Lisowski sa zaujímal o môjho otca.

– Ako ste sa dozvedeli o zatknutí skupiny t

– Povedal mi to Arnold Schockmann.

– Čo si myslí o zatknutí?

– Bol veľmi vystrašený a keď zavreli aj môjho otca, naliehal, aby som hneď odišla na Západ.

– Prepáčte mi nediskrétnu otázku, no zdá sa, že ste mali k Schockmannovi akýsi bližší vzťah.

– On sa zaujímal o mňa.

– A vy?

– Mala som rada iného. Sovietskeho dôstojníka.

– Teda tak! – Hawson sa pozorne zahľadel na Poseľskú. – A Schockmann to vedel?

– Všetci to vedeli, netajila som sa s tým. Teraz prišli na mnohých zlé časy a postihli aj môjho priateľa.

– A to?

– Ráno toho dňa, čo som ušla na Západ, pribehol za mnou do školy jeho priateľ, tiež sovietsky dôstojník. Povedal mi, že môj známy má v službe veľké nepríjemnosti. Vraj zatkli akýchsi ľudí, s ktorými bol akoby v spojení. Viac mi dôstojník nevedel povedať, iba mi odovzdal tento lístok… – Nataša vytiahla spoza manžety na blúzke starostlivo poskladaný papierik a podala ho Hawsonovi. Na lístku z poznámkového zošitka bolo napochytre napísané po nemecky:

„Drahá Anna! Mám vážne nepríjemnosti. Natoľko vážne, že Ťa úpenlivo prosím, aby si ešte dnes ušla na Západ. O mne sa dozvieš tam na veliteľstve. Ak tento lístok dostaneš, poďakuj sa tomu, čo Ti ho priniesol, že je naším verným priateľom. Čoskoro sa uvidíme. Vrelo Ťa bozkávam – Michail.“

– Ohó! To je zaujímavé! – zvolal Hawson, keď si prečítal lístok. – Akú hodnosť má váš priateľ?

– Kapitán. Kapitán Skvorcov.

– A kde slúži?

– To neviem. Tuším niekde na štábe.

Poseľská veľmi jasne zbadala, že sa po týchto odpovediach Hawson nevládal premôcť a už sa takmer ani nesnažil skryť, aké sú tie zprávy preňho závažné a dôležité.

– Čo myslíte, kedy asi príde? – spýtal sa nedočkavo.

– Dôstojník, čo mi priniesol lístok, vravel, že v sobotu budú mať akúsi stranícku schôdzku, kde sa rozhodne o Skvorcovovom osude.

27.

Subbotin, teraz Skvorcov, sa zjavil na veliteľstve dačo po polnoci a hneď zbadal, že ho očakávajú. Nestačil ešte ani vyplniť registračný lístok, keď dokvitol na veliteľstvo major Hawson.

– Správne ste urobili, kapitán Skvorcov. – Hawson chytil Subbotina okolo pliec a viedol ho do susednej miestnosti.

– S kým mám česť? – spýtal sa ostražito Subbotin.

Hawson sa zasmial:

– Načo tak oficiálne, kapitán. Som človek, ktorému Anna Lorchová dôveruje a zverila mi niektoré vaše tajomstvá.

– Kde je? – skočil mu do rečí Subbotin.

Hawson pozrel na hodinky a žmurkol:

– Teraz asi tuho spí v hoteli, kde budete bývať aj vy, ale my budeme musieť ešte chvíľu prebdieť. Ste ochotný odpovedať mi na niekoľko otázok?

– Prosím, – pristal unavene Subbotin.

– Ako sa pre vás skončila stranícka schôdzka?

– Vylúčili ma. Zatiaľ – návrat do vlasti.

– Z čoho vás obviňovali? Stačí, prosím, stručne.
– Niekoľko obvinení: priateľstvo s Nemkou Annou Lorchovou, ktorá vraj bola v spojení s akýmisi zaistehými sprisahancami. To bolo hlavné. A potom špekulácie v západnej zóne.

– Špekulácie? – spozornel Hawson.

– V určitom zmysle – áno. – Subbotin sa usmial.

– Mal som napríklad vážne obchody s istým vaším plukovníkom – volal sa Cooper.

Hawson sa zamyslel a potom dodal:

– Zatiaľ mi to stačí. Teraz vás odvezú do hotela a tam vás ubytujú. Oddýchnite si. Zajtra sa vrátime k našej práci.

Na druhý deň sa Subbotin stretol v hotelovej reštaurácii s Poseľskou. Vedeli, že ich pozorujú, preto sa správali ako skutoční zaľúbenci, čo sa po dlhšom čase konečne zase stretli. Ani pri raňajkách nespúšťal Subbotin z Poseľskej oči.

– Hawson sa už so mnou zhováral, – povedal, ticho Subbotin a hladkal pritom Poseľskej ruku. – Spytoval sa ma na pár vecí. Myslím, že si ich teraz overuje.

Subbotin sa nemýlil. Hawson si skutočne overoval jeho odpovede. Predovšetkým – plukovník Cooper. Viete si predstaviť, ako sa Hawson zaradoval, keď sa dozvedel, že medzi americkými dôstojníkmi, ktorí robia v Berlíne hospodársku špionáž a valutovú vojnu, je istý kapitán Joys, ktorý používal aj pseudonym plukovník Cooper.

Subbotina doviedli do izby s troma dverami: jedny na chodbu a dvoje do susedných miestností. Hawson sedel za stolom a voľačo si zapisoval. A zrazu sa vo dverách zjavil „plukovník Cooper“. Pomaly prešiel kanceláriou a pritom pozeral uprene Subbotinovi do očú. O chvíľu zadrnčal telefón. Hawson vypočul zprávu a povedal stroho:

– Dobre, príďte.

„Plukovník Cooper“ sa vrátil a prešiel popri Subbotinovi rovno k Hawsonovmu stolu.

– Povedzte, kapitán, vy sa osobne nepoznáte s týmto človekom? – spýtal sa Hawson Subbotina a ukázal na Coopera.

Subbotin sa usmial:

– Neviem, ako plukovník Cooper, ale ja sa veľmi dobre pamätám na naše stretnutie. Plukovník bol príliš ostražitý. – Subbotin s úškrnom dokončil: – Hoci sa náš obchod neuskutočnil, nepekne som naň doplatil.

– Ale veď ste boli v civile?! A Nemec! – namietol Cooper.

– To by som bol úplný idiot, aby som sa zaoberal špekuláciami v uniforme ruského dôstojníka.

Obaja Američania sa zasmiali;

– Ďakujem vám, – povedal Hawson Cooperovi a ten vyšiel. – No, kapitán, budeme pokračovať v našom rozhovore a budeme pritom pokiaľ možno otvorenejší. Chcel by som sa vás spýtať, či poznáte nejakého poručíka Kovaňkova?

– Počul som o ňom. Uniesli ho vraj z východnej zóny, – povedal úprimne Subbotin. – Bol však z iného štábneho oddelenia. Ja som pracoval na správe ženijných útvarov a on, ak sa nemýlim, bol v oddelení pre styk s nemeckou administratívou.

– Hej, nemýlite sa… – prikývol roztržito Hawson. – Ale povedzte, kapitán, dovážajú z Ruska do východného Nemecka potraviny?

– Pravdaže, to vie predsa každý. Dovážajú, a veľa.

– A nie je to len propaganda?

– Nie. V novinách sa, pravda, o tom nepíše.

– Ach tak! Teda Nemci o tom možno ani nevedia!

– Asi nie, no chleba, masti a cukru je dosť. A to je vieryhodnejšie a milšie ako všetky novinové zprávy.

– A čo, keby sa obyvateľstvu povedalo, že chlieb a masť sa dováža do Nemecka za vyvezený národný poklad?

– To by sa, pravda, mohlo, – zasmial sa Subbotin, – iba to treba šikovne urobiť.

Hawson sa zamyslel, ale pritom nespúšťal zo Subbotina skúmavý pohľad. Tomuto dôstojníkovi veril čoraz väčšmi. Len škoda, že to nie je Kovaňkov, ktorý určite vie veľa, len mlčí. A tu mu blyslo hlavou: Čo, keby tak tohto dôstojníka nahovoril, aby spracoval Kovaňkova?

Ešte čosi o tom Kovaňkovovi, na ktorého som sa vás pýtal… On totiž zaťato mlčí. Nechceli by ste skúsiť a dáko ho ovplyvniť?

– Prebehol sem dobrovoľne? – spýtal sa rýchle Subbotin.

Hawson sa usmial:

– Prebehol s našou pomocou.

– Presnejšie! Musím to vedieť skôr, ako sa s ním pustím do reči.

– No áno, odviezli sme ho.

– To je horšie. – Subbotin sa zadumal, potom riekol pomaly, akoby nahlas premýšľal. – To je celkom iný prípad ako ja, celkom iný postoj, psychológia. Mne napríklad pripravil prechod na Západ celý rad udalostí, ho preňho to bol blesk z jasného neba. No nech je ako chce, skúsime to.

Subbotin sa musel veru poriadne premáhať, aby nedal najavo, že je nanajvýš spokojný: veď kvôli stretnutiu s Kovaňkovom zohrali celú túto riskantnú časť Ryčagovovho plánu.

28.

Subbotin žiadal, aby sa mohol s Kovaňkovom zhovárať medzi štyrmi očami. Hawson súhlasil;  no pripomenul:

– Budete mať iba jedného neviditeľného svedka – mikrofón…

– To môže byť. Kedy sa stretneme?

– Najprv by som vás prosil o krátke prehlásenie, pre tlač a rozhlas…

Subbotin sa rozosmial:

– A čo, vari si myslíte, že mám ešte cestu späť? Nestrachujte sa, ja sa ta už nevrátim. – Potom zvážnel: – Ale pravdaže, prehlásenie vám urobím.

– Stačí len prečítať text, ktorý vám pripravíme. Nikto sa vás nebude na nič pýtať.

– Mohli by ste mi ukázať ten text?

– Pravdaže, nech sa páči, – Hawson podal Subbotinovi kancelársky papier, na ktorom bol strojom napísaný neveľmi dlhý text.

Subbotin začal čítať. O ňom samotnom bolo v zpráve len pár krátkych viet: „Ušiel som zo sovietskej armády z čiste súkromných príčin, ktoré netreba rozoberať,– pretože sa týkajú výlučne mojej osoby.“ No potom nasledovali v prehlásení neočakávané veci. Subbotin mal nemeckej verejnosti potvrdiť, že vo východnom Berlíne masovo väznia nemeckých vlastencov, ktorí žiadajú zjednotenie Nemecka. Zvlášť kruto vraj prenasledujú nemeckú inteligenciu. Prehlásenie sa skončilo slovami: „Mojou nevestou je nemecké dievča-študentka. Iba z kruhu jej blízkych známych postihlo prenasledovanie naraz niekoľkých. A tak sa niet čo čudovať, že som sa do západného Berlína uchýlil i so svojou nevestou.“

Keď operačná skupina prepracúvala svoj plán, počítala s tým, že budú Subbotina nútiť urobiť verejné prehlásenie. Vtedy sa dohodli, že Subbotin pristane, no pousiluje sa znížiť na minimum škodu, ktorú by mohlo spôsobiť toto prehlásenie…

Subbotin sa zamyslel nad textom. Nebolo v ňom nič nového. O takzvanom prenasledovaní vo východnej zóne vykrikovala západná propaganda každučký deň, takže o tomto prehlásení nebudú vo všetkých novinách ani písať.

– Čo vás zarazilo?

– Ja totiž o tom prenasledovaní vôbec nič neviem. A čo, ak sa ma niekto spýta na konkrétne fakty?

– Opakujem: nikto sa vás nebude na nič pýtať.

– Keď je tak, nuž je všetko v poriadku, – pristal uľahčene Subbotin.

Tlačová konferencia sa začala asi o hodinu v budove veliteľstva západného Berlína.

Nebolo tam ani desať novinárov. Konferenciu viedol akýsi nemecký úradník. Ospravedlnil sa novinárom, že nemohol o konferencii zavčasu informovať všetky noviny. Požiadal však prítomných, aby sa s materiálom podelili s ostatnými kolegami. Potom vošiel do sály; Subbotin. Prvú uvidel Natašu Poseľskú – sedela celkom vpredu. Usmial sa na ňu a pristúpil k stolu. Hawson sedel úplne vzadu.

Dvaja reportéri povedali čosi do mikrofónov a potom ich podstrčili Subbotinovi, zvedavo si ho obzerajúc, Subbotin pokojne, nenáhlivo vyberal slová a tak predniesol text prehlásenia. Keď rozprával o neveste, úradník, čo sedel za stolom, ukázal galantne na Natašu v prvom rade. V sále oživene zašumelo. Subbotin skončil. Úradník za stolom rýchle vstal a vyhlásil tlačovú konferenciu za skončenú.

– Otázky! – zakričali niekoľkí novinári.

Subbotin súhlasne prikývol, akoby bol ochotný odpovedať, no úradník zaklopal ceruzkou na stôl:

– Ticho, páni, ticho! Nebuďte, prosím, egoisti. Ruský dôstojník odpovie na otázky, keď zvoláme všetkých novinárov. To bude v najbližších dvoch-troch dňoch. Do videnia, páni! Ďakujem vám!

Subbotin podišiel k Poseľskej a zašepkal jej:

– Zverili mi Kovaňkova na spracovanie. Oznám to.

Vtom k nim pribehli fotoreportéri. Zablysli sa blesk-lampy.

– Stačí, stačí! – odtisol fotografov Hawson, keď sa pretisol k Subbotinovi. – Bolo to nádherné, kapitán. No, musím vás odlúčiť od slečny Lorchovej. Práca je práca. Čakajú nás.

29.

Subbotin sa stretol s Kovaňkovom v maličkej izbietke bez okien. Stál tam iba holý stôl. Nebolo vidieť, kde bol skrytý mikrofón.

Prvý rozhovor s Kovaňkovom bol pre Subbotina namáhavý. Ťažký, ale súčasne aj radostný. Kovaňkov hľadel na Subbotina s pohŕdavým ironickým úsmevom. Subbotin bol trochu zmätený, no i spokojný, že sa väznený poručík tak dobre drží.

– No, poručík, zoznámme sa. Kapitán Skvorcov.

– Netúžim poznať sa s vlastizradcom, – odvrkol mu pohotove Kovaňkov.

– To je hlúpe, poručík! Nechutná donkichotčina! Skutočnosť vyzerá celkom inak: ani vy, ani ja sa nemôžeme vrátiť na Východ. Či nechápete, že po tom všetkom, čo sa stalo, niet pre nás miesta v sovietskej armáde?

– Mňa odniesli banditi a moja armáda to vie! – zvolal presvedčivo Kovaňkov.

– To je mi pekný dôstojník, ktorého možno ukradnúť ako zvedavú sliepku!
Kovaňkov sa odmlčal a potom sa opovržlivo spýtal.
– Vy že ste boli sovietskym dôstojníkom?
– Veru áno, a nie zlým. No okolnosti sa tak zbehli, že som tu a nijako neľutujem.

– Vy ste pre mňa vlastizradca, – zopakoval prísne Kovaňkov. – Keby som mal zbraň, bez rozmýšľania by som vás zastrelil ako psa.

– Teda dobre, že nemáte zbraň, – zasmial sa Subbotin. – No kým skončíme tento trúchlivý rozhovor, chcem vás upozorniť na to, čo sa môže stať. Odvezú vás do Nemecka, a potom nikto nebude môcť ručiť za váš osud. Im, – Subbotin ukázal palcom ponad plece, – bude najlepšie vyhovovať, keď načisto a navždy zmiznete. Jednoducho sa stratíte naveky, akoby vás na tomto svete ani nebolo. A oni to vedia veľmi šikovne!

– Radšej smrť ako zradiť vlasť! Povedzte to tým, ktorým ste sa zapredali. Odkážte im: poručík Kovaňkov je pripravený umrieť v každej chvíli, no prísahu nezruší! A odíďte! Nechce sa mi ani dýchať s vami jeden vzduch!

– Výborne, poručík… – Subbotin vstal, trochu sa naklonil ponad stôl a takmer do ucha zašepkal Kovaňkovovi: – Držte sa, poručík! – veselo naňho žmurkol a vyšiel.

Zašepkané slová a priateľské žmurknutie si Kovaňkov hneď neuvedomil. Iba ho premkol pocit sympatie k tomuto kapitánovi. A to Kovaňkov nechápal.

Subbotin našiel Hawsona sedieť hlboko zamysleného pri malom reproduktore.

– Dobre ste sa s ním zhovárali, – pochválil ho Hawson a ani sa nepohol. – Správne ste mu pohrozili. Aj naša trpezlivosť má predsa medze.

Subbotin pokyvkal hlavou.

– Jednako treba mať ešte trochu strpenia. Som presvedčený, že po dnešnom rozhovore bude znovu premýšľať o celej situácii, a zajtra urobíme nový pokus. Teraz by som chcel zájsť za Annou.

Hawson vstal.

– Nie, kapitán. Pár dni budete musieť pobudnúť v tomto dome. Hneď vám ukážu izbu.

Hawson stlačil akýsi gombík a vzápätí vošiel do izby vojak.

– Ukážte pánovi izbu a vysvetlite mu, ako treba narábať so signalizáciou. Dobrú noc, kapitán.

Subbotin mu ani neodpovedal a s urazenou tvárou vyšiel z kancelárie.

Poseľská mala v tom čase naoko jednoduché spojenie so svojimi. Spojka prešla každý deň po určitom mieste v západnom Berlíne, mala dohovorený znak a sfotografovala Poseľskú na mikrosnímku. Pri fotografovaní sa Poseľská správala podľa zložitej šifry, v ktorej hral dôležitú úlohu odev, poloha rúk, kabelky, šálu, čiapky a ešte mnoho-mnoho iných znakov.

Nataša si vypočítala čas dnešnej schôdzky a začala sa chystať. Trvalo jej to vyše hodiny, kým zašifrovala zovňajškom krátku zprávu: Subbotin má spracovať Kovaňkova.

Presne o druhej popoludní vyšla Poseľská na roh námestia pred Národným múzeom. Šla pomaly po chodníku, pozorne si obzerajúc chodcov. Zrazu vyšiel spoza rohu muž s modrým papierom zvinutým do trubice. Kráčal pomaly, ustato. Nataša mu vykročila oproti. Keď boli asi päť metrov od seba, pozreli si do očú a potom prešli nevšímavo popri sebe.

Prvé stretnutie sa teda vydarilo…
Ráno o šiestej zobudil Subbotina službukonajúci vojak. Major Hawson bol už v kancelárii.

– Ako ste sa vyspali, kapitán?

Subbotin zacítil v jeho hlase podráždenie a hneď spozornel.

– Dve hodiny nestačia, – odvetil smelo.

– Treba skončiť s Kovaňkovom. Hlásili mi, že celú noc nespal – zrejme rozmýšľal o vašom rozhovore. Nevyspatý človek je vždy povoľnejší. Dnes mu dajte znať, že máme dosť možností dostatočné sa mu odplatiť za jeho zaťatosť. Veď je sám, jediný proti nám všetkým. Strach o ďalší osud ho iste zlomí.

– A keď sa ma spýta, čo od neho chcete?

– Vcelku neveľa. Usporiadame veľkú tlačovú konferenciu a on, ako dôstojník zo štábneho oddelenia pre styk s nemeckou administratívou, prehlási, že dovoz potravín z Ruska do Berlína je číra propaganda. To je základ programu. Potom bude možno treba prehlásenie značne rozšíriť, ale jemu povedzte iba o tom základe.

Poručík Kovaňkov skutočne tej noci nespal. Tvár mal popolavú, unavenú.

– Ako sa máte? – privítal ho veselo Subbotin,

– Výborne, – spamätal sa Kovaňkov a v očiach mu zasvietil onen ohník zaťatosti, ktorý Subbotin už poznal.

Sedeli opäť oproti sebe za stolom. Vtom začal Subbotin vtipnú, ale zložitú hru. Hovoril Kovaňkovovi to, čo potreboval Hawson, a zatiaľ sa snažil Kovaňkova posmeliť očami: „Drž sa, ja som tvoj priateľ.“ Ten neuveriteľný pocit, o ktorom poručík po celú noc rozmýšľal, sa opäť vrátil, no Kovaňkov predsa neupustil zo svojej ostražitosti. Subbotin pokračoval v rozhovore a pritom vytiahol z vrecka papier a napísal naň: „Nakoniec povedz: Dajte mi tri-štyri dni na rozmyslenie.“

Subbotin ukázal lístok Kovaňkovovi, ale pritom ho neprestával strašiť trestom. Kovaňkov mlčal. Subbotin vstal:

– Tak aké je vaše posledné slovo, poručík? Od neho závisí váš život!

Kovaňkov pozrel na Subbotina a uvidel v jeho očiach zas to isté ubezpečovanie o neuveriteľnom priateľstve. Nakoniec, veď nič nestratí, keď to povie:

– Prosím vás, dajte mi tri-štyri dni…

– To je ono, poručík! – skríkol naradostený Subbotin. – Hneď ohlásim vašu žiadosť na veliteľstvo! Zatiaľ do videnia!

Hawson privítal Subbotina oveľa prívetivejšie:

– No, kapitán, nastrašili ste ho, ako sa patrí. Nenadarmo sa vraví, že strach má veľké oči. Takú parádnu tlačovú konferenciu mu vystrojíme, aká tu dávno nebola! A keď po jeho vyhlásení udrieme na všetky zvony, to už musia uveriť aj hluchí.

Subbotin chvíľu rozmýšľal a potom sa spýtal:

– A nezdá sa vám, že by bolo dobre, keby sa tu objavila tá mladá Nemka, s ktorou sa priatelil Kovaňkov?

– Nie, on jej už neverí. A pre nás je okrem toho nebezpečná. My sme ju totiž za onoho času ubezpečovali, že jej otec je živý a že je tu. Tak sa nám podarilo dostať Kovaňkova. Lenže otca, samozrejme, nieto medzi živými. Okrem toho ju určite sleduje sovietska rozviedka.

– Škoda, – povedal Subbotin rozmýšľajúc o tom, že Renata Zellerová zrejme neklamala.

Subbotin deň čo deň besedoval s Kovaňkovom, pričom vypracovali spolu – pravda, bez Hawsonovho vedomia – smelý plán.

Poručík odolával ešte týždeň a potom pristal urobiť všetko, čo navrhol major Hawson. Áno, prečíta na tlačovej konferencii prehlásenie, ktoré mu pripravia. Áno, bude odpovedať na otázky, ktoré tiež nachystá Hawson.

Tlačovú konferenciu určili na piatok. Vo štvrtok urobil Hawson ešte „hlavnú skúšku“, na ktorú pozháňal všetkých svojich spolupracovníkov. Na generálke sa Kovaňkov správal bezchybne. Subbotin s obavou hľadel na Kovaňkova, no ten majstrovsky zahral sovietskeho dôstojníka, ktorý sa sklamal v komunizme, no svoju vlasť ľúbi. Iba túto myšlienku žiadal Kovaňkov dodať k prehláseniu. A – pravdu povediac – táto doložka dodávala poručíkovmu prehláseniu hodnovernosti.

Tlačovú konferenciu zvolali do veľkej siene Pracovného klubu. Zišlo sa tam asi dvesto redaktorov, ktorí zastupovali tlač z celého západného sveta. Vyše desať filmárov čakalo novú tlačovú konferenciu. Bolo vidieť, že sa Hawson skutočne snažil vyvolať zvedavosť novinárov.

Na pódium vystúpil Kovaňkov a Subbotin. Hlavný režisér tlačovej konferencie major Hawson si sadol, ako obyčajne, do posledného radu. V sále nastalo hrobové ticho, bzučali iba filmové kamery a šťukali fotoaparáty. Korešpondenti si rýchle zapisovali:

„Ruský poručík je vzrušený…“
„Ruský poručík nemá v rukách nijaký text – to vzbudzuje dôveru…“

„Nevieme, kto sedí pri ňom za stolom, no aj ten je vzrušený…“
Vtom zaznel do ticha jasný a tvrdý Kovaňkovov hlas. Hovoril po nemecky:

– Páni, obraciam sa na vaše svedomie, na svedomie všetkých ľudí na svete. Ak existuje česť a spravodlivosť, musíte uveriť tomu, čo vám teraz poviem a zastať sa spravodlivosti.

Takto začínal Kovaňkov reč aj na „generálnej skúške“, aby vyvolal v sále „napätie“. No predsa Hawsona v tomto úvode čosi vyplašilo.

– Páni, mám tu predniesť vyhlásenie, ktoré mi pripravili členovia americkej špionáže na čele s majorom Hawsonom a tamten zapredanec, akýsi Skvorcov.

Kovaňkov ukázal na Subbotina. Subbotin sa zatváril strašne prekvapene a zmätene. Odtiahol sa od poručíka, vyskočil a očami hľadal Hawsona. Kovaňkov zatiaľ pokračoval.

– Tá istá americká špionáž ma zradne uniesla z východného Berlína. Hrozili mi trestom, ba aj smrťou, len aby ma prinútili prečítať toto vyhlásenie. Ale ja to neurobím. – V sále nastal huk.– Ceruzky korešpondentov sa mihali po papieroch. Senzácia! Konečne skutočná senzácia!

Hawson vyskočil. Len-len nestratil rozvahu a neskríkol: „Tlačová konferencia sa skončila!“, no včas sa spamätal. Už je neskoro, teraz už niet sily, čo by udusila výbuch.

– Nebudem hovoriť o politike, – pokračoval poručík Kovaňkov, – pretože viem, že by ste moje ubezpečovania nepochopili. No jednako neprestávam dúfať vo vašu pomoc. A to je všetko, čo som chcel, povedať. Ba ešte pár slov…

Vtom sa však hodil Subbotin na Kovaňkova, odsotil ho od mikrofónu a skríkol:

– Nasleduje prestávka!

Sála však odpovedala smiechom a pískaním.

Kovaňkov ukázal na Subbotina a prekrikujúc hluk zvolal:

– Tento špinavec už zrejme tlačovú konferenciu mal… Nuž vedzte, že je to profesionálny zločinec, špekulant a zapredanec!

Novinári pomaly vychádzali zo siene, hlasito debatujúc a narážajúc jeden do druhého. Subbotina a Kovaňkova odviedli dverami na pódiu. Nakoniec ostala Poseľská v sále sama. Čo má robiť? Rýchle vyšla. Vo foyeri nebolo nikoho…

V hoteli jej vrátnik podal kľúč a povedal:

– Slečna, máte dlžobu.

– Čože, moja izba je nie zaplatená? – začudovala sa Nataša.

– Kdeže! – rozhodil rukami vrátnik a akosi čudne sa usmial.

K vrátnikovmu pultu sa postavil vedľa Poseľskej neznámy muž so zvädnutou tvárou.

– Prosím na chvíľku! Niekoľko otázok pre noviny!

– Ustala som! – Nataša jednoducho odsotila novinára a rýchle vybehla hore schodišťom.

V izbe upratovala staršia Nemka. Keď zbadala Natašu, vypla vysávač a nenávistne pozrela na ňu.

– Že sa nehanbíte robiť také čosi! – povedala zrazu zlostne.

– Čo také?

– Také… špinavé veci! – Upratovačka nahnevane vytrhla zo zástrčky elektrickú šnúru. – Čo zlého vám urobili Rusi? Že vyhnali Hitlerovu bandu? Áno?

– Ja by som vám dačo povedala, – povedala uštipačne Nataša, – nepchajte nos ta, kde netreba. Môžete ísť!

Upratovačka vyšla, hrmotiac urazene vysávačom. Nataša si vzdychla: „Robila som všetko, ako bolo treba. Bolo to azda málo? A možno to bola provokácia. No čo je so Subbotinom? Mohol dať o sebe vedieť? A čo mám robiť ja? Tu sa na mňa teraz – podľa všetkého – vykašlú, už ma nepotrebujú.“

Vtom niekto zaklopal na dvere. Nataša sa ani nestačila ozvať, keď sa otvorili dvere a do izby vošiel Ryčagov.

– Dobrý deň, slečna. Neodmietnite, prosím, odpoveď na niekoľko otázok.

– Prosím, sadnite si.

Ryčagov vybral zápisník a začal sa vypytovať. Nataša odpovedala. Potom Ryčagov vstal, poďakoval sa za interview a odišiel. Na stole nechal lístok:

„Ešte dnes odíďte do Mníchova. Choďte na Hamburskú ulicu 25. byt číslo 11. Tam býva vaša sesternica Amália Sternová. Pomôže Vám nájsť prácu. Všetko je na dobrej ceste.“

Major Hawson už všeličo prežil a vedel si zachovať chladnú rozvahu i v najnebezpečnejších situáciách, no teraz sa zmiatol a zľakol. Mal na veliteľstve priveľa nepriateľov a závistníkov, aby mohol dúfať, že mu túto skrachovanú tlačovú konferenciu prepáčia. Pobral sa rovno ku generálovej pracovni. Kráčal čoraz pomalšie, hoci si to neuvedomoval.

– … Generál pozrel nenávistne na Hawsona a šmaril ceruzku na stôl:

– Blahoželám, major! Výborná robota! Amerika vám tlieska. Noviny si na vás krásne zarobili! Iba v New Yorku sa dnes predalo štyri razy toľko novín ako inokedy.

Hawson stál nepohnute a hľadel ponad generála. Vedel dobre, že celá táto štipľavá tiráda je iba úvodom, preto čakal pokračovanie, to hlavné, čo určite zmení jeho ďalší osud.

– Čo mlčíte?! – reval naňho generál. – Alebo ste sa odučili nielen robiť, ale aj hovoriť?

– Čo mám vravieť? – pokrčil Hawson plecami. – Ten ruský poručík nás všetkých dostal.

– Čo to znamená: nás všetkých?

– Predovšetkým mňa, – priznal sa otvorene Hawson.

– Taaak… a ešte koho?

– No, a ešte raz mňa! Ale vy viete lepšie ako hocikto iný, že v našej práci sa stávajú omyly. – Mala to byť narážka. Hawson pripomínal generálovi jeho škandalóznu porážku v Casablanke za vojny.

– Vari nečakáte, major, – uškeril sa generál, – že vám túto tlačovú konferenciu pripíšu k zásluhám?

– To nie, nijako, – zaprotestoval živo major, – a som pripravený niesť za svoju vinu trest.

V kancelárii sa nadlho rozhostilo mlčanie. Konečne generál sucho prehovoril:

– V Berlíne ostať nemôžete. Myslím, že budete musieť ísť na našu novú školu v Mníchove. Pozhováram sa o tom ešte dnes s ústredím. Musíte sa na čas utiahnuť, kým sa zabudne na tú nepeknú príhodu.

– Súhlasím, – prikývol takmer veselo Hawson. – Veď v terajšom rušnom živote sa na to zabudne dosť chytro.

– Nemýľte sa, major. Dostali sme z Východu celú sériu protiúderov. Je tu pre nás všetkých veľmi napätá situácia.

– Starších ľudí, ako som ja aj vy, vymenia noví a práca sa zlepší… A čo mienite robiť s tým druhým Rusom?

– Pozeral som jeho doklady… – pokrčil generál plecami. – Ten nás skutočne nemôže podviesť. Ako sa správa?

– Je celý zničený a zlomený. Chcel poručíka vlastnoručne zastreliť.

– Dnes Rusi opäť žiadali, aby sme im ho vydali, – poznamenal generál.

– Čo im odpovedali?

– Zase nič. No v interview s istým západoberlínskym novinárom som spomenul, že si tento ruský dôstojník sám vybral Západ.

– A nezišiel by sa nám v škole? – spýtal sa Hawson. – Dobre pozná Rusko, tamojšie poriadky i zvyky…

– Neviem, neviem, major. Ak vám však ústredie zverí školu, potom si to môžete, vyriešiť aj sám… No a tú Nemku vyžeňte!…

Major Hawson sa stal vedúcim školy pre príprava agentov vysielaných do východného Nemecka a do Sovietskeho sväzu. Pravda, táto nová funkcia bola v Hawsonovej kariére krokom dolu, no povinnosti si začal plniť veľmi usilovne. Tajne dúfal, že mu takto čím najskôr odpustia staré hriechy a bude sa môcť vrátiť k významnejšej práci.

„Škola“ bola v starom zámku asi päťdesiat kilometrov od Mníchova. Okolo zámku sa rozprestieral obrovský park.

V škole pracovali dve oddelenia: nemecké a ruské.

V ruskom oddelení sa učilo asi dvadsať ľudí. Boli to všetko tzv. „presťahovalci“.

Z ruských kurzistov sa Hawsonovi najväčšmi zapáčil Gerasim. Barkov, tridsaťpäťročný muž so zarážajúcimi vonkajšími kontrastmi. Obor, ale ruky mal drobné, ženské, pestované. Tvár mal čistú a nežnú ako dievča, no tmavosivé oči s matným kovovým leskom boli očami vraha. Za vojny pracoval v gestape v Donbase. Potom utiekol do Nemecka.

Hawson sa zoznámil s kurzistami a začal si volať do pracovne učiteľov. Boli to všetko ľudia, čo dobre poznali svoju prácu, no absolútne si nevedeli predstaviť zvláštnosti Ruska, kam mali ísť ich žiaci po absolvovaní kurzu.

Niet teda divu, že si Hawson spomenul na Subbotina: Áno, Skvorcova môžeme, ba musíme využiť v škole. Len ho ešte treba trochu vyskúšať, či nezmenil po tlačovej konferencii svoj náhľad.

34.
Subbotina odviezli z Berlína do akejsi starej vily hneď o hodinu po tlačovej konferencii. Tu bez najmenšieho styku so svetom prežil celý týždeň. Na siedmy deň na poludnie prišiel k nemu neznámy dôstojník.
– Prepáčte, prosím, ale musíte sa ponáhľať. Prišli za Vami…

Vedľa šoféra sedel dôstojník z Hawsonovho oddielu. Subbotin ho poznal.

– Dobrý deň, pán Gerhard! – prihovoril sa mu Subbotin, ako len vedel najprívetivejšie.

Ale dôstojník mu na pozdrav neodpovedal, iba mu otvoril zadné dvere. O chvíľu sa auto rozbehlo po aleji.

– Mister Gerhard, dúfam, že ste už zneškodnili toho poručíka. 
Dôstojník pokrčil plecami:

– Škandál vyvolal príliš široký ohlas. Už sa mi o tom nechce vravieť.

Subbotin videl, že je dôstojník akýsi namosúrený. No niečo sa predsa dozvedel: Kovaňkov žije! Skúsi teda druhú otázku:

– Kam ideme, mister Gerhard?

– Do Mníchova.

– Načo?

– Myslím, že tam budete bývať aj pracovať.

– A kde je Anna Lorchová?

– Nemám tušenia. Ja sa zaoberám len tým, čo súvisí s mojou prácou.

Subbotin pochopil, že je s Natašou zle. Od strachu mu zamrelo srdce…

…Subbotin poľahky zbadal, že ho starostlivo pozorujú. Začalo sa to tým, že ho v Mníchove neubytovali v hostinci, ale v prichystanej izbe, kde bola aj chyžná. Bolo jasné, že sa tu zaznamenáva každý jeho krok. Teda nech sa páči, páni – registrujte. Subbotin žil veľmi pokojne: neskoro vstával, prechádzal sa po meste, navštevoval múzeá a takmer každý večer presedel v kine alebo v divadle. No kamkoľvek sa pohol, všade sa ťahal za ním ako tieň špehúň.

Minul sa týždeň. Nakoniec dostal Subbotin list: „Pán Skvorcov, príďte, prosím, kvôli svojmu zamestnaniu dnes na poludnie o dvanástej na adresu: Záhradná ulica 31, byt číslo sedem.“

Presne o dvanástej stál Subbotin pred dverami siedmeho bytu. Čakali ho – sotva natiahol ruku k zvončeku, otvorili sa pred ním dvere a uvidel, majora Hawsona.

– Nech sa páči ďalej, pán Skvorcov…

Vošli do veľkého, vkusne zariadeného bytu. Hawson zaviedol Subbotina cez niekoľko izieb do malej kancelárie s oknom do pustého jesenného parku. Major si sadol do kresla, Subbotin na diván.

– Ako sa máte, pán Skvorcov?

– Smutne. Kde je Anna Lorchová?

Hawson sa usmial:

– Neviem. Nie som agentom sobášnej kancelárie. Ale sa čudujem, že vám je smutno. Podľa mojej mienky – žijete si tu ako nejaký americký turista.

– Veď preto mi je smutno, – povedal hnevlivo Subbotin. – Neviem žiť bez roboty, najmä po tom, čo sa stalo v Berlíne.

Hawson sa zamračil.,

– Lepšie je byť bez roboty než robiť takú, ako ste dokázali v Berlíne.

– To je pravda, – vzdychol si Subbotin, – no Kovaňkov neoklamal len mňa, ale aj vás.

Hawson chvíľu mlčal a potom pokojne riekol:

– Budete pracovať so mnou. Pobaľte sa, zajtra o deviatej pošlem po vás auto. Na Annu Lorchovú zabudnite. S tou otázkou sa už nebudeme zaoberať.

– Môžem vedieť, čo je to za prácu a kde?

– Zajtra sa dozviete. – Major vstal a tak dal najavo, že sa rozhovor skončil.

Subbotin vyšiel do mesta a blúdil ulicami niekoľko hodín. Ustavične si pripomínal a rozoberal stretnutie s Hawsonom. Subbotin veľmi dobre vedel, že je riskantné veriť všetkému, čo major povedal.

No bola tu jedna upokojujúca okolnosť: nemal za pätami špehúňa.

Subbotin prešiel celým bulvárom. Na konci sa obrátil, prešiel asi do polovice bulváru a tam – neďaleko, fontány – sadol si na lavičku. Nie, naozaj ho dnes nesleduje nikto.

Akú to len robotu vyhútal mister Hawson? Kam ho zajtra odvezú?

Tu, v Mníchove má Subbotin isté telefónne číslo, no smie ho volať iba v najkrajnejšom prípade. Je teraz taká vážna situácia? To azda nie. Zatiaľ mu teda ostáva iba jedno: veriť, že súdruhovia na operácii pracujú a nezabúdajú naňho.

To, konečne, dokazovalo aj spojenie s človekom, ktorého telefónne číslo dostal, a tajné heslo „bratia Reitovci“…

Subbotin sa nemýlil. Ten človek s telefónom už vedel, že je Subbotin v Mníchove, vedel, kde býva aj čo robieva cez deň. Celý týždeň sa snažili jeho ľudia nadviazať so Subbotinom spojenie.

… Subbotin sa už chystal vstať a ísť domov, keď zrázu zbadal, že krížom cez bulvár prechádza pomaly žena. „Špehúň?“ Subbotin sa rozhodol počkať, kým prejde. Žena sa blížila a upreto hľadela na Subbotina. A zrazu, prechádzajúc popri ňom, zreteľne povedala:

– Bratia Reitovci. Kúpte si noviny v stánku pri hoteli Glória.

Novinový stánok stál neďaleko hotelovej brány. Subbotin prišiel k nemu vo chvíli, keď tam práve nebolo zákazníkov. V stánku sedela Nataša Poseľská, no Subbotin ju sotva spoznal. Vlasy prefarbené, iný účes, krikľavo namaľovaná, no predsa to bola ona. Nataša podala Subbotinovi noviny a povedala:

– Šifra číslo tri. Budem tu každý deň – ja alebo Amália Sternová. Bývam u nej na Hamburskej 25, byt jedenásť.

– Dnes som sa stretol s Hawsonom. Zajtra ráno ma odvezú. Kam a načo, neviem! – povedal Subbotin, akoby hovoril o časopisoch, ktoré si na stánku prezeral.

– Veľa úspechu! Do videnia! – usmiala sa Nataša.

Subbotin roztvoril doma noviny na tretej strane a v treťom odstavci pomocou šifrovacieho kľúča prečítal: „Kovaňkova po tlačovej konferencii museli vydať. Všetko v poriadku. Blahoželám. Hawsona vymenovali za riaditeľa diverzantskej školy asi 50 km od Mníchova. Zrejme ani vás nedoviezli do Mníchova náhodou. Operačné spojenie cez Poseľskú. V najkrajnejšom prípade poznáte telefónne číslo.“

Subbotin sa usmial: Ryčagov je chlap!

Ráno presne o deviatej prišlo po Subbotina auto. Za mestom sa voz rozbehol obrovskou rýchlosťou – až sto päťdesiat kilometrov za hodinu. Subbotin usúdil, že idú asi na juhozápad od Mníchova. Nenápadne pozoroval tachometer a hodinky a tak vypočítal, koľko cesty majú za sebou. Keď prešli asi päťdesiat kilometrov, šofér spomalil a zakrátko odbočil doľava, na vedľajšiu cestu.

… Pri parádnom zámockom schodišti uvítal Subbotina tučnastý vrtký človiečik v civile. Predstavil sa ako veliteľ objektu. Šoférovi prikázal odniesť batožinu a potom zaviedol Subbotina na prvé poschodie. Ukázal mu jeho izbu, vyceril zažltnuté zuby a povedal:

– Cíťte sa tu ako doma…

– Chcel by som sa zhovárať s majorom Hawsonom, – skočil mu do reči Subbotin.

– Oh, – schladol hneď veliteľ, – ja o ničom neviem. Ja sa starám len o izby, stravu, transporty.

No vtom bez klopania vošiel sám Hawson.

– Vitajte, pán Skvorcov! Ako sa cítite na novom mieste? Nech sa páči, poďte sem k stolu, hneď vám čo-to vysvetlím… Toto je špeciálna škola. Pripravujeme ľudí na prácu vo východnej zóne Nemecka a v Rusku. Teraz tu budete bývať a pracovať aj vy. Budete prednášať predmet, ktorý zatiaľ nazveme „detailizácia prostredia“. Pred kurzistami budete vystupovať ako prednášateľ Ivan Ivanovič. Viac o vás nemusia vedieť. Jasné?

Subbotin prikývol.

Hawson dal Subbotinovi týždeň, aby si zostavil plán

Vyučovacej látky. Subbotin musel pracoval od rána do večera, pretože chcel dať Hawsonovi nielen hrubú osnovu, ale aj podrobný rozpis prednášok.

Plán i konspekty mu schválili. Potom Hawson zoznámil Subbotina s ostatnými prednášateľmi. Aj pre nich bol človekom bez priezviska. Nakoniec Hawson predstavil Subbotina kurzistom ruského oddelenia. V ten deň sa začalo aj vyučovanie.

35.

…Tá zima sa videla Subbotinovi nekonečne dlhá. Zatiaľ sa mu však nepodarilo vyzvedieť, kedy zhodia vyškolených agentov.

Keď si operačná skupina pripravovala plán, pamätala na najrôznejšie situácie, do akých by sa mohol Subbotin dostať. Tak predvídali aj jeho terajšie položenie.

Subbotina znepokojovala len jedna, zato však veľmi vážna okolnosť: jeho činnosť veľmi ostro ohraničovali školské múry a nebolo ani pomyslenia, že by sem mohla preniknúť spojka od Ryčagova.

A zrazu vysvitlo, že zoskok bude organizovať akési iné oddelenie. Len aby sa neocitol priďaleko od tých príprav! Zatiaľ sa pred takýmto nebezpečenstvom poistil tak, že sa v škole veľmi horlivo činil, aby veliteľstvo nevyhnutne uznalo: „Ivan Ivanovič musí byť s kurzistami do samého zoskoku.“

Začiatkom decembra Hawson po prvý raz pochválil Subbotina za dobrú prácu a navrhol mu – na povzbudenie – aby si zašiel na tri dni do Mníchova a „rozptýlil sa v civilizovanom meste“.

Počas tejto malej dovolenky v Mníchove Subbotin býval, samozrejme, v hoteli Glória a kupoval každé ráno dolu v stánku noviny a časopisy. Za tie tri dni dostal od Ryčagova nejednu šifrovanú zprávu. Krátky šifrovaný text mu poslal aj plukovník Semin: „Váš postup, schválený, operácia pokračuje správne…“

Na Nový rok vymenoval Hawson Subbotina za inštruktora školy. No predsa sa nijaká zima doteraz nevidela Subbotinovi taká dlhá. Raz koncom januára zhováral sa Subbotin s Hawsonom o predĺžení kurzu. Major sa neočakávane rozzúril:

– Dúfam, že sa nenáhlite a nechcete zopakovať berlínsky pokus? Tí vo Washingtone si pekne v teplučku myslia, že sa to dá urobiť raz-dva. No my dvaja už máme trpkú skúsenosť.

Subbotin vycítil, že Hawsona hnevá nátlak vyššieho veliteľstva, ktoré ho súri. Vzpiera sa, no jednako žiada, aby pedagógovia i kurzisti pracovali čím najusilovnejšie.

Subbotin sa snažil zblížiť so svojimi žiakmi. Pozhováral sa raz s tým, inokedy s druhým. Tieto besedy volal „individuálnou inštruktážou“ a zahrňoval ich do vyučovania.

Najnebezpečnejší bol zrejme Gerasim Barkov – silák s dievčenskou tváričkou a očami vraha. Bol strašný tou svojou odhodlanosťou na hocičo. Bývalý charkovský reportér Konštantín Ganeckij ochotne porozprával Subbotinovi o svojej minulosti. Subbotin hneď zbadal, že Ganeckij spomínal na detstvo a mladosť ako na najšťastnejšie obdobie v živote.

– Chcel som byť spisovateľom, – zakončil smutno ten úsek biografie a nadlho sa odmlčal. Potom sa zrazu spamätal – veď sa dopustil pred inštruktorom veľkej taktickej chyby! – a chladne rozprával o svojich ďalších osudoch, až kým sa dostál do tejto školy.

– Áno, dali ste sa na zaujímavú prácu. – povedal Subbotin, tajne pozorujúc Ganeckého. – Napíšte román o svojom živote, ktorý ste zavŕšili tak interesantne.

– Prečo zavŕšil? – začudoval sa splašene Ganeckij. – Či som už starec? – Nasilu sa usmial, no oči mu vystrašene hľadeli na Subbotina.

Tak Subbotin usúdil, že Ganeckij je človek, ktorý – aj keď sa dostane do Sovietskeho sväzu – nebude vedieť pracovať ako špión.

Ostatní kurzisti boli tak isto poznačení atmosférou života v nepriateľskom svete…
36.

Raz sa Subbotin predsa len nezdržal a opýtal sa:

– A kedy sa začnú zoskoky agentov? 
– Prečo vás to zaujíma? – spozornel vo chvíli Hawson.

– Zaujíma ma to, lebo kurzisti si dosiaľ nevedia prakticky predstaviť parašutistický zoskok. Také tri– štyri dni pred zoskokom ich treba previezť lietadlom a naučiť zaobchádzať s padákom.

– Veď ich to v škole učia!

– Mister Hawson, neviem ako vy, ale ja som už dva razy skákal. Keď som však mal prvý raz vyskočiť do bezdna, v tej chvíli mi vyprchali z hlavy všetky ponaučenia.

Hawson sa zamyslel:

– No dobre, porozmýšľame. Ale teraz sa vás chcem spýtať dačo iné. Kto z vašich kurzistov robí najlepší dojem?

– Gerasim Barkov, – odvetil pohotovo Subbotin. Hawson si zapísal meno.

– Pôjde do Ruska zvláštnou cestou. Je smelý? 
– Odhodlaný na všetko.

– Výborne. Tak sa ním špeciálne zaoberajte. Budete musieť asi na desať dní opustiť školu. Zajtra vezmete toho svojho Barkova do Mníchova a budete ho pripravovať na cestu.

Na druhý deň priviedol Subbotin Gerasima Barkova k Hawsonovi. Major sa doslova zaryl do kurzistu a bombardoval ho otázkami. Subbotin zbadal, že Hawson nezdrží Barkovov ľadový pohľad.

Nakoniec sa Hawson prestal vypytovať a povedal:

– Spomínaná operácia je organizovaná a technicky ideálne premyslená. Ale riziko je riziko. Môže vás to stáť aj život! Ste na to pripravený?

Barkov sa uškeril:

– Pripravený som už dávno, len akosi nič neumieram. Hawsonovi sa odpoveď zrejme zapáčila, lebo pozrel na kurzistu so záľubou a úctou:

– Dobre. Choďte do izby. Je tu hneď vedľa mojej. Subbotin s Barkovom si ešte nestačili rozložiť veci vo svojich izbách, ktoré boli spojené dverami, keď prišiel za nimi Hawson s akýmsi vysokým, nedbanlivo oblečeným chlapom. Hawson ukázal na Barkova a spýtal sa:

– Vyhovuje?

– Áno, celkom, – prikývol ticho neznámy,

Hawson štuchol Barkova do chrbta:

– Výborne! Zoznámte sa, mister Barkov. Toto je vynálezca. Tak ho budete aj volať: mister vynálezca. Pán zostrojil zaujímavý stroj a vy ho prvý vyskúšate v práci. – Potom sa major obrátil k Subbotinovi. – A toto je inštruktor školy Ivan Ivanovič. Bude dozerať na všetky prípravné práce.

„Vynálezca“ si obzeral Barkova,

– Viete plávať?

– Viem.

– Dobre?

– Obstojne.

– Aspoň nemusíme strácať čas.
Hawson odišiel, Barkov a „vynálezca“ prešli do susednej izby a tam hneď začali pripravovať akciu.

„Vynálezca“ rozprával, že prístroj, ktorý zostrojil, umožňuje preplávať pod vodou dlhšiu vzdialenosť. Človek leží v neveľkom torpéde, ktoré sa vypusti z ponorky. Torpédo je vybavené vlastným elektrickým motorom a potrebnými prístrojmi.

Barkov počúval úplne ľahostajne. Nakoniec to „vynálezcu“ rozhnevalo a spýtal sa:

– Zaujíma vás to aspoň trochu?

Barkov sa usmial:

– Čo to znamená „zaujíma“? Viem, čo je disciplína, čo mi prikážu – splním.

Zo všetkého, čo vravel „vynálezca“, zaujímalo Subbotina len jedno: dozvedel sa, že na prípravu operácie majú len päť dní – bude teda musieť pracovať veľmi úporne.

Gerasim Barkov sa ľahko naučil ovládať torpédo a už pri treťom cvičení presne odpovedal na všetky, „vynálezcove“ otázky.

Na štvrtý deň prišli s „vynálezcom“ dvaja námorní dôstojníci. Poobzerali si Barkova, akoby ho chceli kúpiť. Potom sa pobrali všetci do Hawsonovej izby.

Bola to mimoriadne dôležitá porada. Tam sa konečne Subbotin dozvedel o celej chystanej operácii. Gerasima Barkova vypustia z ponorky pri lotyšskom pobreží neďaleko prístavu N. Barkov v novom torpéde dopláva ku brehu, torpédo potopí a potom splní diverzantskú úlohu v prístave.

Tak sa Subbotin dozvedel všetko okrem presného času, kedy ponorka vyštartuje. Bude to medzi desiatym a pätnástym v mesiaci. Presnejšie určenie záviselo od počasia, lebo za búrky by ponorka nemohla odísť. No Subbotinovi to už stačilo: upozorní svojich na miesto! kde Barkov pristane, a tam už budú tak pozorne strážiť, že: ani ryba nevyskočí, aby ju nezbadali.

Po porade sa šiel Subbotin poprechádzať po meste ti potom nazrel aj do novinového stánku.

Amália Sternová podala Subbotinovi noviny a časopisy a pritom ľahostajne vypočula niekoľko Subbotinových viet. V odpoveď sotva badateľne prikývla hlavou a zašepkala:

– Anna Lorchová je už doma.

Subbotin našiel vo svojej izbe Hawsona, „vynálezcu‘’ a dvoch námorných dôstojníkov. Barkov si starostlivo balil veci.

– Kade sa tárate? – osopil sa Hawson na Subbotina,

– Bol som sa trochu prejsť a kúpil som si noviny. Veď moja úloha sa už skončila, či nie?

Riaditeľ školy sa odvrátil a pokračoval v rozhovore s „vynálezcom“. Dôstojníci stáli netrpezlivo pri dverách – čakali zrejme na Barkova. O chvíľu skutočne všetci odišli.

V izbe ostal len Hawson. Ešte stále sa hneval. Subbotin ho ostražito sledoval a snažil sa uhádnuť, čo sa stalo. O chvíľu sa však dozvedel: Hawson dostal z najvyššieho veliteľstva šifrovanú zprávu o odhalení dvoch agentov, ktorých škola poslala na Ukrajinu. V zpráve veliteľstvo tvrdilo, že agentov polapili preto, lebo ich agentúra zle pripravila.

– Ja predsa nemôžem ísť do poľa namiesto kurzistov! – rozčuľoval sa riaditeľ školy.

Hawson bol dosť dôvtipný, aby pochopil, že chyba nie je iba v tom, že agentúra žiakov zle pripravila. On všetkých „utečencov z Východu“ nazýval „slabou nádejou“. Keď dostal zprávu, začal pochybovať aj o Subbotinovi.

– Musí tu byť poriadok! – vyhováral sa podráždene! Hawson. – Prechádzky vám, pravda, nezakazujem, ale musím vždy vedieť, kde je môj spolupracovník v každej chvíli. V budúcnosti, prosím, aby ste na to nezabúdali.

37.

…Koncom júla dostať Subbotin rozkaz pripraviť šiestich kurzistov na odlet. Subbotin zadelil do skupiny najslabších žiakov.

Zrazu vletel do pracovne Hawson.

– To je hotový nerozum, pán Skvorcov! Vybrali ste čert vie koho!

– Pán Hawson, myslím, že ľudia, ktorých ja pripravujem, vám dosiaľ nedali príčinu, aby ste sa so mnou zhovárali takýmto tónom! – ohradil sa urazene Subbotin

– Áno, vy nemyslíte? A nezaujíma vás náhodou, čo sa stalo s vaším Barkovom?

Subbotin mlčal – načo sú mu podrobnosti? Jemu stačí že je Barkov „odbavený“.

– Mlčíte? – kričal major. A zrazu – akoby z neho vypustili paru – zošuchol sa do kresla.

– Vyskúšali ste kurzistov z rádioprípravy? – spýtal sa ustato.

– Áno.

– Dobre ste ich preskúšali?

– Niekoľko dní som nerobil nič iné. Všetci výborne ovládajú vysielačky. A čo sa vlastne stalo?

– Čo? Váš hrdina aj s celou ponorkou je nezvestný! To sa stalo! Vari je to málo?

Subbotin pokrčil plecami:

– Všeličo sa mohlo stať… Vy sám ste ma učili pokojne prijímať prehry.

– Prehra a prehra nie je jedno! Váš Barkov je konečne nula. Ale viete, čo znamená stratiť ponorku?

Hawson vstal.

– Teraz choďte na letisko a osobne dozerajte na parašutistický tréning. Aj ja ta prídem.

Hawson rýchle vyšiel z pracovne. O chvíľu sa jeho auto mihlo alejou parku…

Oficiálne patrilo letisko medzi uzavreté letištia a bolo v prevádzke vo dne v noci. Naokolo nebolo síce vojenských budov, no v hangároch a na poliach letišťa stálo vždy aspoň dvadsať vojenských lietadiel.

Bar v štábnej budove od rána do noci hučal hlasnou vravou. Jedni letci boli v civile, iní vo vojenskej uniforme. Na prvom poschodí bola veliteľská skupina na čele s plukovníkom, ktorého letci medzi sebou volali „Tučný Bit“.

Nad letišťom vo dne v noci revali turbíny a motory.

Subbotina i s kurzistami ubytovali v jednom zo štandardných domčekov na okraji letišťa. Subbotin sa nestačil poobzerať a už vošiel do izby vrtký americký seržant.

– Volá vás plukovník Bit, – povedal seržant. – Mňa volajú Paul. Ak chcete, hovorte mi maršal Paul. Mám strašne rád vysoké tituly…

– Tak teda ma zaveďte, maršal Paul! – zasmial sa Subbotin.

V plukovníkovej pracovni bol aj riaditeľ školy. Plukovník Bit kývol Subbotinovi na stoličku a pozrel naňho ospanlivým pohľadom.

– Rozumiem. Umožníme vašim chlapcom po dva zoskoky. Jeden vo dne, druhý v noci. Nič viac. Tu nie je parašutistická škola.

Na druhý deň absolvovali kurzisti prvý tréningový zoskok. Subbotin letel so žiakmi a pozoroval zoskoky z lietadla. Kurzisti vyskakovali zaradom. Subbotin to videl a tešil sa. Kurzisti sa držali dobre, iba Ganeckij bol zbabelý. Skákal v prvom páre. Keď pristáli, parašutistický inštruktor zavolal na Subbotina:

– To sú kvargle, nie chlapi! Druhý, nech pridá!– To patrilo Ganeckému.

Lietadlo s kurzistami malo odštartovať v noci‘ zo soboty na nedeľu. Subbotin sa o tom dozvedel iba v piatok večer a veľmi sa znepokojil: vedel iba toľko, že parašutistov zhodia približne v tom istom čase tri lietadlá – z každého lietadla dvoch. No o hodinu už Subbotin vedel, kto na letišti pozná presné miesto zoskoku. Istý zhovorčivý kapitán mu prezradil, že sa to letci dozvedia veľmi jednoducho: v meteorologickom oddelení. Tam dostanú vždy prví presne určené miesta zoskokov, aby mohli pozorovať v tej oblasti počasie.

Neskoro v noci zašiel Subbotin do meteorologického oddelenia. Službukonajúci spal s hlavou na skrížených rukách. Subbotin ho zobudil a prísne sa ho spýtal:

– Aké je počasie na mojej zajtrajšej ceste?

– Na Cypre?

– Čoby na Cypre! V Sovietskom s väze!

– Sovietsky sväz… Sovietsky sväz… – šomral si službukonajúci a hľadal akýsi papier. – Tu je to. Podľa pozorovania o nula-nula sú perspektívy na zajtrajšok takéto: oblasť Baranoviči – zaoblačené, dážď – slovom to, čo potrebujete. Oblasť Brest tak isto. Horšie je to v oblasti Vitebsk, ale lety sa neodkladajú. Presnejšie údaje dostanete zajtra o pätnásť nula-nula.

– Ďakujem. Dobrú noc!

… V sobotu ráno prišiel na letište Hawson. Kurzisti si práve upravovali výstroj. Subbotin sám kontroloval, či majú všetko správne poupínané, a pritom nepozorovane urobil mikrosnímku každého kurzistu. Keď zbadal Hawsonove auto, rozkázal kurzistom zoradiť sa. Pritom ešte raz sfotografoval všetkých spolu.

Začala sa akási parádna prehliadka. Major vyšiel z auta, Subbotin pristúpil pred neho a hlásil:

– Dokončievajú sa prípravy. Kontrola výstroja.

Hawson sa pozdravil:

– Dobrý deň, mister, – odpovedali mu sborove kurzisti.
Subbotin urobil ešte jednu snímku: riaditeľ „školy“ pred nastúpenými špiónmi. Ten obrázok bude veľmi potrebovať, keď Hawson a ostatní budú kričať svetu, že oni diverzantov do Sovietskeho sväzu neposielali, že s takým niečím nemajú nič spoločného…

– Prišiel som vás odprevadiť, – prehlásil major.

– Nezabúdajte, že len čo odštartujete, mojou úlohou je udržiavať s vami spojenie, a keď splníte svoje poslanie, všetkou mocou Ameriky zabezpečiť vám návrat. Naša peňažná odmena bude štedrá.

Potom sa Hawson spýtal, či im je všetko jasné. Prihlásil sa iba Ganeckij a spýtal sa:

– Mohli by sme sa v krajnom prípade obrátiť na vaše vyslanectvo v Rusku?

– Nikdy! – skríkol rozhnevaný Hawson. Potom sa obrátil k Subbotinovi:

– Po štarte pôjdeme spolu na rádiostanicu a počkáme na prvé zprávy od agentov. Potom, myslím, sám si vyberiete nových, šikovnejších ľudí.

… Lietadlá odleteli za sebou v niekoľkominútových intervaloch. Noc ich zastihla nad sovietskymi hranicami. Ale tam bolo už všetko pripravené prijať nevítaných hostí. O tom bol Subbotin presvedčený. Prejal ho taký radostný pocit, že sa potichu rozosmial. Hawson na šťastie nič nespozoroval.

O hodinu už boli na okraji Mníchova pri rádiostanici. Bola to neveľká budova uprostred obrovského parku, takže ju z ulice nebolo vidieť. Všetky obloky boli zatemnené. Vojak ich dlhou tmavou alejou zaviedol k domu, ukázal na dvere a povedal:

– Sem, prosím.

V izbe bola popri stenách namontovaná aparatúra. Päť radistov so slúchadlami na ušiach jemne otáčalo ladičmi. Za malým stolíkom sedel dôstojník.

– Zatiaľ ide všetko normálne, – hlásil. – Lietadlá idú presne podľa grafikonu. Parašutisti zoskočia asi o tri hodiny.

Major si mlčky sadol do kresla. Bol vzrušený.

Okolo polnoci začal jeden z radistov čosi rýchle zapisovať. Subbotin zamrel: že by boli „chovanci“ zoskočili a nikto ich nečakal? Nevedel, pravda, že v operácii podľa plánu mali jeden pár špiónov nechať na slobode, aby sa mohli hneď spojiť s centrom a tak vzbudili dojem pravdepodobnosti.

V rádiograme agenti hlásili: „Pristáli sme presne a šťastlivo. Schovávame výstroj a odchádzame podľa plánu. Dvojica číslo tri.“

Do rána neprišlo viac hlásení.

– To nič, to nič, – utešoval Hawson Subbotina.

– Trpezlivosť, mister Skvorcov. Zoskok nie je turistický výlet.

Iba na tretí deň nad ránom prišla zpráva od dvojice číslo jedna, v ktorej bol aj Ganeckij. Vyzvedači hlásili, že ich zhodili nepresne, že dva dni blúdili, kým prišli do lesa. Teraz je všetko v poriadku…

– Vidíte, Skvorcov, vaša trpezlivosť vás odmenila. Z našich troch zrniek dve už vzklíčili. Môžeme byť spokojní. Ja sám som dúfal najviac v jeden pár. Blahoželám vám!

– Ďakujem.

Subbotinovi nebolo do žartu. Nevedel, pravda, že pár číslo jedna vysielal hlásenie už z budovy bezpečnosti.

… Na druhý deň odovzdal Hawson Subbotinovi veľkú sumu a oznámil mu, že dostal dovolenku, aby si oddýchol.

Subbotin vyšiel z hotela a ponavšťevoval niekoľko obchodov. S náručím plným balíčkov zašiel aj k novinovému stánku pri Glórii.

Amália Sternová mu podala niekoľko novín so slovami:

– Šifra deväť.

V izbe Subbotin nedočkavo otvoril noviny a vyhľadal šifrovaný odstavec…

„Všetko v poriadku. Blahoželáme. Hneď sa vráťte domov. O jedenástej večer bude čakať pri kostole svätého Petra taxík BT 30555…“

Subbotin zašiel za riaditeľom školy.

– Mister Hawson, raz ste prejavili želanie vedieť, kde sa zdržiavam. Dnes vám teda oznamujem, že si pôjdem večer pozrieť revue a potom si dovolím trochu vypiť a rozptýliť sa.

– Dnes máte sviatok, – usmial sa žičlivo Hawson. Subbotin videl, že je v dobrej nálade. – No i tak podľa možnosti neprepínajte…

– Budem na to pamätať. Tak do videnia zajtra, mister Hawson!

Na druhý deň bol Subbotin v Seminovej kancelárii. Tu sa stretla celá Ryčagovova operačná skupina. Plukovník ešte raz preberal akciu:

– Predovšetkým vám ďakujem, súdruhovia, za výborné služby!

Ako sa v týchto chvíľach cítil mister Hawson, môže si čitateľ ľahko predstaviť.

Z ruského originálu V. Ardamatskij Poraženie mistera Chaussona. 
Smena 1958, č. 16 – 23, 
preložila M. HOLLÁ
KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA





KAPITOLA








